vnews - Hulhumale ge beach sarahahdhu beynun kuran vaguthee huhdha dhin goiy ACC in balanee\nހުޅުމާލޭގެ ބީޗް ސަރަހައްދު ބޭނުންކުރަން ވަގުތީ ހުއްދަ ދިން ގޮތް އޭސީސީން ބަލަނީ\nހުޅުމާލޭގެ ބީޗް ސަރަހައްދު -- ވީފައިލް ފޮޓޯ\nހުޅުމާލޭގެ އިރުމަތީ ފަރާތުގައި ވިޔަފާރިކުރުމަށް ވަގުތީގޮތުން ހުއްދަ ދޫކޮށްފައިވަނީ ކޮރަޕްޝަނަށް މަގުފަހިވާ ގޮތަށް އެންޓި ކޮރަޕްޝަން ކޮމިޝަން (އޭސީސީ) އިން ބުނެފި އެވެ.\nއޭސީސީން މިހެން ބުނީ ހުޅުމާލޭގެ އިރުމަތީ ފަރާތު ބީޗް ސަރަހައްދު އަމިއްލަ އެކި ފަރާތްތަކުން އެއްވެސް އުސޫލެއް ނެތި ވިޔަފާރި ބޭނުމަށް ބޭނުންކުރަމުންދާތީއާއި އެސަރަހައްދުގައި ހުރި ބައެއް ގެސްޓްހައުސްތަކުން ބީޗް ސަރަަހައްދުގެ ހުސްބިންތައް އަމިއްލަ ފަރާތްތަކަށް ކުއްޔަށްދީގެން ފައިދާ ނަގަމުންދާއިރު ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ފަރާތުން އެއްވެސް ފިޔަވަޅެއް ނާޅާ، އެފަރާތްތަކަށް ނާޖާއިޒު މަންފާ ލިބޭގޮތަށް އަމަލުކުރަމުންދާ ކަމަށް ބުނެ އޭސީސީއަށް ހުށަހެޅި މައްސަލަ ބެލުމަށްފަހު ފާހަގަވި ކަންކަން ބަޔާންކޮށް މިއަދު ނެރުނު ބަޔާނެއްގަ އެވެ.\nއެޗްޑީސީން މިދިޔަ އަހަރުގެ ޑިސެމްބަރު މަހުގެ ތެރޭގައި ކޮށްފައިވާ އިއުލާނެއްގައި ބުނެފައިވަނީ ހުޅުމާލޭ ބީޗަކީ އެންމެންނަށްވެސް ބޭނުން ކުރެވޭ ގޮތަށް ވަކި ޕްލޭނެއްގެ ދަށުން ތަރައްގީކުރަން ނިންމާފައިވާ ކަމަށެވެ. އަދި ބީޗުގައި ހަޓުތައް ޖަހައިގެން ވިޔަފާރިކުރަން އެއްވެސް ފަރާތަކަށް ހުއްދަ ދީފައި ނުވާތީ މިދިޔަ ޖެނުއަރީ މަހުގެ ނިޔަލަށް ހުރިހާ ހަޓުތައް ނަގަންވެސް އެންގި އެވެ. ނަމަވެސް ފަހުން ވަނީ އެ ނިންމުން ބަދަލުކޮށް ވަގުތީ ހުއްދައެއް ދޫކޮށްފަ އެވެ.\nމިމައްސަލާގައި އޭސީސީން މިއަދު ނެރުނު ރިޕޯޓްގައި ބުނެފައިވަނީ ހުޅުމާލެ އިރުމަތީފަރާތު ބީޗު ސަރަހައްދު ވަގުތީ ގޮތުން ކުއްޔަށްދިނުމުގެ އުސޫލެއް އެޗްޑީސީން އެކުލަވާލި ނަމަވެސް އެ އުސޫލަށް އަމަލުކުރުން އެކުންފުނިން މަޑުޖައްސާލާފައިވާ ކަމަށެވެ. މިއުސޫލު އެކުލަވާލުމުން އުސޫލުގައިވާ ގޮތަށް ބިން ބޭނުންކުރަން ބައެއް ފަރާތްތަކުން އެޗްޑީސީއަށް ހުށަހެޅިކަން އޭސީސީން ވަނީ ފާހަގަކޮށްފަ އެވެ. އަދި އެޗްޑީސީން ކަނޑައަޅާ ގޮތެއްގެ މަތީން އެ ސަރަހައްދު ބޭނުންކުރުމަށް ވަގުތީ ހުއްދައެއް ދިނުމަށް ނިންމާފައިވާ ކަމަށްވެސް ރިޕޯޓްގައިވެ އެވެ.\nއޭސީސީން އިތުރަށް ބުނީ ހުޅުމާލޭގެ ބީޗް ސަރަހައްދު ބޭނުންކުރުމުގެ އުސޫލެއް އެޗްޑީސީން އެކުލަވާލާފައި ވަނިކޮށް އަދިވެސް ބައެއް ފަރާތްތަކުން އެ އުސޫލަށް ތަބާނުވާ ކަމަށާއި އަދި އެފަރާތްތަކާ ދެކޮޅަށް އެޗްޑީސީން ފިޔަވަޅުތަކެއް ވެސް އަޅާފައިނުވާ ކަމަށެވެ. ފިޔަވަޅު ނޭޅުމަކީ ވަކި ފަރާތަކަށް ނާޖާއިޒު ފައިދާއެއް ހޯދައިދިނުން ކަމަށް ބެލެވޭތީ އެއީ ކޮރަޕްޝަނަށް ފުރުސަތު ހުޅުވިގެންދާނެ ކަމެއް ކަމަށެވެ. ވީމާ މިމައްސަލަ ސީރިއަސް މައްސަލައެއްގެ ގޮތުގައި ބަލައި ފިޔަވަޅު އެޅުމަށްވެސް އޭސީސީން ވަނީ އެޗްޑީސީއަށް އަންގާފަ އެވެ.


Sarukaarugai MDP: Flag man magumathivefai!\nއެމްޑީޕީގެ "ފްލެގް މޭން" މާރުކޭޓް ސަރަހައްދުގައި މަގުމަތިވެފައި\nއެމްޑީޕީއާއެކު ރައީސް މުހައްމަދު ނަޝީދަށް ލިބި ވަޑައިގެންނެވި ވެރިކަން ގެއްލި ޕާޓީ މަގުމަތިވި އެވެ. އެފަހަށް ވޭތުވެގެންދިޔަ ހަތް އަހަރުތެރޭ ކުރި މުޒާހަރާތަކާއި ދަތުރުތަކާއި ހިންގި ހަރަކާތްތަކުގައި ވަރުބަލިވުމެއް ނެތި އެ ޕާޓީގެ ބޮޑު ބިޔަ ދިދަ ވައިގެތެރޭގައި ވިހުރުވައި ދިނީ އަހުމަދު އަބުދުއް ސަމަދު ނުވަތަ އެމްޑީޕީގެ "ފްލެގް މޭން" އެވެ. އަލުން އެމްޑީޕީއަށް ވެރިކަން ލިބި އަހަރުވާން ދާއިރު، ޕާޓީ މަގުމަތިވެފައި އޮތް އިރު ޕާޓީ އުފުލައިދިން ފްލެގްމޭން އިނީ އަޅައިލާނެ މީހަކުނެތި މަގުމަތީގައި ބިކަވެފަ އެވެ. އެއާ ގުޅިގެން އެމްޑީޕީއަށާއި ލީޑަޝިޕަށް ވަނީ ވަރަށް ބޮޑަށް ފާޑުކިޔުން އަމާޒުވެފަ އެވެ.\nރައީސް އަބުދުﷲ ޔާމީންގެ ސަރުކާރާއި އޭގެ ކުރީން ރައީސް ޑރ. މުހައްމަދު ވަހީދު ހަސަން މަނިކުގެ ސަރުކާރާ ދެކޮޅަށް އެމްޑީޕީން ކުރި ގިނަ މުޒާހަރާތަކެއްގައި ފްލެގްމޭން ވަނީ އެމްޑީޕީގެ ބޮޑު ދިދަ ހޫރުވާއި އާދަޔާހިލާފު ހިތްވަރު ދައްކާފަ އެވެ. އެތަކެއް ފަހަރު އޭނާ ހައްޔަރުކުރި އެވެ. އެތައް ފަހަރަކު އޭނައަށް އަނިޔާވި އެވެ. އެތައް ރެެއަކު އޭނާގެ ލޮލަށް ޕެޕާ ސްޕްރޭ ޖެހި އެވެ. އެތައް ފަހަރަކު އަނިޔާވެގެން ހޮސްޕިޓަލަށް ގެންދިޔައެެވެ. އެކަމަކު އެމްޑީޕީއަށް ގޮތެއް ފެނި ހަމަ އިސްކޮޅަށް ތެދުވެންދެން ޕާޓީގެ ދިދަ ހޫރުވައި ދިނީ އޭނާ އެވެ.\nބިޔަ ބޮޑު ރީނދޫ ލަޝްކަރަށް އެހީވި، ސަމަދަށް އަޅާލާނެ މީހަކުނެތެވެ. އޭނާ ގިނަ ވަގުތު މިހާރު ހޭދަ ކުރަމުން ދަނީ މާލޭގެ ލޯކަލް މާރުކޭޓު ކައިރީ ގޮނޑިއެއްގައި ޓައްޕަކަށް ދެ ފައިލައިގެނެވެ. އޭގެ އަސަރުހުރި ބައެއް ފޮޓޯތައް ސޯޝަލް މީޑިއާގައިވެސް އެނބުރެމުން އެބަ ދެއެވެ.\nމާރުކޭޓް ކައިރީ އިންނަ ފްލޭގް މޭންގެ އެއްފައި ވަނީ ވަރަށް ބޮޑަށް ދުޅަވެފަ އެވެ. އެ ފައިގައި އަޅާ ވޭނުގައި އޭނާ ލޮލުން ހިތާމައިގެ ކަރުނަ އާދެ އެވެ. އޭގެ ބައެއް ފޮޓޯތައް ވެސް އެބަ ދުވެ އެވެ.\nފްލޭގްމޭންގެ ބައެއް ފޮޓޯތައް ހިމެނޭ ގޮތައް ޓްވިޓާގައި މީހަކު ކުރި ޕޯސްޓަކަށް ޖެންޑާ މިނިސްޓްރީން ވަނީ ޖަވާބެއް ދީފައެވެ. އެ މިނިސްޓްރީން ބުނެފައިވަނީ "އޭނާ ހޯދުމުގެ މަސައްކަތް ފަށާފައިވާ" ކަމަށެވެ. އަދި ފަހުން "އޭނާ ހޯދިއްޖެ" ކަމަށް ވެސް ބުންޏެވެ.\nފްލެގްމޭނަށް ކުރިމަތިވެފައިވާ ހާލަތާ ގުޅުވައި އެމްޑީޕީގެ ލީޑަޝިޕަށާއި އިސްވެރިންނަށް ވަރަށް ގިނަ ބައެއް ފާޑުކިޔުން ވަނީ އަމާޒުވެފަ އެވެ. އެމްޑީޕީއަށް ވެރިކަން ހޯދަައިދޭން "ގުރުބާންވި" ނިކަމެތިން މަތިން އެމްޑީޕީގެ ސަރުކާރުން މިހާރު ހަނދާން ނެތިފައިވާ ވާހަކަތައް ވަނީ ފެތުރިފަ އެވެ.\nފްލެގްމޭން: އާޅާލާނެ މީހަކު ނެތް\nއެމްޑީޕީގެ އިސްވެރިންނަށް ފާޑުކިޔުން އަމާޒުވެފައިވާއިރު މިހާތަނަށް އެޕާޓީގެ އެއްވެސް އިސް ބޭފުޅަކު އެކަމާ ގުޅިގެން އެއްވެސް ބަހެއް ބުނެފައެއްނުވެ އެވެ. އަދި އެކަމާ ގުޅޭ ގޮތުން އެއްވެސް ވާހަކައެއް ވެސް ދައްކާފައެއް ނުވެ އެވެ.


14 ނޮވެމްބަރު 2015\n30 މާރިޗު 2012\n06 އޯގަސްޓު 2011\nތަރުޖަމާ: ޢަލީ އިސްމާޢީލް\n13 މޭ 2010\nކުޑަދަރިފުޅަށް ފޮތްކިޔައިދިނުމާއި ނާނާކިޔައިދިނުން\n04 މޭ 2010\n13 ފެބްރުއަރީ 2008\n20 މާރިޗު 2007\n29 އޮކްޓޯބަރު 2005\nއަހަރެންގެ ދުވަސްވީ ރަހުމަތްތެރިއަކާ ދިމާވިއެވެ. އޭރު އޭނާ ކޮންމެވެސް ކަމަކާ ހާސްވެފައި ހުރިކަން ދެނެގަންނަން އެއްވެސް މީހަކަށް އުނދަގުލެއް ނުވާނެއެވެ. އޭނާގެ ހިތުގައި ކޮންމެވެސް ކަމެއް އުޅޭހެންވެސް ހީވިއެވެ. އެހެންވެ، ވެގެން އުޅޭގޮތެއް ކިޔައި ދިނުމަށް އެދުނީމެވެ. ޖަވާބުގައި ބުނީ އެއްވެސް ކަމެއް ނުވާކަމަށެވެ. ދެން ބުނީ ބުނަން ޖެހިލުންވާ ކަމަށެވެ.\nބުނަން ފަސްޖެހުމަށް ފަހު އެންމެފަހުން ބުންޏެވެ. ''ތީ އަހަރެންގެ އިތުބާރު ހުރި ގާތް ރަޙްމަތްތެރިއަކަށް ވާތީ މި ބުނަނީ... އަދި ކަލޭގެ މަޝްވަރާއަކީ މިކަހަލަ ކަންތަކުގައި ރަނގަޅު\n| ޚިޔާލުދެއްވާ 10 ޚިޔާލު\n13 ސެޕްޓެމްބަރު 2005\n18 ޖޫން 2005\nޖުމްލަ ޞަފްޙާ 1 ގެ 7


Julia Roberts ves enmme fahun TV silsilaa akah\nޖޫލިއާ ރޮބަޓްސް ވެސް އެންމެފަހުން ޓީވީ ސިލްސިލާއަކަށް\nހޮލީވުޑްގެ އޭ ލިސްޓް ބަތަލާއިންގެ ތެރޭގައި ހިމެނޭ ކުޅަދާނަ އެކްޓްރެސް ޖޫލިއާ ރޮބަޓްސް ވެސް އެންމެފަހުން ޓީވީ ސިލްސިލާއެއްގައި ލީޑް ރޯލު ކުޅުމަށް އެއްބަސްވެއްޖެ އެވެ.\nޖޫލިއާ ރޮބަޓްސް ލީޑްރޯލު ކުޅުމަށް ހަމަޖެހިފައި ވަނީ މިދިޔަ ސެޕްޓެމްބަރު މަހު ނެރެ ކިޔުންތެރިންގެ މެދުގައި ބޮޑު މަގްބޫލުކަމެއް ހޯދާފައިވާ ވާހަކަ "ޓްޑޭއި ވިލް ބީ ޑިފަރެންޓް" ގެ އަސްލަށް އުފައްދާ ޓީވީ ސިލްސިލާއަކުންނެވެ. މިއީ މިގޮތަށް ފުރިހަމަ ސީރީޒެއްގައި ލީޑް ރޯލު ކުޅުމަށް ރޮބަޓްސް އެއްބަސްވި ފުރަތަމަ ފަހަރެވެ.\nނަމަވެސް ކުރިން، ގެސްޓް ރޯލުތަކުން ފެނިގެންގޮސްފައިވެ އެވެ. އެގޮތުން "ފްރެންޑްސް" އާއި "ލޯ އެންޑް އޯޑާ" ކަހަލަ ޝޯތައް ފާހަގަކޮށްލެވެ އެވެ. އެމެރިކާގެ ވާހަކަ ލިޔުންތެރިޔާ މަރީއާ ސެމްޕްލް ލިޔެފައިވާ ވާހަކަ "ޓްޑޭއި ވިލް ބީ ޑިފަރެންޓް" ޕްރޮޑިއުސްކުރަނީ ވެސް ޖޫލިއާ ރޮބަޓްސްގެ އަމިއްލަ ޕްރޮޑަކްޝަން ހައުސްއަކުންނެވެ.\nނަމަވެސް މި ޑްރާމާ ސިލްސިލާ ދެއްކުމަށް ހަމަޖެހިފައިވަނީ ކޮން ޗެނަލަކުން ކަމެއް އަދި އިއުލާނެއް ނުކުރެ އެވެ.\nޖޫލިއާ ރޮބަޓްސް އަކީ 2001 ވަނަ އަހަރު "އެރިން ބްރޮކޯވިޗް" އިން އެންމެ މޮޅު ބަތަލާގެ އޮސްކާ ހާސިލުކޮށްފައިވާ ހުނަރުވެރިއެކެވެ. އޭނާގެ މަޝްހޫރު އެހެން ފިލްމުތަކުގެ ތެރެއިން ނޮޓިން ހިލް އާއި ޕްރިޓީ ވުމަން އަދި ރަންއަވޭ ބްރައިޑް ފަދަ ފިލްމުތައް ފާހަގަކޮށްލެވެ އެވެ.


Gulhifaivaa Party thakuge manifesto dhethin dhuvastherey nereynan: Ibu\nއިބޫ އާއި ފައިސަލް.\nކުރިއަށް ދެތިން ދުވަހުގެ ތެރޭގައި އިދިކޮޅު ހުރިހާ ޕާޓީތަކަށް އެއްބަސްވެވޭ ގުޅިފައިވާ ޕާޓީތަކުގެ މެނިފެސްޓޯއެއް އާންމު ކުރާނެ ކަމަށް ގުޅިފައިވާ ޕާޓީތަކުގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ވިދާޅުވެއްޖެ އެވެ.\nމާލޭ ސިޓީ ކައުންސިލާ ބައްދަލު ކުރެއްވުމަށް ފަހު، ނިކުމެ ވަޑައިގެން މީޑިއާތަކާ ވާހަކަފުޅު ދައްކަވަމުން އިބޫ ވިދާޅުވީ، އިދިކޮޅު ހުރިހާ ޕާޓީތަކަށް އެއްބަސްވެވޭ މެނެފެސްޓޯ އެކުލަވާލުމަށް ޓަކައި ކަމާ ގުޅޭ އެކި އެކި ފަރާތްތަކާ ބައްދަލު ކުރައްވަމުން ގެންދަވާ ކަމަށެވެ. އަދި އެމްޑީޕީއިން ނެރެފައިވާ މެނިފެސްޓޯއަށް ހުރިހާ ޕާޓީތަކުން ހުށަހަޅާ ކަންކަން ހިމަނައިގެން ނެރޭ މެނިފެސްޓޯގައި އެކި އެކި ފަރާތްތަކަށް ކުރިމަތިވެފައިވާ ދަތިތަކާއި ޝަކުވާތަކަށް ހައްލުތައް ހޯދައިދޭނެ ގޮތްތައް ހިމަނާނެ ކަމަށް އިބޫ ވިދާޅުވި އެވެ.\n"މިފަދަ ބައްދަލުވުންތަކުން އަޅުގަނޑުމެންނަށް އެއްކުރެވޭ މައުލޫމާތުތައް ހިމަނައިގެން ކުރިއަށް އޮތް ދެތިން ދުވަހުގެ ތެރޭގައި އަޅުގަނޑުމެން ހުރިހާ ޕާޓީތައް އެއްބަސްވާ ކަންކަން ހިމެނޭ ގުޅިފައިވާ ޕާޓީތަކުގެ މެނިފެސްޓޯއެއް އާންމު ކުރާނަން،" އިބޫ ވިދާޅުވި އެވެ.\nއޭނާ ވިދާޅުވީ ލާ މަރުކަޒީ ނިޒާމްގެ ބާރު އެކީ ކަނޑުވާލައި ހުރިހާ ބާރެއް ރައީސް ޔާމީންގެ މުށުތެރެއަށް ލައިގެން ވެރިކަން ކުރައްވަމުން ގެންދަވާ ކަމަށާއި އެކަމަކީ ގާނޫނު އަސާސީގެ ރޫހާ މުޅިން ހިލާފް ކަމެއް ކަމަށެވެ. އަދި އެފަދަ ވެރިކަމަކަށް ރައްޔިތުން ޖާގަ ނުދޭނެ ކަމަށް އިބޫ ވިދާޅުވި އެވެ. އޭނާ ވިދާޅުވި ގޮތުގައި މާލޭ ސިޓީ ކައުންސިލަށް ވެސް ރައީސް ޔާމީންގެ ސަރުކާރުން ވަނީ ވަރަށް ބޮޑަށް ހާލުގައި ޖައްސާފައި ކަމަށެވެ. އެގޮތުން ބަޖެޓު ވެސް ދެނީ މުވައްޒަފުންނާއި އިދާރީ ހަރަދުތައް ކިރިޔަކިރިޔާ ކުރެވޭނެ ވަރަށް ކަމަށެވެ. އަދި މާލޭގެ ކަންކަން ރަނގަޅު ކުރުމަށް ސިޓީ ކައުންސިލަށް ފުރުސަތު ނުދޭ ކަމަށް ވެސް އިބޫ ވިދާޅުވި އެވެ. އޭނާ ވިދާޅުވީ އިދިކޮޅު އިއްތިހާދެއްގެ ވެރިކަމުގައި ކައުންސިލްތަކަށް އަލުން ބާރުތައް ހޯދައިދޭނެ ކަމަށެވެ.\n"އެމްޑީޕީގެ ވަރަށް ބޮޑު ސިޔާސަތެއް ލޯކަލް ކައުންސިލްތައް ބާރުވެރި ކުރުވުމަކީ. މި ސިޔާސަތު އަޅުގަނޑުމެންގެ ވެރިކަމެއްގައި އަޅުގަނޑުމެން އަލުން ތަންފީޒު ކުރާނަން. ބާރުތައް ކައުންސިލްތަކަށް ހޯދައިދޭނަން. މިއަދު އެބޭފުޅުންނާ ބައްދަލު ކުރެއްވީމާ އަޅުގަނޑުމެންނަށް އެނގިއްޖެ ރައީސް ޔާމީންގެ އަނިޔާވެރި ސަރުކާރުން އެބޭފުޅުންނަށް ޖައްސާފައިވާ ހާލު،" އިބޫ ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު މޯލްޑިވްސް ޔުނައިޓެޑް އޮޕޮޒިޝަން + ރިޔާސީ އިންތިހާބު 2018 ޖުމްހޫރީ ޕާޓީ އިދިކޮޅު ފަރާތްތައް\nއިންތިހާބު ކާމިޔާބުވުމުގެ އުފާ ފާޅުކުރުން


Correction In Alhugandu Menna Sahha Noon Mauloomaathu Dheefaivey - HRCM - Vaguthu\n1 މަސް ކުރިން ( ޖެނުއަރީ 8, 2020 )\nކަރެކްޝަނަލް ސާވިސް އިން އެންމެ އެދެވޭ އެއްބާރުލުން ނުދޭ ކަމަށާއި، އެ ކޮމިޝަނަށް ސައްހަ ނޫން މައުލޫމާތުތައް ދީފައި ވާކަމަށް ހިއުމަން ރައިޓްސް ކޮމިޝަން (އެޗްއާރްސީއެމް) އިން ބުނެފިއެވެ.\nއެޗްއާރްސީއެމް އިން މިއަދު ނެރުނު ބަޔާނެއްގައި ބުނެފައި ވަނީ، އެ ކޮމިޝަނުން ބެލި ބެލުމުން ޖަލުގައި ހަމަނުޖެހުން ހިންގަން މެދުވެރިވި ސަބަބަކީ ގައިދީންނާއި ބަންދުކޮށްފައިވާ ފަރާތްތަކުން، ކަރެކްޝަންސް ގައި ތަކުރާރުކޮށް އެދެމުންދާ ޒަރޫރީ ބައެއް ކަންކަން ފުއްދައި ނުދެވޭތީކަން މިހާތަނަށް ލިބިފައިވާ މައުލޫމާތުތަކުން އެނގޭ ކަމަށެވެ.\n"މިގޮތުން ޝަރީއަތުގެ މަރުހަލާ ދިގުލައިގެން ދިއުމާއި، އެކަށީގެންވާ އަވަސް މިނެއްގައި ސިއްހީ ފަރުވާ ފޯރުކޮށްނުދެވޭކަން ފާހަގަކުރެވިފައިވެއެވެ". އެޗްއާރްސީއެމްގެ ބަޔާނުގައި ވެއެވެ.\nއަދި މާލެ ޖަލުގައި މިވަގުތު ތިބި ގިނަ ގައިދީން ބަނޑުހައި ހޫނުކަމުގެ ހަޅުތާލު ކުރަމުންދާކަމާއި، މާލެ ޖަލު ތިނެއްގައި އަލިފާން ރޯކުރި ފާހަގަކުރެވިފައިވާކަމަށް އެޗްއާރްސީއެމުން ބުންޏެވެ.\nއެޗްއާރްސީއެމް އިން ބުނީ، މި މައްސަލަތައް ތަހުގީގު ކުރަމުން ދާ ކަމަށެވެ.\nއެޗްއާރްސީއެމްއިން ޖަލުގައި ހިނގާދިޔަ ކަންކަން ތަހުގީގު ކުރަމުން އަންނައިރު، މާފުށި ޖަލުގައި މިދިޔަ ހަފުތާއެއްހާ ދުވަހު ހިނގި ހަމަނުޖެހުންތައް ހުއްޓާލައި ޖަލު ހަމައަކަށް އެޅިފައިވާ ކަމަށް ކަރެކްޝަނުން ވަނީ ބުނެފައެވެ.\nއިންސްޕެކްޓަރ އޮފް ކަރެކްޝަނަލް ސަރވިސްގެ މަގާމަށް ނޫރާ\nނޭކުރެންދޫ ޖަލު އަޅާ ސަރަހައްދުގައި އީއައޭ ރިޕޯޓު ހަދާނެ ބަޔަކު ހޯދަނީ\nޖެނުއަރީ 9, 2020 08:43\nތިކަން ތިހެން ތި ވީ ކުރީ ސަރުކާރުން ބްރިޖް އެޅީ މަ ކުރީ ސަރުކާރުން އެވެނި ކަމެއް ކުރީމަ މިވެނި ކަމެއް ކުރީމަ ކުރީ ސަރުކާރު ކުރީ ސަރުކާރު ކުރީ ސަރުކާރު\nޖެނުއަރީ 9, 2020 08:45\nއެޗް.އާރު.ސީ.އެމް އަށްވެސް ފެންނަނީ ހަމަ އެކަނި ޤައިދީންގެ ޙައްގުތޯ؟؟؟ ބޮޑެތި ޙުކުމްތަކުގައާއި، މީހުން މެރުމުގެ ބެޑެތި ތުހުމަތުގައި ބަންދުގައި ތިބި މީހުންނަށް ޚިދުމަތްކުރުމަށް ފުރާނަ އަތް މައްޗަށް ލައިގެން މަސައްކަތްކުރާ އޮފިސަރުންނަށް ކުރާ އަނިޔާއަކައި ދެކޮޅަށް ދުވަހަކުވެސް އަޑު އުފުލިންތޯ؟؟؟ ތިތަނުގެ ބޭފުޅުންވެސް ޖަލަށް ޒިޔާރަތް ކުރާ ދުވަހަކު ޔުނިޓުން ބޭރަށް ނުކުންނައިރު ހުންނަނީ ތުރުތުރު އަޅާ ހާލުގައި. ދެން ކޮންހާ ބަހަނާއެއް ދައްކާކަށް... ވ ވެދުން\nޖެނުއަރީ 9, 2020 08:46\nމިހާރު އެޗްއާރްސީއެމްގައި ރައީސާއަކަށް މިއިންނަވާ މަމަނާ އަކީ ނިކަމެތި ރައްޔަތުންނާ މުހާތަބު ކުރެވޭ ފެންވަރުގެ ކަމަނާއެއް ނޫ އަޅުގަނޑު މިހެން މިބުނަން ޖެހުނީ މިކަމަނާގެ މަސްމަގު އެގި ތަޖުރިބާ ކުރެވިފައިވާ މީހެއްގެ ހައިސިއްޔަތުން.\nޖެނުއަރީ 9, 2020 08:48\nމިހާރު އެޗްއާރްސީއެމްގައި ރައީސާއަކަށް މިއިންނަވާ މަމަނާ އަކީ ނިކަމެތި ރައްޔަތުންނާ މުހާތަބު ކުރެވޭ ފެންވަރުގެ ކަމަނާއެއް ނޫ އަޅުގަނޑު މިހެން މިބުނަން ޖެހުނީ މިކަމަނާގެ ބަސްމަގު އެގި ތަޖުރިބާ ކުރެވިފައިވާ މީހެއްގެ ހައިސިއްޔަތުން.\nޖެނުއަރީ 9, 2020 09:29\nޖަލުގަ ތިބި ކުށްވެރިން ނޫން ބަޔަކު މިރާއްޖޭގަ ނެތީތަ ހައްޤުތައް ގެއްލިފަ. ޢަޖައިބު ހީވޭ. އެމީހުން އެތިބެނީ އަހަރެމެންނަށް ވުރެ މިނިވަންކަމުގަ. ދައުލަތުން ކާންދީފަ ބޭސްފަރުވާކޮށްދީފަ. ފޯނާއި ޓީވީ އާއި ހުރިހާ ޚިދުމަތެއް ވެސް ލިބޭ. ނުވިތާކަށް މަސްތުވާތަކެތި ވެސް ބޭނުން ކުރާ މީހުންނަށް ފަސޭހައިން ލިބޭ. އެމީހުން ސައިޒް އޮޅިގެން އުޅޭނަމަ ބާރުގެ ބޭނުންކޮށް ހަމަ ބިމަށް ތިރިކުރަން ޖެހޭ..


މޯލްޑިވްސް ކަރެކްޝަނަލް ސަރވިސްގެ ހެޑްއޮފީހުގެ ސްޓާފް ނައިޓް ސަލްސާ ރޯޔަލްގައި ރޭ ބާއްވައިފިއެވެ. މި ސްޓާފް ނައިޓަކީ ރަމަޟާންމަހަށް މަރުހަބާކިއުމަށް ސަގާފީގޮތުން ކުރީޒަމާނުންސުރެ ކުރިއަށްގެންދާ މާހެފުމުގެ ބަދަލުގައި މުވައްޒަފުންގެ ގުޅުން އިތުރަށް ބަދަހި ކުރުމުގެ ބޭނުމުގައި ކުރިއަށް ގެންދެވުނު ހަރަކާތެކެވެ. މި ނައިޓްގައި މުވައްޒަފުންނަށް ރޯދަ ހަދިޔާ ދިނުން ކުރިއަށް ގެންގޮސްފައިވެއެވެ.\nސްޓާފް ނައިޓްގައި ކޮމިޝަނަރ އޮފް ޕްރިޒަންސް މުޙައްމަދު ޚުޝާމާއި ޑެޕިއުޓީ ކޮމިޝަނަރ އޮފް ޕްރިޒަންސް ހަސަން ޒިލާލުގެ އިތުރުން މޯލްޑިވްސް ކަރެކްޝަނަލް ސަރވިސްގެ ވެރިންނާއި ވަރަށް ގިނަ މުވައްޒަފުން ބައިވެރިވެފައިވެއެވެ.\nއަދި މީގެ އިތުރުން މޯލްޑިވްސް ކަރެކްޝަނަލް ސަރވިސްގެ ހިންގުން ހަރުދަނާކުރުމުގެ ގޮތުން ހަދަން ޖެހޭ ޕްލޭންތައް ހެދުމަށްޓަކައި އޮސްޓްރޭލިޔާއިން ވަޑައިގެން ހުންނެވި މރ. ގްރެގް އާއި މޭލޭޝިޔަން ޕްރިޒަން ޑިޕާޓްމަންޓުގެ ކަރެކްޝަނަލް އެކަޑަމީގެ އޭ.ސީ.ޕީ މރ އެޑިނާ ރައިނާ ސްބްރަމާނިއަމް ވެސް މި ހަފްލާގައި ބައިވެރިވެ ވަޑައިގެންނެވިއެވެ.


MRM ge Zaeem ge magaamah raees Maumoon kurimathi lavvaifi - vNews.mv\nފާތިމަތު ނަހުދާ ފާއިޒް 15 September 2021, 19:39\nމޯލްޑިވްސް ރިފޯމް މޫވްމަންޓް (އެމްއާރްއެމް) ގެ ފުރަތަމަ ނެޝަނަލް ކޮންވެންޝަން ކޮންގްރެސްގެ ޒައީމް ކަމަށް އެޕާޓީގެ އިންތިގާލީ ރައީސް އަދި ކުރީގެ ރައީސް އަލްއުސްތާޛް މައުމޫން އަބްދުލްގައްޔޫމް ކުރިމަތިލައްވައިފިއެވެ.\nޖުމްލަ 12 މަގާމަށް ކުރިމަތިލުމުގެ ފުރުސަތު އެމްއާރްއެމްއިން ހުޅުވާލާފައިވާއިރު، އެ ޕާޓީގެ ޒައީމްގެ މަގާމަށް ކުރިމަތިލެއްވިކަން ރައީސް މައުމޫން ހާމަކުރައްވާފައިވަނީ އެމަނިކުފާނު މިއަދު ކުރެއްވި ޓްވީޓެއްގައެވެ.\nމީގެއިތުރުން، އެމްއާރއެމްއިން ވަނީ ޕާޓީގެ ރައީސް ކަމާއި ނާއިބު ރައީސް ކަމަށް ކުރިމަތިލުމުގެ ފުރުސަތުވެސް ހުޅުވާލާފައެވެ.\nނައިބު ރައީސް ކަމަށް އިންތިހާބުކުރަން ނިންމާފައިވަނީ ދެ ބޭފުޅުންނެވެ. އެއީ އަންހެން ބޭފުޅަކާއި ފިރިހެން ބޭފުޅެކެވެ.\nއަދި އެގްޒެކެޓިވް ކޮމިޓީ އާއި ޒުވާނުންގެ ކައުންސިލާއި އަންހެނުންގެ ކައުންސިލަށް ރައީސުންނާއި ނައިބު ރައީސުންނާއި މެންބަރުންނާއި، އިންތިހާބު ކޮމިޓީ އާއި ސުލޫކީ ކޮމިޓީ އާއި އިސްތިއުނާފު ކޮމިޓީއަށް 15 މެމްބަރުން ހޮވުމަށް ހަމަޖެހިފައިވާކަމަށް އެޕާޓީން މައުލޫމާތު ދެއެވެ.\nއެމްއާރްއެމްގެ ފުރަތަމަ ނެޝަނަލް ކޮންވެންޝަން ބޭއްވުމަށް ހަމަޖެހިފައިވަނީ އަންނަ އޮކްޓޯބަރު މަހުގެ ދެވަނަ ދުވަހުއެވެ.\nމަގާމުތަކަށް ކުރިމަތިލާން ބޭނުންވާ މީހުންނަށް މާދަމާގެ ނިޔަލަށް ވަނީ ފުރުސަތު ހުޅުވާލާފައެވެ.\nއެމްއާރްއެމްއަކީ 2019 ވަނަ އަހަރުގެ ޑިސެމްބަރު މަހުގެ 20 ވަނަ ދުވަހު ރައީސް މައުމޫން އިސްވެ ހުންނަވައި އުފެއްދެވި ސިޔާސީ ޕާޓީއެކެވެ. ޕާޓީގެ ހިންގުމާ މިހާރުވެސް ހަވާލުވެ ހުންނެވީ އެމަނިކުފާނެވެ.\nރާއްޖެ މައުމޫން އަބްދުލް ގައްޔޫމް އެމްއާރުއެމް ސިޔާސީ ޕާޓީ ސިޔާސީ


އިންޑިއާގަ މުދާ ހިފައިގެން ރޭލެއް ދަތުރުފަށާތަން މޫވީކުރަން އުޅުނު ނޫސްވެރިއަކު ހައްޔަރުކޮށް އަނގައަށް ކުޑަކަމު ގޮއްސި!\nއިންޑިއާގެ ޝަމްލީ ޑިސްޓަރިކްޓް ގައި މުދާ ހިފައިގެން ރޭލެއް ދަތުރުފަށާތަން މޫވީކުރަން އުޅުނު ޗެނެލެލް 24 ނޫސްވެރިއަކު ފުލުހުންގެ ގްރޫޕަކުން ހައްޔަރުކޮށް އޭނާގެ އަނގައަށް ކުޑަކަމު ދިއަ މައްސަލައެއް ފެންމަތިވެއްޖެއެވެ.\nއޭނާ ބުނީ އެކަން ކުރީ ރޭލްވޭ ބަލަހައްޓާ ފުލުހުން ކަމަށެވެ. "އެމީހުން ތިބީވެސް ކުލަ ހެދުމުގަ. ފުރަތަމަ އައިސް ކެމެރާ ވައްޓައިލީ. ކެމެރާ ނެގީމާ އައިސް ހައްޔަރުކޮށް ގޮޅިއެއްގައި ބަންދުކުރުމަށްފަހު ބަރަހަނާވެސް ކުރި. އަނިޔާ ވެސްކުރި. އަނގައަށް ކުޑަކަމުވެސް ދިއަ!"\nރިޕޯޓްތައް ބުނާ ގޮތުން ނޫސްވެރިޔާ މިނިވަންކުރި ރެއިން ފެށިގެން ނޫސްވެރިން ދަނީ މުޒާހަރާކުރުމުންނެވެ. އިތުރު ޕޮލިސް ސްޓޭޝަންތައް ކުރިމަތީގައި ވެސް މުޒާހަރާ ކުރުމުންނެވެ. ހިތްވަރުގަދަ ނޫސްވެރިން ވަނީ ނޫސްވެރިޔާ ބަންދުކޮށް އަނިޔާކުރަމުން ގެންދިއަ މަންޒަރުވެސް ވީޑިއޯ ކޮށްފައެވެ.\nކަޝްމީރުގެ މުސްލިމުން އަޅުވެތިކޮށް ރޮއްވާފައި ހަނދަށް ދާން އުޅެގެން ވީގޮތުން ޢިބްރަތް ޙާޞިލުކުރޭ!\nހުޅުމާލޭގައި އެޅުމަށް ހަމަޖެހިފައިވާ އިންޑިއާގެ އާ އެމްބަސީގެ ބިންގާ އަޅައިފި\nދެކުނު އިރުމަތީ އޭޝިއާ ސަރަޙައްދުގެ "ރީޖަނަލް ކޮމެޓީ"ގެ ބައްދަލުވުން ނިއުދިއްލީގައި ފަށައިފި\nދެކުނު އިރުމަތީ އޭޝިއާ ސަރަޙައްދުގެ "ރީޖަނަލް ކޮމެޓީ"ގެ 72ވަނަ ބައްދަލުވުން ނިއުދިއްލީގައި ފަށައިފި\nއިންޑިއާ ސިފައިން ކަޝްމީރުގެ ގޭގެއަށްވަދެ ތަޅައި އަނިޔާކޮށް ކަރަންޓް ޝޮކް ދޭ ކަމުގެ މައްސަލަތަކެއް ފެންމަތިވެއްޖެ!


Samaalukamah: Sanitizer beynun kurumah fahu alifaanaa gaaiy nuvey! | Kuhli Habaru\nސަމާލުކަމަށް: ސެނަޓައިޒާ ބޭނުން ކުރުމަށްފަހު އަލިފާނާގާތް ނުވޭ!\nސެނަޓައިޒާ ގެ މުހިންމުކަން ކުއްލިއަކަށް މިވަނީ އެންމެން ގެ ސަމާލުކަމަށް އައިސްފައެވެ. އޭގެއިން ލިބޭ ފައިދާ އަދި ރައްކާތެރިކަން ތަކުރާރުކޮށް މީޑިޔާ ތަކުން ހަނދާންކޮށްދެއެވެ. ނަމަވެސް ސެނެޓައިޒާ ފުޅިއެއްގެ ސަބަބުން ލިބިދާނެ ގެއްލުންތައް އިނގެނީ ކިހާ ވަރަކަށް ތޯއެވެ؟\nސެނަޓައިޒާ ތައްޔާރުކުރެވިފައިވަނީ އެކިކަހަލަ ޖަރާސީމުތައް ނައްތާލުމައް ޓަކައި އެންޓިސެޕްޓް އެއް ގެ ގޮތުގައި އެލްކޮހޯލް ހިމަނައިގެނެވެ. މިސަބަބާ ހުރެ ފުޅި އަލިފާނާ ގާތްކޮށް ފިނަމަ އަލިފާން ހިފައި ބޮޑެތި ގެއްލުން ލިބުމަކީ ވަރަށް ގާތް ކަމެކެވެ. އަދި މިގޮތަށް ވަނީ ހިތާމަވެރި ހާދިސާއެތް ހިނގާފައެވެ\nފޮޓޯ: ފޭސްބުކް – ސެނަޓައިޒާގެ ސަބަބުން ހިނގައިފައިވާ އަލިފާނުގެ ހާދިސާއެއް.\nއެހެންކަމުން ސެނަޓައިޒާ ބޭނުން ކުރުމަށް ފަހު ކެއްކުމުގެ ކުރިންނާއި އަލިފާނާ ކައިރުވުމުގެ ކުރިން، ރަނގަޅަށް ދެއަތްސައިބޯނި ލައިގެން ދޮންނާށެވެ. ސެނަޓައިޒާ އެއްގެ ބޭނުން ވިސްނުންތެރި ކަމާއެކު ބޭނުން ކުރާށެވެ. އެހެން ނޫންނަމަ ރައްކާތެރިކަމައް ޓަކައި ހޯދި ވަސީލަތަކުން ހީނުކުރާ ފަދަ ގެއްލުމެއް ކުރިމަތި ވެދާނެއެވެ.


STO ge is2beyfulhaku vazeefaa in vaki kohfi\nއެސްޓީއޯގެ އިސް ދެ ބޭފުޅަކު ވަޒީފާއިން ވަކިކޮށްފި\nމިދިޔަ އަހަރު އެސްޓީއޯއިން ބޭއްވި އޭޖީއެމްގެ ތެރެއިން.\nސަރުކާރާއި ރައްޔިތުން ހިއްސާވާ ވިޔަފާރި ކުންފުނި، އެސްޓީއޯގައި ގިނަ ދުވަހު މަސައްކަތް ކުރައްވައި އަދި އިސް މެނޭޖްމަންޓްގެ މަގާމުތައް ފުރުއްވަމުން ގެންދެވި ދެ ބޭފުޅަކު މިއަދު އެ ކުންފުނިން ވަކިކޮށްފި އެވެ.\n"އަވަސް"އަށް ކަށަވަރުވެފައިވާ ގޮތުގައި އެސްޓީއޯއިން މިއަދު ވަކިކޮށްފައި ވަނީ، އެނާޖީ އެންޑް ސްޓޭޕުލް ފުޑްސް ސެކްޝަންގެ ޖެނެރަލް މެނޭޖަރު ރަމްޒީ އަބޫބަކުރާއި ޕްރޮކިއުމަންޓް ސެކްޝަންގެ ޖެނެރަލް މެނޭޖަރު މުހައްމަދު ޝުޖާއު އެވެ.\nމާކެޓިންގެ ދާއިރާއިން އިނގިރޭސިވިލާތުން ބެޗްލާޒް ޑިގްރީ ހާސިލް ކުރައްވާފައިވާ ރަމްޒީ ވަނީ އެސްޓީއޯގައި 12 އަހަރު ހިދުމަތް ކުރައްވައި އެ ކުންފުނީގެ އެކި ޑިޕާޓްމަންޓްތަކުގެ ހެޑްކަން ކުރައްވައިފަ އެވެ. މީގެ އިތުރުން، ރަމްޒީ ވަނީ އެސްޓީއޯގެ ސަބްސިޑަރީ ކުންފުނި، އެފްއެސްއެމް އާއި މިފްކޯގެ ބޯޑް މެންބަރުކަން ކުރައްވައިފަ އެވެ.\nއިނގިރޭސިވިލާތުން ޓެކްނޮލޮޖީ މެނޭޖްމަންޓްގެ ދާއިރާއިން މާސްޓާޒް ހާސިލް ކުރައްވާފައިވާ ޝުޖާއު ވަނީ އެސްޓީއޯގައި 21 އަހަރު ހިދުމަތް ކުރައްވައިފަ އެވެ.\nއެސްޓީއޯގެ އޮފިޝަލަކު ވިދާޅުވީ، ރަމްޒީ އާއި ޝުޖާއު މަގާމުން ވަކިކުރީ އެސްޓީއޯގެ އާ މެނޭޖްމަންޓުން ކުންފުނި ރީސްޓްރަކްޗާ ކުރުމަށް ފަށާފައިވާ މަސައްކަތުގެ ދަށުން ކަމަށެވެ. އެގޮތުން ހަރަދު ކުޑަކުރުމަށް ތަނުގެ ހިންގުމުގެ އޮނިގަނޑަށް ބަދަލުތައް ގެންނަމުން އަންނަ ކަމަށް ވެސް އޭނާ ވިދާޅުވި އެވެ.\nމީގެ އިތުރުން މިއަދު ވަނީ މިފްކޯއަށް އާ ޑެޕިއުޓީ ސީއީއޯއެއް ވެސް ހަމަޖައްސައިފަ އެވެ. އެގޮތުން މިފްކޯގެ ޑެޕިއުޓީ ސީއީއޯ އަކަށް ހަމަޖެއްސީ އެސްޓީއޯގެ ސީނިއާ ޖެނެރަލް މެނޭޖަރަކަށް ހުންނެވި ފާތިމަތު އާޝާން އެވެ.


Male' ge meehun ulhey sarahadhuthaku gai 80 ah vure gina gudhan eba huri: Mariya\nމާލޭގެ މީހުން ދިރިއުޅޭ ހިސާބުތަކުގައި 80 އަށްވުރެ ގިނަ ގުދަން އެބަހުރި: މާރިޔާ\nމާލޭގައި މީހުން ދިރިއުޅޭ ސަރަހައްދުތަކުގައި 80 އަށްވުރެ ގިނަ ގުދަން އެބަ ހުރި ކަމަށް ޑިފެންސް މިނިސްޓަރު މާރިޔާ އަހުމަދު ދީދީ މިއަދު ވިދާޅުވި އެވެ.\nރޭ މާލޭގެ ހެންވޭރު އަބަދަށްފެހި މަގުގައި ހުރި އިމާރާތްތަކެއްގައި ރޯވެ ހިނގި ހާދިސާގައި ފުރަތަމަ ރޯވީ އެ މަގުގައި ހުންނަ ކެމިކަލް ގުދަނެއްގަ އެވެ. ފަހުން އެ ސަރަހައްދުގައި ހުރި އިތުރު ތިން ކެމިކަލް ގުދަނަކަށް އަލިފާނުގެ އަސަރުކުރި އެވެ. އެ ހާދިސާގައި ހަތަރު ކެމިކަލް ގުދަނެއްގެ އިތުރުން ހަ ގެއެއްގައި ވަނީ ރޯވެފަ އެވެ.\nޑިފެންސް މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު މާރިޔާ ވިދާޅުވީ މާލޭގައި ކެމިކަލް ގުދަން ކުރަން ހުއްދަ ދެނީ ސާފުކުރުމާއި، ކުލާއާއި، ތިނަރު، އަދި ދަނޑުވެރިކަމަށް ބޭނުންކުރާ ވައްތަރުގެ ކެމިކަލްތަކަށް ކަމަށެވެ. އެ ގޮތުން މާލޭގައި 126 ގުދަނެއް ހުންނަ ކަމަށާއި އޭގެ ތެރެއިން 82 ގުދަނަކީ މީހުން ދިރިއުޅޭ ސަރަހައްދުތަކުގައި ހުންނަ ގުދަން ކަމަށް އޭނާ ވިދާޅުވި އެވެ.\n"އަޅުގަނޑުމެން (ސަރުކާރަށް) އައި ފަހުން ވާނީ އެ ހުރިހާ ގުދަނެއް ޗެކްކޮށްފައި، އަދި އެ ކަންކަމުގެ މައްޗަށް ބިނާކޮށް ރިޕޯޓެއް ވެސް އެކުލަވައިލި އެ ކަމުގެ މަޝްވަރާ ކުރެވުނު، ނަމަވެސް އަބަދު އެ ތަންތަން ޗެކް ކުރާނެ ވަސީލަތެއް ނެތް، އަޅުގަނޑުމެން ގަބޫލު ކުރަން މީހުން އުޅޭ ސަރަހައްދުތަކުގައި އެފަދަ ކެމިކަލް ބެހެއްޓިގެން ނުވާނެ ކަން،" މިނިސްޓަރު މާރިޔާ ވިދާޅުވި އެވެ.\nމިނިސްޓަރު ވިދާޅުވި ގޮތުގައި މި ސަރުކާރު އައި ފަހުން އެފަދަ ކަންކަން ހައްލު ކުރުމަށް މަސައްކަތް ކުރަމުން އަންނަ ކަމަށެވެ. އެ ގޮތުން ރޭގަނޑު ޕެޓްރޯލް ނުލިބޭތީ އާންމު ގޭގެގައި އެ ތަކެތި ބަހައްޓައިގެން ވިއްކަމުންދާ ކަމުގެ މައުލޫމާތު ލިބުމާއެކު، 24 ގަޑިއިރު ޕެޓްރޯލް ޝެޑްތަކުން ހިދުމަތް ލިބޭ ގޮތް ހަމަޖެއްސުމުން ފަހުން އެ ޝަކުވާ ނުލިބޭ ކަން ފާހަގަކުރެއްވި އެވެ.\nރޭ ހިނގި އަލިފާންގެ ހާދިސާއާއެކު މީހުން ދިރިއުޅޭ ސަރަހައްދުތަކުގައި ކެމިކަލް ގުދަން ނުކުރެވިގެން ނުވާނެ ކަމަށް ބުނެ އާންމުންގެ ގިނަ ބަޔަކު ވަނީ ސޯޝަލް މީޑިއާގައި ކަންބޮޑުވުން ފާޅުކޮށްފަ އެވެ. އެ ގޮތުން މީގެ ކުރިން ވެސް އެފަދަ ގުދަންތައް މީހުން ދިރިއުޅޭ ސަރަހައްދުތަކުގައި ހުރުމުން ކަންބޮޑުވުން ފާޅުކޮށްފައިވާ ޓްވީޓްތަކާއި ސްޓޭޓަސްތައް ވެސް ދަނީ ދައުރުކުރަމުންނެވެ.\nއަލިފާން އެމްއެންޑީއެފް ޑިފެންސް މިނިސްޓްރީ + މާލޭ ސިޓީ މާރިޔާ އަހުމަދު ދީދީ ކެމިކަލް ގުދަނުގައި ރޯވުން


SunOnline: Kanbalun verikamah genaumugai dhivehiraahjje othee America ahvvure maa kureega eve.\nއުތީމުގައި ހުންނަ އުތީީމު ގަނޑުވަރު: މިއީ ބޮޑުތަކުރުފާނު ދިރިއުޅުއްވި ގެ: ރާއްޖޭގެ ވެރިކަމުގެ އެންމެ މަތީ މަގާމު އަންހެނުން ވެސް ފުރާފައިވައިވާކަން ތާރީޚުން އެނގޭ --- ސަން ފައިލް ފޮޓޯ\n2 އަހަރު7މަސް ކުރިން - 08 ނޮވެމްބަރ 2016 5\nމިހާރު ހިނގަމުންދާ އެމެރިކާގެ ރިޔާސީ އިންތިޚާބުގެ ވޯޓުލުމުގެ ވަގުތު ކުޑަތަން ވެގެން އައިއިރު، ޚިޔާލު ހޯދުންތަކުން އެންމެ ކުރީގައި އުޅުއްވަނީ، ހިލަރީ ކްލިންޓަނަށް ވެފައި ވިތީ، އެކަމަނާއަކީ، އެގައުމުގެ ތާރީޚު ދެކޭ އެންމެ ފުރަތަމަ އަންހެން ރައީސަށް ވެގެން ހިނގައިދާނެ ކަމަށް ގިނަބަޔަކު ޤަބޫލުކުރެއެވެ.\nކަޅު މީހުންގެ ނަސްލުގެ ފުރަތަމަ ރައީސަށް އެމެރިކާއިން ޖާގަލިބިގެން ހިނގައްޖެޔަތީވެ، އެކަމަށް ފަޚުރުވެރި ވެވުނުފަދައިން، ފުރަތަމަ އަންހެން ރައީސެއް ވަޑައިގަންނަވާތީވެ، އެ އުންމީދުގައި ތިބިމީހުން މިކަން މާނަކުރަނީ، މިއީ ވަރަށް ބޮޑު ފަޚުރަކަށެވެ. އަދި މިކަމެއް މި ހިނގާން އުޅެނީ، ދުނިޔޭގެ އެންމެ ވަރުގަދަ އެއް ޑިމޮކްރަސީގައި ކަމަށް ވެގެންދާތީ، އެއީވެސް ޑިމޮކްރެޓިކް ސިސްޓަމަށް ލިބިގެންދާ ހަމަހަމަ ކަން ރަމްޒުކުރުމުގެ ދިރުމެއް ކަމުގައިވެސް، އެއްބަޔަކު ދެކެއެވެ.\nޙަޤީގަތުގައި މިހުރިހާ ވާހަކައެއް ބިނާވެފައި މި އޮތީ، އަންހެން ބޭފުޅަކު އެމެރިކާގެ ޒަޢާމަތަށް އާދެވިދާނެ ކަމަށް، ވަރަށް ބޮޑަށް އުންމީދު ކުރެވޭތީ، އެ ފަޚުރާއި ޝަރަފަށެވެ. ތެދެކެވެ. ހިލަރީ ކްލިންޓަން އިންތިޚާބު ކާމިޔާބު ކުރައްވައިފިނަމަ، އެއީ ފަޚުރަކަށް ވާނެއެވެ. ފުރަތަމަ އަންހެން ރައީސަށް އެކަމަނާ ވެވަޑައިގަންނަވާތީއެވެ.\nދުނިޔޭގެ ތާރީޚަށް ބަލާއިރުވެސް، އަންހެނުންނަކީ ޤަދީމީ ޒަމާނުއްސުރެ އެބައިމީހުންގެ ލީޑަރޝިޕް ދައްކުވައިދީ، އެކަން ދުނިޔެއަށް ސާބިތު ކޮށްދީފައި އޮތް ބަޔެކެވެ. ކްލިއޮޕެޓްރާގެ ޒަމާނަށާއި އޭގެ ކުރިއަށް ބެލިއަސް އެކަން އެނގެއެވެ. އޭގެ ފަހަތުން ފެންނަމުންދި ބައެއް ޒަމާންތަކަށް ކަޅި އުކައިލާއިރު، މި ޙަޤީގަތް ހަމައެކަނި މީލާދީން 1100 ގެ އަހަރުތަކަށް ބަލާލިއަސް އިނގިރޭސި ވިލާތުންވެސް ފެނެއެވެ.\nކުއީން ވިކްޓޯރިޔާގެ ޒަމާނާއި، "ފަރަންސޭސިވިލާތާއި އިނގިރޭސިވިލާތުގެ ރާނީ" ގެ ނަމުން މަޝަހޫރު ރަނިކަމަނާގެ ޒަޢާމަތް، މީލާދީން 1202 އާއި ހަމައަށް ހިނގަމުން ދިޔަ މަންޒަރެވެ. އަދި ފަރަންސޭސި ސިފައިންގެ އެންމެ އިސްވެރިޔާގެ ގޮތުގައި "ޖޯން" ނަމަކަށް ކިއުނު އަންހެން ބޭފުޅަކު ހޯއްދެވި ހަނގުރައިމައިގެ ކާމިޔާބީތައް މީލާދީން 1431 އާއި ހަމައަށް ފްރާންސްގެ ތާރީޚުން ޖާގަ ހޯދި ހޯދުމެވެ. ހަމައެހެންމެ 1533މ، ން1603މ.އަށް އިނގިރޭސިންގެ ތަޚުތުގައި ރެނދެލި ކުރެއްވި "ކުއީން އެލިޒަބަތު" (އެކެއް) އާއި 1542މ،ން1587މ.ށް، ސްކޮޓްލެންޑުން ފެނުނު މޭރީ ކުއީންގެ ޒަޢާމަތު، ފިރިކަލުން ފްރެންސިސް(ދޭއް) ގެ ޒަޢާމަތަށް ފަހު، ފެނިފައި ވިއެވެ.\nއިސްވެ ދެންނެވި ޤައުމުތަކުން، އަދި ރަސްކަންތަކުން، ރާނީންގެ ގޮތުގައި ފަޚުރުވެރި އަންހެން ކަނބަލުންތަކެއް، ފެންނަމުން ދިޔަކަމަށާއި، އެމީހުންގެ މާޒީގައި އަންހެން ކަނބަލުންވެސް އެމީހުންގެ ޒަޢާމަތުގައި ތިއްބެވި ވާހަކަ، އެބައިމީހުންގެ ތާރީޚުގައި ލިޔެ، ފަވާފައި ވަނީ ފަޚުރުވެރި ކަމާއެކު އެވެ.\nސުވާލަކީ، އޭރު ދުނިޔޭގެ ޗާޓުން އެތަނެއް އެހާބޮޑަށް ފާހަގަވާންނެތް، ދިވެހި ރާއްޖެ މިފަދަ ފަޚުރުވެރި ދުވަސްތަކެއް ދެކެފައި ހަމަ ނެތީތޯ އެވެ؟. ނޫނީ ދިވެހިންގެ ތާރީޚުން ފެންނާން އޮތް، މިދެންނެވި ފަޚުރު ތަކަކީ، މީލާދީން 1100 ގެ އަހަރު ތަކަށްވުރެ، ފަހުގެ ފަޚުރަކީތޯ ކުރެވޭ ސުވާލެވެ. ބީސީން9ވަނަ ޤަރުނުގައި މިސްރުގައި އަންހެން ޒަޢާމަތެއް އޮތްކަމުގެ ވާހަކަ ފަޚުރު ވެރިކަމާއެކު، ލިޔެފައިވި ފަދއިން، ދިވެހިންނަށްވެސް އެފަދަ ފޮނި ވާހަކަތައް ލިޔެވޭން ނެތީތޯއެވެ؟ މި ސުވާލު ތަކުގެ ޖަވާބަށް ޓަކައި، ތާރީޚަށް ފީނައިލަމާ ތޯއެވެ؟ ފެންނާންހުރީ ކޮންކޮން މަންޒަރެއްތޯ ބަލައިލުމަށެވެ.\nރާއްޖޭގެ ރަސްކަންކުރެއްވި ހަނދު ވަންހައިގެ ދަރިކޮޅުގެ ރަސްކަމުގެ ކުރީގެ ވާހަކަ ތަކަކީ، ތާރީޚުގައި ލިޔެވިފައިވާ ވާހަކަ ތަކެއް ނޫނެވެ. ނަމަވެސް 850 މ.ގައި ނުވަތަ9ވަނަ ޤަރުގައި ރާއްޖޭގެ ތަޚުތުގައި ރަނިކަމަނާއެއް އިންނެވިކަމަށް، ފާރިސީ ދަތުރުވެރިއެއް ކަމަށްވާ ސުލައިމާނުލްފާރިސީ، ލިޔުއްވައިފައިވެ އެވެ. މީގެ އިތުރުން މީލާދީން 10 ވަނަ ޤަރުނުގައި އުޅުއްވި ޢަބްދުލް ޙަސަން ޢަލީ މަސްޢޫދީ ކިޔުނު ލިޔުންތެރިޔަކު، ލިޔުއްވާފައިވާ ބަޔާނެއްގައި، ރާއްޖޭގައި އިންނަވާ ރަނިކަމަނާގެ އަމުރުފުޅަށް، ރައްޔިތުން ބޮލިހިލައިއުޅޭ ވާހަކަ ބަޔާން ކޮށްފައިވެ އެވެ. މަސްޢޫދީ، ސްރީލަންކާއަށް ދަތުރު ކުރެއްވި ކަމަށް ބުނެފައިއޮތީ 916މ. ގައެވެ.\nދެކެވެމުން އައިސްފައިވާ ތާރީޚީ ވާހަކަ ތަކަށް ބަލާއިރު، މީލާދީން 11 ވަނަ ޤަރުނުގައި އިރުވަންހައިގެ ދަރިކޮޅުގެ ރަސްކަން ، ދިވެހިރާއްޖޭގައި ހިނގަމުން ދިޔައިރު، އެ ރަސްދަރިކޮޅުން އެންމެ ފަހުން ތަޚުތުގައި އިންނެވީ ރަނިކަމަނާއެއް ކަމަށާއި، މިރަނި ކަމަނާގެ ނަންފުޅަކީ، "ދަމަހާރު" ކަމަށް ވެއެވެ. އެއީ މަސްޢޫދީ ފާހަގަ ކުރައްވާފައިވާ ރަނިކަމަނާއަށް ވުމީ އެކަށީގެންވާ ކަމެކެވެ.\nވާހަކައިގައި ބުނެފައިވާ ގޮތުންނަމަ، މިކަމަނާ ކައިވެނި ބައްލަވައިގަތީ، އިންޑިއާގެ ސޯމަ ވަންސަ ދަރިކޮޅުގެ އަމީރެއް ކަމުގައިވާ ސްރީ ބަލާދީއްތިޔާއާ ކަމަށްވެސްވެ އެވެ. މިއީ ސޯމަވަންސަ ދަރިކޮޅު ފެށިގެން އަންނަ ހިސާބުކަމަށްވެސް ކިޔައި އުޅެވެ. އެހެން ކަމަށް ވާނަމަ، މީލާދީން 850 އާއި 916 މ.އާއި އަދި 11 ވަނަ ޤަރުގައިވެސް، ރާއްޖޭގެ ތަޚުތުގައި އަންހެން ރަނިކަމަނާއިން ތިއްބެވިކަން ހާމަވާ ވާހަކަ ތަކެއް ފެންނާން އެ އޮތީ އެވެ.\nމިދެންނެވި ޒަމާނަކީ، މިސްރުގެ ޤަދީމީ ޒަމާންފަދައިން، އަޅުގަނޑުމެންގެވެސް ޤަދިމީ ޒަމާނެވެ. އެހެން ނަމަވެސް ދިވެހި ރާއްޖޭގައި އަންހެން ކަނބަލުންނަށް ތަޚުތަށް ވަޑައިގަތުމުގެ ފުރުސަތަކީ، ވަކި ޒަމާނަކަށް ކަނޑައެޅުނު ވަގުތުކޮޅެއް ނޫނެވެ. ރާއްޖޭގެ ތަޚުތު އޭގެ ފަހުންވެސް، ފަޅުފިލުވައި ދެއްވި ކަނބަލުން ތަކެއް ތިއްބެވިއެވެ.\nމިކަން 1341މ،ން1344 މ. އަށް، ބަލައިލުމުންވެސް ފެންނާން އެބައޮތެވެ. އެވަގުތު ދިވެހިންގެ ތަޚުތުގައި އިންނެވީ އައްސުލްޠާނާ ޚަދީޖާ ރެހެންދިއެވެ. އެކަމަނާވަނީ މިދެންނެވި ތާރީޚުން ފެށިގެން3ފަހަރެއްގެ މަތިން ދިވެހިންގެ ތަޚުތު ފަޅުފިލުވައި ދެއްވާފައެވެ. އެއީ 1359މ އާއި ހަމައަށެވެ.\nމީލާދީން 1360 ގައިވެސް، ދިވެހި ރާއްޖޭގެ ރަސްކަމުގެ ތަޚުތުން ފެންނަނީ އަނެއްކައިވެސް ރަނިކަނބަލެކެވެ. އައްސުލްޠާނާ ފާތިމަތު ރާދަފަތި ކަނބައިދިކިލެގެ އެވެ. ހަމަ އެހެންމެ މީލާދީން 1363 ގައިވެސް، ދިވެހި ތަޚުތުގައި އިންނެވީ އަންހެން ކަނބަލެކެވެ. އައްސުލްޠާނާ ދާއިންކަނބައިދިކިލެގެއެވެ.\nމިދެންނެވި ޒަމާންތައް މާޒީގެ ތެރެއަށް ވަދެގެން ގޮސް މީލާދީން 1609 ވަނަ އަހަރު ފެށިގެންދާއިރު، ދިވެހި ތަޚުތުން ފެންނަނީ އަނެއްކައިވެސް އަންހެން ކަނބަލެކެވެ. އުތީމު ރަސްމަތިފުށުގެ އައްސުލްޠާނާ ކަޅުކަމަނާފާނު 1609މ.ން1613މ.ށް، ދިވެހިންގެ ރަސްކަމުގެ ދާނުގައި އިންނެވި ތަނެވެ.\nމީލާދީން 1752 ގައި، މުކައްރަމް މުޙަންމަދު އިމާދުއްދީން ރަދުންގެ ރަސްކަމަށްފަހު، ތަޚުތު ފަޅުވެފައި ހުރި ދުވަސްވަރު، ވަގުތީގޮތުން ރާއްޖޭގެ ތަޚުތު ފަޅުފިލުވައި ދެއްވީވެސް، ދެ އަންހެން ކަނބަލުންނެވެ. އެއްބޭފުޅަކީ ދިޔަމިގިލީ ދަރިކޮޅުގެ އިބްރާހިމް ރަސްގެފާނުގެ ދަރިކަނބަލުން އާމިނާ ކަނބާފާނެވެ. އަނެއްބޭފުޅަކީ އައްސުލްޠާނު މުޙަންމަދު ޢިމާދުއްދީންގެ ދަރިކަނބަލުން އާމިނާ ރަނިކިލެގެފާނެވެ. ދޮންބަންޑާރައިން ރާއްޖެ ހިންގެވީ އެކަނބަލުން ތަޚުތައް އިސްކުރައްވައިގެން ހުންނަވައެވެ.\nއިސްވެ ދެންނެވި ރަނިރަނިކަނބަލުން ރާއްޖޭގެ ތަޚުތުގައި ރެނދެލި ކުރެއްވި ޒަމާން ތަކަށް ބަލާއިރު، ދިވެހިރާއްޖޭގައިވެސް، ބައެއް އަންހެން ބޭފުޅުން ޤައުމުގެ ޒަޢާމަތަށް ވަޑައިގެންފައި މިވަނީ، ދުނިޔޭގެ ބައެއް ޤައުމު ތަކުގެ އަންހެން ބޭފުޅުން، އެފަދަ މަޤާމުތައް ފުރުއްވި ޒަމާނަށްވުރެ، މާކުރީގެ ދުވަސްވަރެއްގައި ކަންވެސް އެނގެއެވެ. އެހެންކަމުން ދިވެހިރާއްޖެއަކީ، އެމެރިކާފަދަ ވަރުގަދަ ޑިމޮކްރަސީކުން އަންހެން ބޭފުޅުންނަށް ޤައުމުގެ އެންމެ މަތީމަޤާމަށް ވަޑައިގެންނެވުމުގެ ފުރުސަތު ފަހިވުމުގެ މާކުރިން، އަންހެން ކަނބަލުންނަށް އެފުރުސަތު ލިބިދީފައިވި ޤައުމެކެވެ. ނުވަތަ ފަހިވެފައިވި ޤައުމެކެވެ.\nދިވެހި ރަސްކަމުގެ މާޒީގައި، އަންހެން ކަނބަލުންގެ ނުފޫޒާއި ދައުރު އޮތް މިންވަރަށް ބަލާއިރު، ތަޚުތަށް އިސްވެވަޑައިގެންފައި ނެތެއްކަމަކު، ޤައުމުގެ އެންމެ މަތީ މަސްލަޙަތާ ގުޅުންހުރި ކަންކަމުގައި ބަސްވިކޭ ނުފޫޒު ގަދަ ކަނބަލުން ކަމުގައި އަންހެން ކަނބަލުން ވެފައިވެއެވެ. މިސާލަކަށް ރާއްޖެ އިސްލާމް ކުރެއްވި ދަރުމަވަންތަ ރަސްގެފާނު ނުވަތަ އައްސުލްޠާނު މުޙަންމަދު އިބުނު ޢަބްދުﷲ ގެ އަނބިކަނބަލުން "ދަރްމާ" އަށް ވިސްނައިލިޔަސް މިކަން އެނގެއެވެ.\nވާހަކައިގައި ބުނާގޮތުން، އެކަމަނާއަކީ ވަރަށް މުއްސަނދި، އެހައިމެ ދީލަތި ބޭކަނބަލެކެވެ. ދައުލަތުގެ ކަމެއްގައި އެކަމަނާ ވަކިގޮތަކަށް ބަސްފުޅު ވިދާޅުވުމަށްފަހު، އޭގެ މައްޗަށް ރަދުން އިތުރު ބަސްފުޅެއް، ވިދާޅެއް ނުވެއެވެ. އިސްކަންދަރު ރަސްގެފާނުންގެ މަންމާފުޅު ކަނބާ ޢައިޝާ ރަނި ކިލެގެފާނަކީވެސް، ތިން ރަސްކަލެއްގެ ރަނިކަމަނާއެވެ. އެކަމަނާއަކީވެސް، އެހާމެ ތަނަވަސް އަދި ނުފޫޒު ގަދަ ބޭކަނބަލެއްކަން ދިވެހި ތާރީޚުން ފެންނާން އޮވެއެވެ.\nކޮންމެއަކަސް ދިވެހި ތާރީޚުން ފެންނާން އޮތް ތަނަށް ބަލައި، ވިސްނައި، ފިކުރު ކުރުމުން އެނގިގެންދަނީ، ދިވެހި ރާއްޖެއަކީ ޒަމާނުއްސުރެ، އަންހެނުންނަށް ސިޔާސީ މައިދާނުގައި ޖާގަ ލިބިފައިވި ޤައުމެއް ކަމެވެ. މިއަދުވެސް އެޖާގަ ލިބެމުން އަންނަ ގައުމެއް ކަމެވެ. މި ރާއްޖޭގެ ތާރީޚު ދެކެފައިވި އަންހެން ކަނބަލުންނަކީވެސް، ޚިދުމަތްތެރި، އެހައިމެ ހަރުދަނާ ޝަޚުސިއްޔަތުން ކަމެވެ. ކެރޭ އަދި އެހައިމެ ޢަޒުމް ވަރުގަދަ ކަނބަލުން ކަމެވެ. ގައުމުގެ އެންމެ މަތީ މަޤާމަށް ދިވެހި ކަނބަލުން ވަޑައިގެންފައި ވަނީ، އެމެރިކާފަދަ ކުރިއަރާފައިތިބި، ގިނަ ޤައުމު ތަކަށްވުރެން މާ ކުރީއްސުރެ ކަމެވެ.\nއަންހެނުން ތާރީޚު ދިވެހި ސަރުކާރު\nދެވަނަ ޖުމްހޫރިއްޔާގެ ނިޒާމް ބިނާކުރުވީ ވޯރާއިންގެ ކަސްތޮޅުން ސަލާމަތްވި ދިވެހި އިގްތިސާދެވެ.7މަސް2ހަފްތާ ކުރިން


ކުޑަކާއްޓޭ، ބަޓިޝް، ޝާއިން ނުލާ ޤައުމީ ...\nރާއްޖޭގެ އެއްވަނަ ވޮލީ ކުޅުންތެރިންޔާ އިސްމާޢީލް ސާޖިދު (ކުޑަ ކާއްޓޭ) ނުލާ ޤައުމީ ވޮލީ ސްކޮޑް އިޢުލާންކޮށްފިއެވެ.\nއިސްމާޢީލް ސާޖިދުގެ އިތުރުން ވެސް އެންމެ ފަހުގެ ސެންޓްރަލް ޒޯންގައި ވާދަކުރި ޓީމްގެ ހަތަރު ކުޅުންތެރިއަކަށް ވަނީ ފުރުޞަތު ގެއްލިފައެވެ. އެއީ ކެޕްޓަން އިޝާން މުހައްމަދާއި، މުހައްމަދު އަހުސަންއާއި، މުހައްމަދު ޝާޢީންއެވެ. މީގެއިތުރުން އަޝްފާޤު އާދަމްއަށްވެސް މިފަހަރުވެސް ޓީމުން ފުރުޞަތުދީފައެއްނުވެއެވެ. ދެން ފުރުޞަތު ގެއްލުނު މުޙިއްމު ކުޅުންތެރިއަކީ އަލީ އާމިރުއެވެ.\nއިސްމާޢީލް ސާޖިދު ސްކޮޑުން ބާކީކޮށްފައިވަނީ އޭނާ އަމިއްލައަށް އެދިގެންނެވެ. އެއީ އާއިލާއަށް ވަގުތު ދިނުމުގެ ގޮތުން ފަރިތަކުރުންތަކުގައި ބައިވެރި ނުވެވޭނެކަމަށް ސާޖިދު އަންގާފައިވާތީކަމަށް އެސޯސިއޭޝަނުން މައުލޫމާތުދެއެވެ. ޒުވާން ކުޅުންތެރިންގެ މައްޗަށް އެކުވެލޭ މިފަހަރު ސްކޮޑްގެ އެވްރެޖް އުމުރަކީ 25 އަހަރެވެ. ޤައުމީ ސްކޮޑް 19 ކުޅުންތެރިންނަށް ތިރިކޮށްފައިވާއިރު، މިހާރު ސްކޮޑްގައި ހިމެނޭ އެންމެ ތަޖުރިބާކާރު ކުޅުންތެރިއަކީ އަހުމަދު އަބްދުލް ކަރީމް (ލޯންގޭ)އެވެ.\nސްކޮޑާ ގުޅޭގޮތުން ވާހަކަދައްކަމުން ޤައުމީ ކޯޗު މުހައްމަދު ސާޖިދު ބުނީ އަބަދު އެއް ކުޅުންތެރިންތަކެއް ލައިގެން ވޮލީ ކުރި ނާރާނެކަމަށާއި، ސްކޮޑުން ބާކީވީވެސް ވަރަށް މުހިންމު ކުޅުންތެރިންތަކެއްކަމަށެވެ. އެކުޅުންތެރިން ނެތްތަން ޓީމުން ދައްކާނެކަމަށާއި، ނަމަވެސް ކޯޗެއްގެ ހައިސިއްޔަތުން ޒުވާން ކުޅުންތެރިން ލައިގެން ސެންޓަރަލް ޒޯންގައި ރަނގަޅު ކާމިޔާބީއެއް ހޯދޭނެކަމަށް ޤަބޫލު ކުރާކަމަށެވެ.\n“ޓީމުން ބާކީވީވެސް ވަރަށް މުހިންމު ކުޅުންތެރިން. އަބަދު އެއްބައެއް ލައިގެން މިކަމެއް ނުވާނެ. ޓީމުން ބާކީވި ބައެއް ކުޅުންތެރިން ނެތްތަން ޓީމުން ވަރަށް ބޮޑަށް ދައްކާނެ. އެކުޅުންތެރިންނާއި އެއްވަރަށް ނުކުޅެވުނު ނަމަވެސް، މިހާރު ޓީމްގައި ތިބި ޒުވާން ކުޅުންތެރިން ވަކި ދޫނުކުރާނެ. މިހާރު ޓީމަށް ބަދަލު ގެންނަން އެބަޖެހޭ. ޒުވާން ކުޅުންތެރިންނަށް ފުރުސަތު ދީގެން ނޫނީ ވޮލީ ކުރިއެއް ނާރާނެ. އަހަންނަށް ވަރަށް އިތުބާރު އެބައޮތް މިކުޅުންތެރިންނާއި ދޭތެރޭގަ.” ކުރީގެ ކެޕްޓަން ބުންޏެވެ.\nއިސްމާޢީލް ސާޖިދު (ކުޑަކާއްޓޭ)އަކީ ފަހުގެ ތާރީހުގައި ރާއްޖޭގައި އެފެދުނު އެންމެ މޮޅު ވޮލީ ކުޅުންތެރިޔާއެވެ. ކެޕްޓަން އިޝާން މުހައްމަދަކީ ބަރާބަރަށް ޓީމުން ޖާގަ ހޯދަމުން އައި ރާއްޖޭގައި އުފެދުނު އެންމެ މޮޅު އެއް ސެޓަރެވެ. މިފަހަރުގެ ޕްރެކްޓިސްތަކުގައިވެސް އޭނާއާއި އަލީ އާމިރު ބައިވެރިއެއްނުވެއެވެ.\nޤައުމީ ސްކޮޑް ބާރަ ކުޅުންތެރިންނަށް މަދުކުރާނީ މާރޗް މަހު ފަހުކޮޅުއެވެ.\nމިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަހްމަދު މަހްލޫފްގެ މައްޗަށް ދައުވާ ކުރުމަށް ޕްރޮސެކިއުޓާ ޖެނެރަލް ...\nނަޝީދަށް ވުރެ ރައީސް ސާލިހުގެ ސިޔާސީ ތަޖުރިބާ ހުންނާނެ -ރޮޒެއިނާ\nކުރީގެ ރައީސުލްޖުމްހޫރިއްޔާ މުހައްމަދު ނަޝީދަށް ވުރެ ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހްގެ ސިޔާސީ ތަޖުރިބާ މާ ހަރުދަނާ ކަމަށް ...\nvomadmin July 26, 2021


Khaassa Offer thakakaa eku Dhiraagu High Speed Fiber Internet aai Dhiraagu TV Hlhudhufaarah! - AO News\nޚާއްސަ އޮފަރތަކަކާއެކު ދިރާގު ހައި ސްޕީޑް ފައިބަރ އިންޓަނެޓާއި ދިރާގު ޓީވީގެ ޚިދުމަތް ރ. ހުޅުދުއްފާރަށް ތަޢާރަފްކޮށްފިއެވެ.\nދިރާގުން ފޯރުކޮށްދޭ ޑިޖިޓަލް ޚިދުމަތްތައް ފުޅާކޮށް ތަރައްގީކުރުމުގެ ދަށުން މި ދެ ޚިދުމަތް ރަސްމީކޮށް އިފްތިތާހު ކޮށްފައިވަނީ ހުޅުދުއްފާރުގެ ރައްޔިތުންނަށް ޚާއްސަ އޮފަރތަކަކައި އެއްކޮށެވެ.\nދިރާގުން ބުނީ މި އޮފަރތަކުގެ ތެރޭގައި ދިރާގު ފައިބަރ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބަރ ގުޅައިދިނުމާއި ފައިބަރ އަށް ބޭނުންވާ ޚާއްސަ ރައުޓަރ ނުވަތަ އޯ.އެން.ޓީ ވެސް ހިލޭ ލިބޭނެ ކަމަށެވެ.\nދިރާގު ޓީވީއަށް އެޕްލައި ކުރާ ކަސްޓަމަރުންނަށް ވެސް ޚިދުމަތް މުޅިން ހިލޭ ގުޅައިދިނުމާއި ޖޯއިބޮކްސްވެސް (ޑީކޯޑަރ) މުޅިން ހިލޭ ލިބޭނޭ ކަމަށް ވެސް ދިރާގުން ބުނެއެވެ.\nއެގޮތުން ހުޅުދުއްފާރު ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެއެވެ.\nދިރާގު ފައިބަރ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބަރ ނެޓްވޯކެވެ. އެގޮތުން މިހާރު ރާއްޖޭގެ ގޭބިސީގެ 82 އިންސައްތައަށް މި ޚިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 75 ރަށެއް ހިމެނެއެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ޚިދުމަތެވެ.\nކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 82 އިންސައްތަ ގޭބިސީއަށް މިހާރު ދިރާގުޓީވީ ޚިދުމަތް ވަނީ ފޯރުކޮށްދީފައެވެ.


ކުޅިވަރު - ފްރޭންކް ލަމްޕާޑް\nޗެލްސީގެ ލެޖެންޑު ލަމްޕާޑް 21 އަހަރަށް ފަހު ފުޓުބޯޅަ ކުޅުން ހުއްޓާލައިފި\nމި ދަނޑިވަޅަކީ ފުޓުބޯޅަ ކުޅުން ހުއްޓާލުމަށް އެންމެ ރަނގަޅު ދަނޑިވަޅު: ލަމްޕާޑް\nކ. މާލެ2ފެބުރުއަރީ 2017 | ބުރާސްފަތި 22:19 1,668\nފްރޭންކް ލަމްޕާޑް - އިސްމާއިލް ރިޔާޒް\nޗެލްސީގެ ލެޖެންޑް ފްރޭންކް ލަމްޕާޑް 21 އަހަރަށް ފަހު ފުޓުބޯޅަ ކުޅުން ހުއްޓާލައިފި އެވެ.\nލަމްޕާޑް ނެރުނު ބަޔާނެއްގައި ބުނީ ވަރަށް ގިނަ ހުށަހެޅުންތައް ކްލަބްތަކުން ލިބިފައިވާ ކަމަށާއި، އެހެންނަމަވެސް މި ދަނޑިވަޅަކީ ފުޓުބޯޅަ ކުޅުން ހުއްޓާލުމަށް ފަހު އެހެން ކަންކަމަށް ވަގުތު ހުސްކުރަންވީ ވަގުތު ކަމަށެވެ.\nލަމްޕާޑް ބުނީ އޭނާގެ ކެރިޔަރުގައި ގިނަ ކާމިޔާބީތަކެއް ހޯދިފައިވާ ކަމަށާއި، އެގޮތުން ގައުމީ ޓީމަށް 100 އަށްވުރެ ގިނަ މެޗު ކުޅެދީ ކެރިޔަރުގައި 300 އަށްވުރެ ގިނަ ލަނޑު ކާމިޔާބުކުރެވިފައިވާ ކަމަށެވެ.\nވެސްޓްހަމް ޔުނައިޓެޑް، މެންޗެސްޓާ ސިޓީ އަދި ނިއުޔޯކް ސިޓީ އެފްސީގެ ކުޅުންތެރިންނަށާއި، މެނޭޖްމަންޓަށް ލަމްޕާޑު ވަނީ ޝުކުރު އަދާކޮށްފައެވެ. މީގެ އިތުރުން ޗެލްސީއަކީ އޭނާ ހިތުގެ އެއްބައި ކަމަށާއި، ޗެލްސީއާއެކު ގިނަ ކާމިޔާބީތައް އަދި އެތައް ހަނދާންތަކެއް އެކުލެވިގެންވާ ކަމަށް ވެސް ލަމްޕާޑް ވަނީ ބުނެފައެވެ.\nފުޓުބޯޅަ ކުޅުމުގެ ކެރިޔަރު ހުއްޓާލުމަށް ފަހު ދެން ލަމްޕާޑް ފެނުން އެންމެ ކައިރީ ކޯޗިން ކެރިޔަރުންނެވެ. އެގޮތުން އޭނާ ބުނީ ކޯޗެއްގެ ގޮތުގައި ފެނިގެންގޮސްދާނެ ކަމަށާއި، ލިބޭ ހުށަހެޅުންތަކަށް ބެލުމަށް ފަހު ގޮތެއް ނިންމާނެ ކަމަށެވެ.


SunOnline: Switzerland ge kunfuni thakun Raajjeygai invest kurumah, Raees dhauvathu dhevvaifi\nސްވިޓްޒަލެންޑުގެ ކުންފުނިތަކުން ރާއްޖޭގައި އިންވެސްޓު ކުރުމަށް ރައީސް، ދައުވަތު ދެއްވައިފި\nއިސްމާއިލް ޝާކިރު 22 Nov 2021, 21:34\nސްވިޓްޒަލެންޑް ސަރުކާރުން ރާއްޖެއަށް ކަނޑައެޅި އައު ސަފީރު، އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އަރުވަނީ-- ފޮޓޯ/ ރައީސް އޮފީސް\nސްވިޓްޒަލެންޑުގެ ކުންފުނިތަކުން ރާއްޖޭގައި އިންވެސްޓް ކުރުމަށް، ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު، ދައުވަތު ދެއްވައިފިއެވެ.\nރައީސް، މިކަމަށް ދައުވަތު ދެއްވީ، ސްވިޓްޒަލެންޑް ސަރުކާރުން ރާއްޖެއަށް ކަނޑައެޅުއްވި އައު ސަފީރު، ޑޮމިނިކް ފާގްލާ އެމަނިކުފާނުގެ ސަފީރުކަމުގެ ފަތްކޮޅު އެރުވުމަށް، މިއަދު ރައީސުލްޖުމްހޫރިއްޔާގެ އޮފީހުގައި ބޭއްވި ރަސްމިއްޔާތުގައެވެ.\nއެ ރަސްމިއްޔާތުގައި ރައީސް ވިދާޅުވީ ރާއްޖެއާ ސްވިޓްޒަލެންޑާ ދެމެދު ވިޔަފާރިއާ އިންވެސްޓްމަންޓްގެ ދާއިރާއިން ގުޅުން އިތުރަށް ބަދަހިކުރުމަށް ސަރުކާރުން ވަރަށް ބޮޑު އަހުމިއްޔަތުކަމެއް ދެއްވާ ކަމަށާއި އެހެންކަމުން ސްވިޓްޒަލެންޑުގެ ކުންފުނިތަކުން ރާއްޖޭގައި އިންވެސްޓް ކުރުމަށް ދައުވަތު ދެއްވާ ކަމަށެވެ.\nއެ ބައްދަލުވުމުގައި، ރައީސް، ވަނީ ސްވިޓްޒަލެންޑުން ރާއްޖެއަށް ކަނޑައެޅި ސަފީރު، އެމަނިކުފާނު ސަފީރުކަމާ ހަވާލުވެވަޑައިގަތުމާ ގުޅިގެން މަރުޙަބާ ވިދާޅުވެފައެވެ. އަދި ދެ ގައުމުގެ ގުޅުން އިތުރަށް ބަދަހިކުރުމާއި ގުޅޭގޮތުން ދެ ބޭފުޅުން މަޝްވަރާ ކުރެއްވިއެވެ.\nއެ ބައްދަލުވުމުގައި އެ ދެ ބޭފުޅުން ވަނީ މޫސުމަށް އަންނަ ބަދަލުތަކާއި ތިމާވެށީގެ ދާއިރާއިން ހޭލުންތެރިކަން އިތުރު ކުރުމާއި ލާމަރުކަޒު ކުރުމާއި ކޮވިޑް މެނޭޖު ކުރުމާއި ފަތުރުވެރިކަމާ ބެހޭ ގޮތުން މަޝްވަރާ ކުރައްވާފައެވެ.\nއެ ބައްދަލުވުމުގައި ރައީސް ވިދާޅުވީ ސްވިޓްޒަލެންޑަކީ ރާއްޖޭގެ ބައިނަލްއަގްވާމީ މުހިންމު ބައިވެރިއެއް ކަމަށެވެ.\nމީގެ އިތުރުން ރާއްޖޭގެ ތަރައްގީއާ ކުރިއެރުމަށް ފަތުރުވެރިކަމުގެ ސިނާއަތް އަދާކުރާ މުހިންމު ދައުރު ފާހަގަކުރައްވައި ރާއްޖޭގެ ފަތުރުވެރިކަން ވިލާތުގެ ގައުމުތަކަށް އިތުރަށް ފުޅާކުރުމަށް އެދިވަޑައިގަންނަވާ ކަމަށް ރައީސް ވިދާޅުވިއެވެ.\nއެ ބައްދަލުވުމުގައި ސްވިޓްޒަލެންޑުގެ ސަފީރު ދެއްކެވި ވާހަކަފުޅުގައި، އެ ގައުމުގެ ކުންފުނިތަކުން ރާއްޖޭގައި އިންވެސްޓު ކުރުމަށް މަގުފަހިކުރުމުގެ ގޮތުން ރާއްޖެއާ ގުޅިގެން މަސައްކަތް ކުރުމުގެ ޝައުގުވެރިކަން ފާޅުކުރެއްވިއެވެ.\nރާއްޖެއަކީ ސްވިޓްޒަލެންޑުގެ ފަތުރުވެރިންގެ މެދުގައި މަގުބޫލު މަންޒިލެއްކަން ފާހަގަކުރައްވައި، ސަފީރު ވިދާޅުވީ ރާއްޖެއާ އެ ގައުމާ ދެމެދު ސިދާ ވައިގެ ދަތުރުތައް ވަރަށް އަވަހަށް އަލުން ފަށާނެ ކަމަށެވެ.\nމީގެ އިތުރުން ވިލާތުގެ ގައުމުތަކަށް ދަތުރުކުރާ ދިވެހިންނަށް ވިސާއާ ނުލައި ދަތުރު ކުރެވޭނެ ގޮތަށް ހަމަޖެއްސުމާ ގުޅޭގޮތުން ވެސް އެ ބައްދަލުވުމުގައި ދެ ބޭފުޅުން މަޝްވަރާކުރެއްވިއެވެ.\nއެ ބައްދަލުވުމުގައި ރައީސް، ވަނީ ދިވެހި ދަރިވަރުންނަށް ވިލާތުގެ ގައުމުތަކުން މަތީ ތައުލީމުގެ ސްކޮލަޝިޕް ފުރުސަތުތައް ހޯއްދަވައިދެއްވުމަށް ސަރުކާރުން ޝައުގުވެރިވާ ކަމުގައި ވިދާޅުވެފައެވެ.\nބައްދަލުވުން ނިންމަވާލައްވަމުން ރައީސް ވަނީ ދެ ގައުމުގެ ދެމެދުގައި އޮތް ޒަމާންވީ ގުޅުން އިތުރަށް ބަދަހިކުރެއްވުމަށް މަސައްކަތް ކުރައްވާނެ ކަމުގައި ވިދާޅުވެފައެވެ.\nސްވިޓްޒަލެންޑްއިން ރާއްޖެއަށް ކަނޑައެޅި އައު ސަފީރު، ޑޮމިނިކް ފާގްލާގެ އިތުރުން، ސެނަގަލް ސަރުކާރުން ރާއްޖެއަށް ކަނޑައެޅި އައު ސަފީރު، އަބްދުލް ވަހާބް ހައިދަރާ ވެސް މިއަދު ވަނީ އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އަރުވާފައެވެ.\nސެނަގަލް ސަރުކާރުން ރާއްޖެއަށް ކަނޑައެޅި އައު ސަފީރު، އެމަނިކުފާނުގެ ސަފީރުކަމުގެ ފަތްކޮޅު، ރައީސުލްޖުމްހޫރިއްޔާއަށް އެރުވުން -- ފޮޓޯ/ ރައީސް އޮފީސް\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވި އެ ބައްދަލުވުމުގައި، ރައީސް ވަނީ ސެނަގަލްއިން ރާއްޖެއަށް ކަނޑައެޅި ސަފީރު، އެމަނިކުފާނު ސަފީރުކަމާ ހަވާލުވެވަޑައިގަތުމާ ގުޅިގެން މަރުހަބާ ވިދާޅުވެފައެވެ.\nސެނަގަލްއިން ރާއްޖެއަށް ކަނޑައެޅި ސަފީރު، ވަނީ ސަފީރުކަމުގެ މަގާމާއި ހަވާލުވުމުން އުފާކުރައްވާކަމުގައި ވިދާޅުވެ، ސެނެގާލްގެ ރައީސް މެކީ ސާލްގެ ހެޔޮއެދުންތައް ރައީސްއަށް އަރިސްކުރައްވާފައެވެ.\nމީގެ އިތުރުން ސަފީރު ވަނީ ރާއްޖެއިން އ.ދ. ގެ އާންމު މަޖިލީހުގެ 76 ވަނަ ސެޝަނުގެ ރިޔާސަތު ކާމިޔާބު ކުރުމުން ދިވެހި ސަރުކާރަށް ތަހުނިޔާ ވިދާޅުވެފައެވެ.\nއެ ބައްދަލުވުމުގައި ރައީސް ދެއްކެވި ވާހަކަފުޅުގައި ރާއްޖެއިން އެންމެ އިސްކަންދޭ އެއްކަމަކީ އިގްތިސާދީ އަދި ވިޔަފާރީގެ ގުޅުންތައް ރަނގަޅުކޮށް، ރާއްޖެއަށް އިތުރު އިންވެސްޓްމަންޓްތައް ގެނައުންކަން ފާހަގަކުރެއްވިއެވެ. އަދި އެ ދެ ބޭފުޅުން ވަނީ ކޮވިޑް-19 ގެ ކަންކަން މެނޭޖްކުރުމާއި މޫސުމަށް އަންނަ ބަދަލުތަކާއި ކުޅިވަރާއި ފަތުރުވެރިކަމާއި ސަގާފަތް ފަދަ ދެ ގައުމުން ޝައުގުވެރިވާ ދާއިރާތަކުގައި މަޝްވަރާ ކުރައްވާފައެވެ.\nސެނަގަލްގެ ސަފީރު ދެއްކެވި ވާހަކަފުޅުގައި ފަތުރުވެރިކަމާއި ސަގާފަތް ކުރިއެރުމުގެ ދާއިރާއިން ރާއްޖޭގެ ތަޖުރިބާ އެ ގައުމަށް މުހިންމުކަމުގައި ވިދާޅުވިއެވެ.\nމީގެ އިތުރުން ދެ ބޭފުޅުން ވަނީ ކައުންޓާ ޓެރަރިޒަމް އަދި އިންސާނީ ހައްގުތަކާ ގުޅޭ ދާއިރާއިން ދެ ގައުމުން އެއްބާރުލުން އިތުރުކުރުމާ ގުޅޭގޮތުން މަޝްވަރާ ކުރައްވާފައެވެ.\nތިން ގައުމެއްގެ ސަފީރުން، ސަފީރުކަމުގެ ފަތްކޮޅު އަރުވައިފި\nސްވިޓްޒަލެންޑުގެ އިންވެސްޓަރުންނަށް ރާއްޖެއިން ދައުވަތު\nއިންޑިއާއިން ރާއްޖެއަށް ކަނޑައަޅާ ސަފީރު ކަމަށް މަހާވަރު


Ummeedhee Defender Junaidh Ves Maziya Gai Ithuru3Aharu - Vaguthu\nއުންމީދީ މިޑްފީލްޑަރު ޖުނައިދުވެސް މާޒިޔާގައި އިތުރު ތިން އަހަރު\nމާޒިޔާ ސްޕޯޓްސް އެންޑް ރެކްރިއޭޝަން ކްލަބުގެ އުންމީދީ މިޑްފީލްޑަރު އަބްދުﷲ ޖުނައިދު (ޖޭނޭ)ވެސް ކްލަބުގައި އިތުރު ތިން އަހަރު މަޑުކުރަން އެއްބަސްވެއްޖެއެވެ.\nމާޒިޔާއިން ފުރަތަމަ ޑިވިޝަނަށް މިދިޔަ އަހަރު ވިދާލި ޖޭނޭއަކީ މާޒިޔާ 21 އަހަރުން ދަށުގެ ޓީމުންނެވެ. 2018 ވަނަ އަހަރުގެ މުބާރާތުގެ މޮޅު ފަސް ކުޅުންތެރިންގެ ތެރޭގައިވެސް ޖޭނޭ ހިމެނުނު އިރު، އޭނާ ވަނީ މިދިޔަ ސީޒަންގައި މާޒިޔާގެ ސީނިއާ ޓީމަށްވެސް މޮޅު ކުޅުމެއް ދައްކާފައެވެ.\nޖޭނޭވެސް މާޒިޔާގައި މަޑުކުރުމަށް ކޮންޓްރެކްޓް އާކޮށްފައިވާ އިރު، މިދިޔަ ސީޒަނުގައި އެޓީމުގައި މުހިއްމު ރޯލެއް ކުޅުނު މޫސާ ޔާމީން (ޔާމްބެ)އާއި ޓީމުގެ ވައިސް ކެޕްޓަން މުހައްމަދު އިރުފާން (އިޜޭ)ގެ އިތުރުން ހަސަން ޝިފާޒް (ޑުންގާ)ވެސް ވަނީ ކްލަބުގައި މަޑުކުރަން ނިންމާފައެވެ. އޭގެ އިތުރުން މާޒިޔާ ފާހަގަކޮށްލެވެނީ މި ޓްރާންސްފާ ސީޒަންގައި އެންމެ ބޮޑެތި ޓްރާންސްފާތައް ކޮށް، ޓީމު ވަރުގަދަކުރާ ކްލަބުގެ ގޮތުގައެވެ.\nގައުމީ ޓީމުގެ ދެ މިޑްފީލްޑަރުން ކަމަށްވާ، ހުސައިން ނިހާން (ނިހާޓް)ގެ އިތުރުން އިބްރާހީމް ވަހީދު ހަސަން (އިއްބެ) އަދި ގައުމީ ޓީމުގެ ފޯވަޑް، ހަމްޒާ މުހައްމަދު (ހަމްޕް)ވެސް އަންނަ ސީޒަނަށް މާޒިޔާއާ ގުޅިފައިވެއެވެ.\nއޭގެ އިތުރުން ތަޖުރިބާރު ޑިފެންޑަރު އަހުމަދު އަބްދުﷲ (ލިލީ)އާއި ޓީސީއަށް މިދިޔަ ސީޒަންގައި ކުޅުނު އަބްދުﷲ ހަނީފް (ބެންޖޯ)ވެސް ވަނީ މާޒިޔާ ގުޅިފައެވެ.\nއަފްގާންގެ ގައުމީ ޓީމުގެ ކީޕަރު މާޒިޔާއަށް\nމާޒިޔާގެ ޕްރި ސީޒަން ތަމްރީން ކޭމްޕް މަހިބަދޫގައި\nސެކުލޮސްކީ އެނބުރި މާޒިޔާއަށް


ހިތްފަސޭހަ މާހައުލެއްގައި ރޯދަ ވީއްލުމަށް "ޑައިޓް ނޯ މޯ" | Jazeera\tހިތްފަސޭހަ މާހައުލެއްގައި ރޯދަ ވީއްލުމަށް "ޑައިޓް ނޯ މޯ" - Jazeera\nހިތްފަސޭހަ މާހައުލެއްގައި ރޯދަ ވީއްލުމަށް "ޑައިޓް ނޯ މޯ"\nޢަލީ ޔާމީން May 18, 2019 46 views0\nމާލޭގެ އެންމެ އާރުލާ ބިނާތަކެވެ. ކުރިމަތީގައި އެހުރީ ރާއްޖޭގެ އިއްޒަތްތެރި ރައީސުލްޖުމްހޫރިއްޔާ ދިރިއުޅުއްވާ ގެކޮޅެވެ. މާދުރުނޫން ހިސާބެއްގައި އެހުރީ ރާއްޖޭގައި މިވަގުތު ހުރި އެންމެ ދުވަސްވީ މިސްކިތް, "މާލޭ ހުކުރު މިސްކިތެވެ". ހުޅަނގަށް ބަލާލުމުން ފެންނާނީ ރާއްޖޭގައި މިހާތަނަށް ހެދިފައި އޮތް އެންމެ ރީތި ޕާކެވެ. އާދެ ރަސްރަނި ބަގީޗާއެވެ. މި ހުރިހާ ތަނެއް ހުރި މި ސަރަހައްދަށް އިތުރު ފުރިހަމަކަމެއް ގެނެސްދެނީ ޝަހީދު އަބްދުﷲ ޒުހެއިރު ހިގުމާއި، ދަރުމަވަންތަ މަގާއި ޖެހޭ ކަންމަތީގައި ހުންނަ ޑައިޓް ނޯ މޯ އިންނެވެ.\nޑައިޓް ނޯ މޯއިން މިފަހަރުގެ ރަމަޟާން މަހަށް ހާއްސަ އިފްތާރު މެނޫއެއް ތައާރަފްކޮށްފައިވާއިރު، އެ މެނޫގައި ދިވެހި ވަންތަ ގިނަ ކެއުންތައް ހިމެނިފައިވެއެވެ. އަދި ދިވެހި ކެއުންތަކުގެ އިތުރުން ދެކުނު އޭޝިއާ އާއި، މެދުއިރުމަތި އަދި ޔޫރަޕުގެ ޤައުމުތަކުގެ މަޝްހޫރު ކެއުންތަކާއި، ލުއިކާނާތައްވެސް އެ މެނޫގައި ހިމަނާފައިވެއެވެ.\nރަށްޓެއްސެއްގެ އެދުމުގެ މަތިން އެއް ދުވަހެއްގައި ޑައިޓް ނޯ މޯއަށް އަޖުމަ ބަލާލުމަށް ދިޔައީމެވެ. އެތަނުގެ އިފްތާރު މެނޫގައި ހުންނަ ތަކެތީގެ މީރުކަން އަމިއްލައަށް ތަޖުރިބާކޮށްލުމަށެވެ. އަަހަރެންގެ އެކުވެރިޔާއާއި އެކު ޑައިޓް ނޯ މޯއަށް ވަނީމެވެ. ޑައިޓް ނޯ މޯގެ އިމުން އެތެރެއަށް އެޅި ފުރަތަމަ ފިޔަވަޅާއި އެކުގައިވެސް ނޭފަތު ކުރީގައ ޖެހުނީ އެތަނުގެ ކާތަކެތީގެ މީރު ވަހެވެ. ކުޅުދިޔާވިއެއް ކަމަކު ރޯދައަށް ހުރުމުން ޖެހުނީ ކުޑަ އިންތިޒާރެއް ކުރާށެވެ. ޑައިޓް ނޯ މޯ އަކީ ހިތްގައިމު މަންޒިލެކެވެ. އެތަނުގެ ފާރުތަކުގެ ޑިޒައިންތަކުން ތަނަށް އިތުރު ފުރިހަމަ ކަމެއް ގެނުވައެވެ. އެއީ ބިޔަ އަނބުގަހެއްގެ ހިޔަލުގައި ހުރި ފެހި މާހައުލެވެ. ބަލާލަން ކިތަންމެހާވެސް ހިތްގައިމެވެ. ހާސްވުން ކުޑަ އޯޕަން މާހައުލެކެވެ.\nދެން އޮތީ ރަހައެވެ. އެތަނުގެ އިފްތާރެވެ. ބޮލަކަށް 190 ރުފިޔާއަށް ލިބޭ އިފްތާރު، ހަތަރު އަހަރާއި ދިހަ އަހަރުގެ ކުދިންނަށް 110 ރުފިޔާއަށް ލިބޭނެއެވެ. އަދި ތިން އަހަރުން ދަށުގެ ކުދިންނަށް ޑައެޓް ނޯ މޯއިން ހިލޭ ރޯދަވީއްލުން ލިބިގެންދާނެއެވެ. އަދި 12 މީހުންނާއި އާއި 15 މީހުންގެ އޯޑަރުތަކަށް ޖުމްލަ އަގުން7އިންސައްތައިގެ ޑިސްކައުންޓެއް ލިބިގެންދާނެއެވެ. ޑައެޓް ނޯ މޯއިން ކަސްޓަމް ބުކިންގެ ހިދުމަތްވެސް ލިބެން ހުންނައިރު އެތަނަކީ އާއިލާތައް އެކުގައި ރޯދަވީއްލާލުމަށްވެސް ހިތްފަސޭހަ މާހައުލެކެވެ. ކޮންމެ ދުވަހު ހާއްސަ އިފްރާތު މެނޫއެއް އޮންނަ ޑައިޓް ނޯ މޯއަށް އަހަރެމެން ދިޔައިރުވެސް ހުރީ ވަރަށް ތަފާތު އިފްތާރެކެވެ. ފޮނިކާއެއްޗެއްސާ ކުޅު ދިޔާވާ ކަހަލަ ގެރިމަހެކެވެ. ހޫނުކަންމަތީ އެތަކެތި ފެންނަން ހުރުމުން ކުޅު ދިޔާ ނުވެ ނުދާނެއެވެ.\nގަޑިން 6:10 އެއް ވުމުން އެކުވެރިޔާއާއި އެކު އިފްތާރު ބުފޭގެ ކިއުއަށް އަރައި ވައްތަރަކުން އެއްޗެއް ތަށްޓަށް އަޅަމުން، މުޅި ތަށި ފުރެންދެން އެތަނުން އެއްޗެހި އެޅީމެވެ. އަދި އެކުވެރިޔާއާއި އެކު މަތީ ފްލޯރއަށް އެރިއިރު އަހަރެމެން އިށީންނަން ހަމަޖެހިފައިވާ ގޮޑިއާއި މޭޒު ހުރީ ތައްޔާރަށެވެ. ކައިރީގައި ދެވައްތަރެއްގެ ފަނި ހުރި އިރު ކަނދުރާއި ހެދިކާވެސް ހުއްޓެވެ.\nބަންޤީގެ އަޑު ކަންފަތުގައި ޖެހުމާއި އެކު ބިސްމި ކިޔާ ކަދުރެއް ކާލީމެވެ. އެއަށް ފަހު ފުރަތަމަވެސް ކަނާތްފަރާތުގައި އިން އޮރެންޖު ފަނިތަށިން ކޯވަރެއް ބޯލީމެވެ. އަސްތާއެވެ. މީރުކަމުން ދެވަނަ ކޯވަރުވެސް ބޯލާ މުޅި ތަށި އެއްނޭވާއިން ހުސްކޮށްލީމެވެ. ދެން ހުރީ މިކްސަރުން ގިރާފައި ހުރި އަހަރެމެން ދިވެހިންނާއިވެސް ގުޅޭ ކަރާފަންޏެވެ. ކަރާފަނީގެ ރަހަވެސް ވަކި ދެރައެއް ނޫނެވެ. މަޑުފޮނި ރަހައެއްލާ އެ ބުއިންވެސް އަރުތެރެއިން އެތެރެވެގެންދިޔައީ ޖެހިލުމެއް ނެތިއެވެ.\nފަންޏަށް އިންސާފުކޮށްލުމަށްފަހު އަތައް އުލަކާއި ސަމްސަލެއް ހެޔޮވަރުކޮށްލުމަށް ފަހު ފުރަތަމަވެސް އެތަނުގެ ކަންކުން ބީފް ކޮޅެއް ކާލީމެވެ. ރަހައިގެ މީރުކަމުން ބޭއިހްތިޔާރުގައި "ހާދަ މީރޭ" ބުނެވުނެވެ. ޑައިޓް ނޯ މޯގެ އިފްތާރު މެނޫގައި ލިބެން ހުރި ހުރިހާ ބާވަތެއްވެއް ހަމަ އެހާމެ މީރެވެ. ހާއްސަކޮށް ބީފްގެ ބާވަތްތަކުގެ ރަހަ ރަނގަޅެވެ.\nޑައިޓް ނޯ މޯގެ މީރު އިފްތާރުގެ ފަަހަތުގައި ވަނީ އެތަނުގެ ކުޅަދާނެ ޝެފެވެ. ކެއްކުމުގެ ދާއިރާގައި 20 އަހަރަށް ވުރެ ގިނަ ދުވަހު މަސައްކަތް ކޮށްވާ ތަޖުރިބާކާރު އެ ޝެފަކީ، ގިނަ ރަހަތަކެއް ދަންނަ މޮޅު ޗެފެކެވެ.\nޑައިޓް ނޯ މޯއިން ފެނުނު އެންމެ ހާއްސަ އެއްކަމަކީ އެތަނުގެ ޝެފާއި، ވެއިޓަރުން ކަސްޓަމަރުންނާއި އެބަހަށްޓާ ގާތްކަމެވެ. އެ ވެއިޓަރުން ކަސްޓަމަރުންނަށް ހިދުމަތް ފޯރުކޮށްދެނީ އުފަލާއި އެކު ޝުކުރުވެރިވާ ހާލުގައެވެ. ޑައިޓް ނޯ މޯއިން އެ ފޯރުކޮށްދިން ހިދުމަތް ގިނަ ކަސްޓަމަރުން ބަލައިގަތީ ހިނިތުންވުމާއި އެކުގައެވެ. ދެވަނަ ފަހަރަށްވެސް އަދި ތިންވަނަ ފަހަރަށްވެސް ހަމަ މިތަނޭ ބުނަމުންނެވެ.\nޑައިޓް ނޯ މޯ


މަހަލްދީބް މެޑިކަލް ސެންޓަރުން ފޮރޮންޓްލައިން ކަނބަލުންގެ އަގު ވަޒަންކޮށްފި – Mikal News\nމަހަލްދީބު މެޑިކަލް ސެންޓަރުން އަންހެނުންގެ ދުވަހާއި ގުޅުވައިގެން ފްރޮންޓްލައިން ކަނބަލުންނަށް ހަދިޔާ ދިނުން މިއަދު.\nމަހަލްދީބް މެޑިކަލް ސެންޓަރުން ފުވައްމުލައް ސިޓީގެ ކޮވިޑް-19 އާއި ދެކޮޅަށް މަސައްކަތް ކުރާ ފޮރޮންޓްލައިން ކަނބަލުންގެ އަގު ވަޒަންކުރުން ފާހަގަ ކުރީ ބައިނަލް އަގުވާމީ އަންހެނުންގެ ދުވާހައި ވެސް ގުޅުވައިގެންނެވެ. އެގޮތުން ފުވައްމުލަކު ހޮސްޕިޓަލުގެ ކަންބަލުންނަށް މިއަދު ވަނީ ޚާއްސަ ހަދިޔާއެއް ދީފައެވެ.\nމަހަލްދީބް ފުވައްމުލައް މެޑިކަލް ސެންޓަރުގެ ފަރާތުން މި އަހަރުގެ ބައިނަލް އަޤްވާމީ އަންހެނުންގެ ދުވަސް ފާހަގަކުރުން ހާއްސަކޮށްފައި ވަނީ ފުވައްމުލައް ސިޓީގައި ކޮވިޑް-19 ގެ ބަލިމަޑުކަމުގައި، ސިއްހީ އެހީތެރިންގެ ގޮތުގައި ކުރީ ސަފުގައި ހަރަކާތްތެރިވާ ކަނބަލުންނަށެވެ. އެގޮތުން މި އަދު ފުވައްމުލަކު ހޮސްޕިޓަލުގައި ވަނީ މިކަމަށް ހާއްސަކޮށްގެން ރަސްމިއްޔާތުގައި ބާއްވައި އެފަރާތްތަކަށް ހަދިޔާ ދީފައެވެ. ހަދިޔާ ހަވާލުކޮށްދެއްވާފައި ވަނީ މަހަލްދީބް ފުވައްމުލަކުގެ މޭނޭޖިން ޑިރެކްޓަރ ނައުހާ އިބްރާހިމްއެވެ. ނައުހާގެ އިތުރުން މި ރަސްމިއްޔާތުގައި ފުވައްމުލަކު ހޮސްޕިޓްލްގެ މެނޭޖަރ އަހްމަދު ސައީދާއި މަހަލްދީބްގެ ބައެއް މުވައްޒަފުން ބައިވެރިވެފައިވެއެވެ.\nމަހަލްދީބު މެޑިކަލް ސެންޓަރުން އަންހެނުންގެ ދުވަހާއި ގުޅުވައިގެން ފްރޮންޓްލައިން ކަނބަލުންނަށް ހަދަިޔާ ދިނުން މިއަދު.\nފުރޮންޓް ލައިނާސްގެ ގޮތުގައި ހަރަކާތްތެރިވާ 30 ކަނބަލެއްގެ ބުރަ އަދި އަގުހުރި މަސައްކަތް މަހަލްދީބްގެ ފަރާތުން އަގުވަޒަންކޮށްފައިވާ އިރު މި ކަމާ ގުޅިގެން މަހަލްދީބްގެ މެނޭޖިން ޑިރެކްޓަރ ނައުހާ ފާހަަގަ ކުރައްވާފައި ވަނީ މިފަދަ ދަތި ދަނޑިވަޅެއްގައި އާއިލާ ރަށްޓެހިން އަދި އަމިއްލަ ރައްކަލަށްވުރެ ބޮޑަށް ރައްޔިތުންނަށް އިސްކަންދެއްވާ ކުރީ ސަފުގައި މަސައްކަތް ކުރައްވަމުން ގެންދަވާ ފަރާތްތަކަކީ ހާއްސަކޮށް އަންހެން ކަނބަލުންނަކީ ޤައުމީ ބަތަލުން ކަމަށެވެ. އަދި އެ ފަރާތްތަކުގެ މަސައްކަތް ނުވަތަ ޤުރުބާނީއަކީ ފުރިހަމއަށް އަގުވަޒަން ނުކުރެވޭ ވަރުގެ ހިދުމަތްތަކެއްގެ ގޮތުގައެވެ.\nމާ ކަނޑެއްގެ ބިޔަރާޅު ތަކެއްގެ މެދުގައި އެކަނިމާއެކަނި އޮންނަ ފުވައްމުލަކަކީ ދާދި ފަހަކާޖެހެންދެން ރަށުން ލިބެން ނުހުންނަ ސިއްހީ ހިދުމަތްތަށް ހޯދަން ދަތުރު ފަތުރު ކުރުމުގައި ގޮންޖެހުންތަކެއް ކުރިމަތިވި ރަށެކެވެ. ރާއްޖޭގެ އެހެން ރަށްރަށާ އަޅާބަލާއިރު ނިސްބަތުން ބޮޑު އާބާދީއެއް ދިރިއުޅޭ ފުވައްމުލަކަށް ސިއްހީ ހިދުމަތް ފޯރުކޮށްދިނުމަށް ޏ.ފުވައްމުލަކު ރަންދާން އިބްރާހިމް ފާރޫޤް އަކީ އަކީ ފާހަގަކޮށްލެއްވޭ ހިދުމަތްތެރިއެކެވެ.\nސިއްހީ ދާއިރާއިން ތައުލީމް ހާސިލްކުރެއްވުމަށްފަހު އިބްރާހިމް ފާރޫޤް ޤަސްތުކުރެއްވީ އަމިއްލަ ރަށަށް ހިދުމަށް ކުރެއްވުމަށެވެ. 16 އަހަރު ކޮމިއުނިޓީ ހެލްތް ވޯކަރެއްގެ ގޮތުގައި7އަހަރު ސަރުކާރަށް ހިދުމަތް ކުރެއްވުމަށް ފަަހު އަމިއްލަ ރަށުގައި ބޭސްފިހާރައެއް ހުޅުވައިގެން އިބްރާހިމް ފާރޫޤް ދާއިރާއިން ފުވައްމުލަކު ރައްޔިތުންނަށް އިތުރަށް ޚިދުމަތް ދެއްވަން ފެއްޓެވިއެވެ. އަމިއްލަ ރަށުގައި ފުރަތަމަ ހުޅުވިގެން ދިޔަ ބޭސްފިހާރަ އާއިއެކު މެޑިކަލް ޕްރެކްޓިޝަނާއެއްގެ ގޮތުގައި ރައްޔިތުންގެ ލޯތްބާއި އިތުބާރު ހޯއްދެވިއެވެ.\nމަހަލްދީބު މެޑިކަލް ސެންޓަރުން އަންހެނުންގެ ދުވަހާއި ގުޅުވައިގެން ފްރޮންޓްލައިން 30 ކަނބަލުންނަށް މިއަދު ހަދިޔާ ދީފައިވޭ.\nމަހަލްދީބް މެޑިކަލް ސެންޓަރުން ދެމުން ގެންދާ ޚިދުމަތްތަކުގެ ތެރޭގައި އާންމުބަލިތަކުގެ ފަރުވާއާއި އަދި އެންމެ ޒަމާނީ ޓެކްނިލޮޖީ އާއިއެކު ދަތުގެ އެކްސްރޭ، ދަތް ސާފްކުރުން، ކޮރޯން ލެއްވުން، ނަރުގަނޑު އެޅުވުމާއި، ދަތްޕިލަ ހަރުކުރުމާއި ދަތުގެ ހުރިހާ ފަރުވާއެއް ފުވައްމުލަކުން ހަމަ އެކަނި ލިބެން ހުންނަ ކުލިނިކަކީ މަހަލްދީބް މެޑިކަލް ސެންޓަރެވެ.\nތަޖުރިބާކާރު ޑޮކްޓަރުންގެ ލަފާއާއި ލެބޯޓްރީ ތަހުލީލްތަކުން ބަލި އެނގި ދައްކަންޖެހޭ ޚާއްސަ ޑޮކްޓަރާއި ފަރުވާ ކުރުމުގައި ކުރިޔަށް ދާންޖެހޭ މަގު ބަލިމީހާއަށް ސާފުކޮށް އެގިގެންދާނެ ގޮތް މަހަލްދީބު މެޑިކަލް ސެންޓަރުގައި ވަނީ ގާއިމުކޮށްފައެވެ. އެގޮތުން ޑިޖިޓަލް ލެބޯޓްރީގައި ގިނަ ބަލިތަކުގެ ޓެސްޓްތައް ހެދުމުގެ ހިދުމަތްތަށް ފަދަ ޒަމަނީ ލެބޯޓްރީގެ ޚިދުމަތް ފާހަގަކުރެވެއެވެ.\nފުރަތަމަ ހުޅުވިގެން ދިޔަ ބޭސްފިހާރަ ތަަރައްޤީވެ، ކުލިނިކެއްގެ ގޮތުގައި ތަރައްޤީވެ އަމިއްލަ މަސައްކަތުގެ މި ހިދުމަތް މަހަލްދީބްގެ ނަމަށް ބަދަލުކުރައްވައި ފުވައްމުލަކުގެ ހަމައެކަނި އަމިއްލަ ސިއްހީ އެހީތެރިޔާގެ ގޮތުގައި މަހަލްދީބް އަންނަނީ ރައްޔިތުންގެ ސިއްހީ ހިދުމަތުގައި ކުރި ހޯދަމުންނެވެ.\nމަަަަހަލްދީބެ ގެ އަމާޒަކީ ލޯތްބާ ކުލުނުވެރިކަމާއެކު ފުރިހަމަ ސިއްހީ ހިދުމަތެއް ފޯރުކޮށްދިނުމެވެ. އަދި ދުޅަހެޔޮ ވެއްޓެއް ބިނާކުރުުމުގައި ފަރުދީ ޒިންމާ އަދާކުރުން ކަމަށް މަހަލްދީބުން ހާމަކުރައްވައެވެ.\nގުޅުންހުރި މައުލޫތައް:ސިއްޙީ ޚިދުމަތް


Ras Online - މަހުލޫފް ވިދާޅުވަނީ ވަޒީރުކަމުން އިސްތިއުފާ ނުދޭނެ ކަމަށް؛ ލީކް ކޮށްލީ ޝަމީމުގެ ޗެޓު ލޮގުތަކެއް\nމަހުލޫފް ވިދާޅުވަނީ ވަޒީރުކަމުން އިސްތިއުފާ ނުދޭނެ ކަމަށް؛ ލީކް ކޮށްލީ ޝަމީމުގެ ޗެޓު ލޮގުތަކެއް\nޒަހީނުއްދީން ސަޢީދު 24 ނޮވެމްބަރު 2021 - 20:54\nއެމްއެމްޕީއާރުސީގެ ހިޔާނާތުގެ މައްސަލައިގައި ރިޝްވަތު ހިފުމުގެ ދައުވާކުރިނަމަވެސް މަގާމުން އިސްތިއުފާ ނުދެއްވާނެ ކަމަށް ޔޫތު މިނިސްޓަރު އަހުމަދު މަހުލޫފް ވިދާޅުވެއްޖެއެވެ.\nޕީޖީ އޮފީހުން ބުނީ ރިޝްވަތުގެ ދައުވާ މަހުލޫފްގެ މައްޗަށް އުފުލާފައިވަނީ އޭނާ ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރުކަމުގައި ހުންނެވިއިރު، އޮގަސްޓް 27، 2014 ވަނަ ދުވަހު ސްޕެޝަލް އިކޮނޮމިކް ޒޯން ބިލަށް ތާއީދުކޮށް ވޯޓުދިނުމުގެ މުގާބިލުގައި، ރިޝްވަތު ހިފި ކަމަށް ތުހުމަތު ކުރެވޭތީ ކަމަށެވެ. އަދި ރިޝްވަތު ހިފުމުގެ ދައުވާ މަޚުލޫފްގެ މައްޗަށް އުފުލައި އެމައްސަލަ މިހާރު ކްރިމިނަލް ކޯޓަށް ހުށައަޅާފައިވާ ކަމަށް ޕީޖީ އޮފީހުން ބުނެ އެވެެ.\nއެކަމާ ގުޅިގެން ޓްވިޓާ މެދުވެރިކޮށް ޔޫތް މިނިސްޓަރު އަހުމަދު މަހްލޫފް ވަނީ ޝަމީމާއި ޔޫތު މިނިސްޓްރީގެ ޕާސަނަލް އެސިސްޓެންޓް އަޒްމޫން އަހްމަދާއި ދެމެދު ދެކެވިފައިވާ ވާހަކަތަކުގެ ސްކްރީން ޝޮޓްތަކެއް އާންމު ކުރައްވާފައެވެ. އެ ސްކްރީންޝޮޓްތައް އާއްމު ކުރައްވަމުން ޔޫތު މިނިސްޓަރ މަހްލޫފް ވިދާޅުވީ، މިއީ ކަނޑައެޅިގެން ވަަރަށް ޒާތީ ނިންމުމެއް ކަން، ޝަމީމާއި އަޒްމޫންގެ ޗެޓްލޮގުން ހާމަވާނެ ކަަމަށެވެ. އަދި ވަޒީރު ކަމުން އިސްތިއުފާ ނުދެއްވާނެ ކަމަށާއި، ކޯޓުގައި ހަގީގަތް ސާފްވާނެ ކަމަށް މަހުލޫފް ވިދާޅުވިއެވެ.\n"ޝަމީމްގެ ފޮތުގައި އޮންނަ ގޮތަށް ދައުވާ ކުރުމަށް ނިންމާނީ އަޅުގަނޑު "ފުއްޕާވަރަށް އަދި ސައިޒުވާ" މިންވަރުގެ މައްޗަށް." ޗެޓް ލޮގް ތަކުގައި ހުރި ވާހަކަތަކަށް އިޝާރަތް ކުރައްވަމުން މަހްލޫފް ވިދާޅުވިއެވެ.\nމަހުލޫފަށް ރިޝްވަތުގެ ފައިސާ ދިނީ އޭރުގެ ޓޫރިޒަމް މިނިސްޓަރު އަހްމަދު އަދީބު ޢަބްދުލްޣަފޫރު ކަމަށް އޭސީސީން މީގެ ކުރިން ވަނީ ބުނެފައެވެ.\nއެމްއެމްޕީއާރުސީގެ ޚިޔާނާތުގެ ފައިސާ އެކި ފަރާތްތަކަށް ބެހުމުގައި އުޅުނު އެސްއޯއެފް ޕްރައިވެޓް ލިމިޓެޑްގެ ނަމުގައި ބީއެމްއެލްގައި ހުޅުވާފައިވާ އެކައުންޓުގެ ޗެކުން މަހުލޫފަށް ދިން 33،000 އެމެރިކާ ޑޮލަރު، އޭނާގެ ނަމުގައި ބީއެމްއެލްގައި ހުޅުވާފައިވާ އެކައުންޓަށް ސެޕްޓެމްބަރު 1، 2014 ވަނަ ދުވަހު ޖަމާކޮށްފައި ވަތީ ރިޝްވަތު ހިފާފައިވާ ކަމަށް ތުހުމަތު ކުރެވޭ ކަމަށް ދައުލަތުން ވަނީ ބުނެފައެވެ.\nމަހުލޫފްގެ މައްޗަށް ދައުވާ އުފުލީ ކޮރަޕްޝަން ހުއްޓުވުމާއި މަނާކުރުމުގެ ގާނޫނު ގެ ތިން ވަނަ މާއްދާގެ (ހ) އާ ހަވާލާދީ އެމާއްދާގެ (ށ) ގެ ދަށުންނެވެ.\nއޭސީސީން މީގެ ކުރިން ނެރުނު ބަޔާނެއްގައި ބުނެފައިވަނީ އެސްއޯއެފުން މަހްލޫފަށް ޖަމާކޮށްދިން 33،000 ޑޮލަރަކީ ސިޔާސީ ގޮތުން ބޭނުންވި ވަކި މަގްސަދުތަކެއް ހާސިލްކުރުމުގެ މުގާބިލްގައި ދީފައިވާ ފައިސާއެއްކަން ތަހުގީގަށް އެނގިފައިވާ ކަަމަށެވެ. އޭގެތެރޭގައި ހިމެނެނީ ރައްޔިތުންގެ މަޖިލީހުގެ މެމްބަރެއްގެ ގޮތުގައި ހުންނަވައި ސްޕްޝަލް އިކޮނޮމިކް ޒޯން (އެސްއީޒެޑް)ގެ ބިލަށް ވޯޓު ދިނުމާއި ޕީޕީއެމްގައި ދެމިހުރުމުގެ މުގާބިލްގައި ލިބިފައިިވާ ފައިސާ ކަމަށް އޭސސީން ބުނެފައިވެއެވެ.\nޔޫތް މިނިސްޓަރު އަހުމަދު މަހުލޫފް މީގެ ކުރިން ވިދާޅުވީ އެ ފައިސާ ލިބުނު މުއާމަލާތަކީ ޑޮލަރު ގަތުމުގެ ސައްހަ މުއާމަލާތެއް ކަމަށެވެ.


Maruvegen vettunas isthiufaage sitee gai Raees soi nukuravaane: Nihan | Mihaaru\nވިލިމާލެ ދާއިރާގެ މެމްބަރު އަހުމަދު ނިހާނު. ބަޑި ޖައްސާފައި އިސްތިއުފާ ދެއްވަން ރައީސް ޔާމީނަށް މަޖުބޫރު ކުރިޔަސް، އެކަން އެމަނިކުފާނު ނުކުރައްވާނެ ކަމަށް ނިހާނު ވިދާޅުވި.- ފޮޓޯ: ނިޝާން އަލީ/މިހާރު\nމަރުވެގެން ވެއްޓުނަސް އިސްތިއުފާގެ ސިޓީގައި ރައީސް ސޮއި ނުކުރައްވާނެ: ނިހާނު\n27 އޯގަސްޓް 2016 - 07:57 53 comments\nބޮލުގައި ބަޑި ޖައްސާފައި އިސްތިއުފާގެ ސިޓީގައި ސޮއިކުރަން ބަޔަކު ބުންޏަސް ރައީސް އަބްދުﷲ ޔާމީން އެކަމެއް ނުކުރައްވާނެ ކަމަށް ވިލިމާލެ ދާއިރާގެ ޕީޕީއެމްގެ މެމްބަރު އަހުމަދު ނިހާނު ރޭ ވިދާޅުވެއްޖެ އެވެ.\nފުވައްމުލަކުގައި ޕީޕީއެމުން ބޭއްވި ޖަލްސާގައި ޕީޕީއެމް ޕާލަމެންޓްރީ ގްރޫޕްގެ ލީޑަރު ނިހާނު ވިދާޅުވީ ބަޑި ހިފައިގެން ތިބި ބަޔަކު ރައީސް ޔާމީންގެ އަރިހަށް އިސްތިއުފާގެ ސިޓީ ހިފައިގެން ދިޔަޔަސް، އޭގައި ރައީސް ސޮއި ނުކުރައްވާނެ ކަމަށެވެ.\n"އިސްތިއުފާގެ ސިޓީ މިއޮތީއޭ ސޮއިކުރާށޭ ރައީސް ޔާމީން އަރިހުގައި ދެންނެވިޔަސް، މަރުވެގެން ވެއްޓުނަސް ސޮއެއް ނުކުރައްވާނެ،" ނިހާން ވިދާޅުވި އެވެ.\nއިދިކޮޅު ފަރާތްތަކަށް ފާޑު ވިދާޅުވެ ވާހަކަ ދައްކަވަމުން ނިހާން ވިދާޅުވީ ރައީސް ޔާމީންގެ ވެރިކަން މަގުމަތިން ވެއްޓުމަކީ ކުޅަދާނަ ކަމެއް ނޫން ކަމަށެވެ. އަދި އެކަން ކުރަން ތިބީ ސިޔާސީ ރޯޅީގައި ޖެހި، މަގުމަތީގައި އެތައް އަހަރެއް ވަންދެން އުޅުނު މީހުން ކަމަށް ވެސް އޭނާ ވިދާޅުވި އެވެ.\nނިހާން ވިދާޅުވި ގޮތުގައި "ވެރިކަން ވައްޓާލާނެ" ވާހަކަ އަކީ އެ ބޭފުޅުންނަށް އާ ވާހަކައެއް ނޫނެވެ. އަދި ވެރިކަން ވައްޓަން އުޅެނީ ހުއްޓުމެއް ނެތި ތަރައްގީއަށް ގިނަ މަޝްރޫއުތަކެއް ހިންގާތީ ކަމަށް އޭނާ ވިދާޅުވި އެވެ.\nނިހާން އިދިކޮޅު ފަރާތްތައް ސިފަ ކުރެއްވީ "ދުވަހަކު ވެސް ފިހެވުނު ރޮއްޓެއް" ނުކެވުނު ބައެއްގެ ގޮތުގަ އެވެ.\n"މި މެސެޖަކީ އާ މެސެޖެއް ނޫން. މިއީ އަލަށް ކުރަން އުޅޭ ކަމެއް ނޫން. ދުވަހަކުވެސް މި މީހުން ފިހަން އުޅުނު ރޮށްޓެއް ކެވިފައެއް ނެތް،" ނިހާނު ވިދާޅުވި އެވެ.\nގިނަ ބަޔަކު ބައިވެރިވި ޖަލްސާގައި ވާހަކަ ދައްކަވަމުން ހެލްތު މިނިސްޓަރު އަބްދުﷲ ނާޒިމް އިބްރާހިމް ވިދާޅުވީ ސިއްހީ ދާއިރާ ހަރުދަނާ ކުރުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ. އެގޮތުން މެޑިކަލް ސްކޫލެއް ގާއިމް ކުރުމަށް ކެބިނެޓްގައި މަޝްވަރާ ކުރަމުން ކަމަށް އޭނާ ވިދާޅުވި އެވެ.\nހަމައެއާއެކު ފުވައްމުލަކު ހޮސްޕިޓަލުގައި ކިޑްނީގެ ބަލިމީހުންނަށް ފަރުވާ ދިނުމަށް ޑައިލިސިސް ސެންޓަރެއް ގާއިމުކުރަން މަސައްކަތް ކުރަމުން އަންނަ ކަމަށް ވެސް މިނިސްޓަރު ވިދާޅުވި އެވެ.\nއިތުރު ލިޔުންތައް ފުވައްމުލައް ދިވެހި ސަރުކާރު ކުރީގެ މެމްބަރު އަހުމަދު ނިހާން ރައީސް އަބްދުﷲ ޔާމީން މޯލްޑިވްސް ޔުނައިޓެޑް އޮޕޮޒިޝަން


Hulhumeedhoo Sikh'hee marukazu ge Extention project gai soi koffi - AO News Hulhumeedhoo Sikh'hee marukazu ge Extention project gai soi koffi\nހުޅުމީދޫ ސިއްޙީ މަރުކަޒުގެ އެކްސްޓެންޝަން ޕްރޮޖެކްޓްގަައި ސޮއިކޮށްފި\nހުޅުމީދޫ ސިއްޙީ މަރުކަޒުގެ ޙިދުމަތް ރަނގަޅު ކުރުމަށް އެކްސްޓެންޝަން އިމާރާތް އެޅުމަށް ހެލްތް މިނިސްޓްރީއިން ބަޔަކާ ހަވާލުކޮށް އެ ޕްރޮޖެކްޓްގައި މިއަދު ސޮއިކޮށްފިއެވެ.\nމި އެއްބަސްވުމުގައި ހެލްތު މިނިސްޓްރީގެ ފަރާތުން ސްޓޭޓް މިނިސްޓަރު މުހައްމަދު ޒުހެއިރު ސޮއިކުރެއްވި އިރު މި މަސައްކަތް ހަވާލުކުރި ފައިމީ ކޮންސްޓްރަކްޝަން ޕްރައިވެޓް ލިމިޓެޑުގެ ފަރާތުން ސޮއިކުރެއްވީ އެ ކުންފުނީގެ މެނޭޖިން ޑިރެކްޓަރު ފަތުހުﷲ އާދަމްއެވެ.\nސިއްޙީމަރުކަޒުގެ މިޕްރޮޖެކްޓްގެ ދަށުން6ޕްރައިވެޓް ރޫމް،ފެންވަރު ރަނގަޅު ލެބޯޓަރީ އަކާއި އިތުރު ފެސިލިޓީސްތައް ގާއިމް ކުރެވިގެންދާނެކަމަށް މައުލޫމާތު ލިބެ އެވެ.\nމަސައްކަތް ކުރަތާ 75 ދުވަސްތެރޭގައި މަސައްކަތް ނިންމަން ފައިމީ ކޮންސްޓްރަކްޝަން ޕްރައިވެޓް ލިމިޓެޑަށް ހެލްތްމިނިސްޓްރީން ވަނީ އެދިފައެވެ. އަދި މިމަސައްކަތަށް މިނިސްޓްރީން ވަނީ ފުންޏާ1،317،465.79 ހަވާލުކޮށްފައެވެ.\nހުޅުދޫ މީދޫ ގެ އާބާދީ އާ އަޅާބަލާއިރު މިދެރަށުގައި ހުންނަ ސިއްޙީމަރުކަޒުގެ ހާލަތު ވަރަށް ދަށެވެ. މިދެރަށުގެ ރައްޔިތުންގެ އެންމެ ބޮޑު އެއްޝަކުވާ އަކީ ސިއްޙީ ހިދުމަތް ރަނަގޅުފެންވަރެއްގައި ރަށުގައި ގާއިމް ކުރެވިފައި ނެތުން ކަމަށްވާއިރު މެމްބަރު އިލްޔާސް ލަބީބް ވަނީ މީގެ ކުރިން ހުޅުމީދޫ ސިއްޙީމަރުކަޒު ހޮސްޕިޓަލަކަށް ހައްދާވާނެ ކަމަށް ވިދާޅުވެފައެވެ.\nހުޅުދޫ މީދޫގެ ސިއްހީ ހިދުމަތުގެ ފެންވަރު ރަނގަޅު ކުރައްވާނެ ކަމަށް މިހާރު އިންތިހާބްވެ ވަޑައިގެން ހުންނެވި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވަނީ ވިދާޅުވެފައެވެ.\nހުޅުމީދޫ ސިއްޙީ މަރުކަޒު\n“ބަލި މީހާގެ ޒާތީ މަޢުލޫމާތެއް ހިއްސާކޮށްފައި ނުވާނެ”\nސިއްޙީ މަރުކަޒުގެ މަސައްކަތުގެ ފެންވަރު ދަށްނަމަ ފައިސާ ނުދައްކާނެ


High court fandiyaarun ge adhadhu adhi ves madhu | Mihaaru\nމާލޭގެ ހައި ކޯޓް: އުތުރާއި ދެކުނުގައި ދެ ގޮފި ހެދުމުން ފަނޑިޔާރުންގެ ދަތިކަން ވަނީ ކުރިމަތިވެފައި\n18 ޖޫން 2017 - 08:36 15 comments\nއެ ގޮފިތައް އުފެދުމާ އެކު ދިމާވާން ފެށި ވަރަށް ބޮޑު މައްސަލައެއް އޮތެވެ. ގޮފިތަކަށް ލާނެ ފަނޑިޔާރުންގެ ދަތިކަން ކުރިމަތިވުމެވެ. ކޯޓުތަކުގެ ގާނޫނު އޮންނަ ގޮތުން ހައި ކޯޓުގައި ތިބޭނީ އިސް ފަނޑިޔާރާ އެކު ނުވަ ފަނޑިޔާރުންނެވެ. އެހެންވެ، ކޮންމެ ގޮތްޕަކަށް ތިން ފަނޑިޔާރުން ހަމަޖައްސަން ޖެހުމުން މާލޭގައި ވެސް އަދި ކޮންމެ ގޮތްޕެއްގައި ވެސް ތިބެން ޖެހެނީ ތިން ފަނޑިޔާރުންނެވެ. އެކަމަކު ހައި ކޯޓު އުތުރު ގޮފީގެ މަސައްކަތް ނުފެށޭތީ މާލޭގެ ހައި ކޯޓުގައި ހަތަރު ފަނޑިޔާރުން މިވަގުތު އެބަ ތިއްބެވެ.\nފަނޑިޔާރުން މަދުވުމުން އިސްތިއުނާފް ޝަރީއަތްތައް ލަސްވުމުގެ މައްސަލަ ކުރިމަތިވާން ފެށި އެވެ. އިސްތިއުނާފްގެ ބޭނުން ކެނޑޭއިރު ވެސް އިސްތިއުނާފް މައްސަލަ ނުފެށި އޮންނަ ހިސާބަށް ކަންކަން ގޮސް، ފާޑު ކިޔުންތައް އަމާޒުވާން ފެށި އެވެ.\nމާލެ އާއި އުތުރާއި ދެކުނުގެ ގޮފިތަކުގައި ވެސް އެންމެ ތިން ފަނޑިޔާރުން ތިބެން ޖެހުމުން ދިމާވާ އެހެން މައްސަލައެއް ވެސް އެބަ އޮތެވެ. ކޯޓުތަކުގެ ގާނޫނުގެ 34 ވަނަ މާއްދާގައި ބުނާ ގޮތުން ހައި ކޯޓުން ކޮންމެ މައްސަލައެއް ވެސް ބަލަންވާނީ "އޮނަހިރި އަދަދެއްގެ މައްޗަށް އެކުލެވޭ ފަނޑިޔާރުންގެ މަޖިލީހަކުން" ނެވެ. ކިތަންމެ ކުޑަ މައްސަލައެއް ކަމަށް ވިޔަސް އެ ކޯޓުން ބަލަން މި ޖެހެނީ މަދުވެގެން ތިން ފަނޑިޔާރުންގެ ބެންޗަކުންނެވެ. އެހެންވުމުން، ކޮންމެ ތަނެއްގައި ތިން ފަނޑިޔާރުން ތިބުމުން އެތަނަށް އަންނަ ހުރިހާ މައްސަލައެއް ވެސް ބަލަން މިޖެހެނީ އެ ތިން ފަނޑިޔާރުން ތިއްބަވައިގެންނެވެ.\nމިހެންވުމުން، ތިން ފަނޑިޔާރުންގެ ތެރެއިން ފަނޑިޔާރަކު ސަލާމް ވިދާޅުވިޔަސް ނުވަތަ ޗުއްޓީއަށް ވަޑައިގަތަސް އެތަނެއްގެ ހުރިހާ ޝަރީއަތްތަކެއް ޖެހޭނީ މަޑުޖައްސާލާށެވެ. ހަމަ އެގޮތަށް މައްސަލައެއްގައި ފަނޑިޔާރެއްގެ މަސްލަހަތެއް އޮވެގެން ފަނޑިޔާރަކު އެ މައްސަލައެއް ބެލުމުން ތަނާޒުލްވެއްޖެ ނަމަ ވެސް އެ މައްސަލައެއް ބެލުން އެ ހިސާބުން މަޑުޖެހުނީ އެވެ.\nގޮފިތައް އުފެދުނު ފަހުން މިފަދަ ބައެއް ކަންކަން ހިނގި އެވެ. ހައި ކޯޓުގެ ދެކުނު ގޮފީގެ ފަނޑިޔާރަކަށް ކުރިން ހުންނެވި ޑރ. އަޒްމިރަލްދާ ޒާހިރު ކުއްލި ގޮތަކަށް މިދިޔަ އަހަރު ފަނޑިޔާރު ކަމުން އިސްތިއުފާ ދެއްވުމުން އިތުރު ފަނޑިޔާރަކު ހަމަޖެއްސެންދެން އެ ގޮފި ހުއްޓުނީ އެވެ.\nގޮފިތައް އުފައްދަން ޖެހޭ ގޮތަށް ގާނޫނު އިސްލާހު ކުރިއިރު ވެސް އެކަމާ ދެކޮޅު މީހުން އެ މައްސަލަ ފާހަގަކުރި އެވެ. އެކަމަކު އޭރު މަޖިލީހުން އެގޮތަށް ފާސްކުރީ މާ ބޮޑު ވިސްނުމެއް ނެތި އެވެ. އާޚިރުގައި، ގޮފިތައް އުފެދުނުތާ މާ ގިނަ ދުވަސްތަކެއް ނުވަނީސް ފަނޑިޔާރުންގެ ދަތިކަން ކުރިމަތިވެ، މި އޮތީ ހައްލު ހޯދަން ޖެހިފަ އެވެ. އެއީ ފަނޑިޔާރުން އިތުރުކުރުމެވެ.\nއެކަމަކު އެއީ ޝަރުއީ ދާއިރާއަށް ކުރެވެން އޮތް ކަމެއް ނޫނެވެ. ގާނޫނު ބުނާ ގޮތުންހައި ކޯޓުގައި ތިބޭނީ ނުވަ ފަނޑިޔާރުންނެވެ. އެހެންކަމުން މި ޖެހެނީ ރައްޔިތުންގެ މަޖިލިހުން އެ ގާނޫނަށް ބަދަލު ގެންނާށެވެ. އެގޮތުން ހައި ކޯޓުގެ ފަނޑިޔާރުންގެ އަދަދު 11 އަށް އިތުރު ކުރަން ފާސްކުރި ބިލް މިއަދު ވަނީ ތަސްދީގުކޮށްފަ އެވެ. އެ އިސްލާހުން ފަނޑިޔާރުންގެ ދަތިކަމަށް ކޮންމެވެސް ވަރެއްގެ ހައްލެއް އަންނާނެ ކަމަށް ބެލެވެ އެވެ. އެކަމަކު އެއީ ވެސް މާލޭގެ ހައި ކޯޓަށެވެ.\nމަޖިލީހުގެ މެމްބަރުން ޖަލްސާއެއްގައި ބައިވެރިވެވަޑައިގަންނަވަނީ -- ފޮޓޯ/މަޖިލިސް\nއެ އިސްލާހުގައި ވަނީ "މި މާއްދާގެ ދަށުން ގާއިމްކުރެވޭ ހައި ކޯޓުގެ ގޮފިތަކަށް ފަނޑިޔާރުން ހަމަޖައްސާނީ ހައި ކޯޓަށް އައްޔަން ކޮށްފައިވާ 11 ފަނޑިޔާރުންގެ ތެރެއިން ކޮންމެ ގޮތްޕަކަށް ތިން ފަނޑިޔާރުންގެ ނިސްބަތުންނެވެ،" މިހެންނެވެ.\nއޭގެ މާނައަކީ އެ އިސްލާހުގެ ސަބަބުން މާލޭގެ ހައި ކޯޓުގައި ތިއްބަވާނީ ފަސް ފަނޑިޔާރުން ކަމެވެ. ކޮންމެ ގޮތްޕެއްގައި ތިބޭނީ މިހާރެކޭ ވެސް އެއްގޮތަށް ތިން ފަނޑިޔާރުން ކަމެވެ.\nމާލޭގެ ހައި ކޯޓަށް އަހަރެއްގެ މައްޗަށް 500 އަށް ވުރެ ގިނަ މައްސަލަ ހުށަހަޅަ އެވެ. އެހެންވެ އެ ކޯޓުގައި ފަސް ފަނޑިޔާރުން ތިބުމަކީ އެކަށީގެންވާ އަދަދެއް ކަމަށް ބުނެވިދާނެ އެވެ. އެކަމަކު އުތުރާއި ދެކުނުގެ ގޮފީގައި ތިން ފަނޑިޔާރުން ތިބުމުން މައްސަލަތައް ކުރިމަތިވާނެ އެވެ.\nމިކަމަށް ހައްލެއް ގެނެވެން އޮންނާނެ ގޮތަކީ ހައި ކޯޓުގެ ފަނޑިޔާރުންގެ އަދަދު 13 އަށް އިތުރުކުރުމެވެ. އޭރުން މާލޭގައި ފަސް ފަނޑިޔާރުން އަދި ކޮންމެ ގޮތްޕެއްގައި ހަތަރު ފަނޑިޔާރުން ތިބޭނެ އެވެ. ފަނޑިޔާރަކު ސަލާން ވިދާޅުވިޔަސް ނުވަތަ މައްސަލައެއް ބެލުމުން ތަނާޒުލްވާން ޖެހުނަސް އޭނާގެ ބަދަލުގައި އެހެން ފަނޑިޔާރަކާ އެ މައްސަލައެއް ހަވާލުކުރެވޭނެ އެވެ.\nއައްޑޫގައި ހުންނަ ދެކުނު ގޮތްޕަށް ހުށަހަޅާ މައްސަލަތައް ދަނީ އިތުރުވަމުންނެވެ. އެހެންވެ، މިއީ ދުރު މުސްތަގްބަލަށް ބަލާއިރު ވިސްނާލަން ޖެހޭ ނުކުތާއެކެވެ.\nހައި ކޯޓުގެ ފަނޑިޔާރުންގެ އަދަދު 13 އަށް އިތުރު ކުރުމަކީ ދައުލަތަށް މާލީ ބުރައަކަށް ވެދާނެ އެވެ. އެކަމަކު މާލީ ބުރައަކަށް ވުރެ ބޮޑަށް ވިސްނަންވީ ރައްޔިތުންނަށް ފަސޭހައިން އަދި އަވަހަށް އަދުލު އިންސާފު ލިބޭނެ ގޮތަކަށް ހެދުމަށެވެ. ގޮފިތައް ގާއިމްކުރަން ދެއްކީ އެ މަގުސަދެވެ. އެހެންކަމުން މިހާރު މި އޮތީ އެ މަގުސަދު ހާސިލްވާނެ ގޮތަކަށް އިންތިޒާމްތައް ހަމަޖައްސަން ޖެހިފަ އެވެ.\nއިތުރު ލިޔުންތައް ފަނޑިޔާރުން ހައި ކޯޓް ފަނޑިޔާރުން އައްޔަންކުރުން ޖުޑީޝަރީ ރައްޔިތުންގެ މަޖިލިސް


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –5“މުޤައްދިމާ” – DhiSalafiyyah\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) –5“މުޤައްދިމާ”\n02/12/2013 ޢަޤީދާއާއި ފިރުޤާތައް, ދީން, ލިޔުންތެރިންއައްޝައިޚް އަޙްމަދު ނާޒިލް މުޙައްމަދު\nމިބަޙުޘްގައި މުޤައްދިމާ އަކާއި ފޮތުގެ ތަޢާރަފަކާއި2ބާބުގެ އިތުރުން ނިންމުމެއް އެކުލެވިގެން ވާނެއެވެ.\nމުޤައްދިމާއާ މެދު ދަންނައެވެ. އޭގައި އެކުލެވިގެންވާނީ މިމައުޟޫޢުގެ މުހިންމުކަމާއި މިލިޔުން ރޭވި ތަރުތީބުކުރެވިފައިވާ ގޮތެވެ.\nއަދި ފޮތުގެ ތަޢާރަފާމެދު ދަންނައެވެ. އޭގައި އަންނަނިވި ބައިތައް އެކުލެވިގެން ވެއެވެ؛\nފުރަތަމަ ބަޙުޘް: އާޚިރަތް ދުވަހަށް އީމާންވުމުގެ އަހައްމިއްޔަތާއި އެކަމާގުޅިގެން ފަރުދުންނާއި މުޖުތަމަޢުން ފެންނަންޖެހޭ އަޘަރުތަކުގެ މައްޗަށް ވާހަކަ ދެއްކާފައި ވާނެއެވެ.\nދެވަނަ ބަޙުޘް: ޤިޔާމަތުގެ ޢަލާމާތްތައް ޛިކުރު ކުރުމުގެ އިތުރަށް މިބައިގައި ބަލާލާފައިވާނީ، ޤިޔާމަތްދުވަހުގެ އަހައްމިއްޔަތުކަން ފާޅުވާ ކަންތައްތަކުގެ މައްޗަށެވެ. މިގޮތުން ކީރިތި ޤުރުއާނުގައި އެދުވަހާ ބެހޭގޮތުން ގިނަގިނައިން ޛިކުރު ކުރެވިފައި ވެއެވެ. އަދި ތަފާތު ނަންތައް އެދުވަހަށް ދެވިފައިވެއެވެ. މީގެތެރެއިން ބައެއް ނަންތައް، ޤުރުއާނުން އެކަމަށް ދަލާލަތުކުރާ އާޔަތާއެކު ބަޔާންކޮށްދިނީމެވެ.\nތިންވަނަ ބަޙުޘް: ޢަޤީދާގެ މައްސަލަ ތަކުގައާއި އެނޫންވެސް މައްސަލަތަކުގައި އާޙާދު ޙަދީޘް އެއީ ޙުއްޖަތެއް ކަމުގައި ވާހަކަދައްކާފައި ވާނެއެވެ. އެޙަދީޘަކީ ޞައްޙަ ރިވާޔަތެއް ނަމަ [އެޙަދީޘްގައި] ވާފަދައިން ޤަބޫލުކުރުން ވާޖިބުވެގެންވާނެ ކަމުގައި ބަޔާންކޮށްދިނީމެވެ.\nމިބަޙުޘްގެ އެންމެ މުހިންމު ކަމަކީ އެއީ ޢަޤީދާގެ މައްސަލަ ތަކުގައި އާޙާދު ޙަދީޘް ނުނެގޭނެ ކަމަށް ބުނަމުންދާ ފަރާތްތަކަށް ރައްދު ދިނުމެވެ. މިބައިމީހުންގެ މިބަހުގެ ސަބަބުން އެތައްސަތޭކަ ޞައްޙަ ޙަދީޘެއް [ބޭނުންނުހިފައި] ރައްދު ކުރަން ޖެހޭކަމުގައި ބަޔާންކޮދީފައިވާނެއެވެ. ދެންފަހެ އެއީ އެކަމުގެ މައްޗަށް އެއްވެސް ދަލީލެއް ބުރުހާނެއް ނެތް، ދީނުގައި އަލަށް އުފެދިގެން އުޅޭ ބިދުޢައެއްކަން ކަށަވަރެވެ.\nހަތަރުވަނަ ބަޙުޘް: ރަސޫލުﷲ صلّى الله عليه وسلّم ޚަބަރު ދެއްވާފައިވާ، ފާއިތުވެ ނިމިފައިވާ ކަންތައްތަކާއި ޤިޔާމަތާ ހަމައަށް މުސްތަޤްބަލުގައި ހިނގާނެ ކަންކަން ބަޔާން ކޮށްދީފައި ވާނެއެވެ. އޭގެތެރެއިން އެންމެ ބޮޑު ބައެއްގައި ބަޔާންކޮށްދީފައިވާނީ ޤިޔާމަތުގެ ޢަލާމާތްތަކުގެ ވާހަކައެވެ. އެހެނީ ޤިޔާމަތުގެ ޢަލާމާތްތަކާ ބެހޭގޮތުން އެކިއެކި ޢިބާރާތުން ވަރަށް ގިނަ ޢަދަދެއްގެ ޙަދީޘްތައް ރިވާވެފައި ވެއެވެ.\nފަސްވަނަ ބަޙުޘް: މިބަޙުޘްގައި ވާހަކަ ދެއްކާފައިވާނީ ޤިޔާމަތް ޤާއިމްވާނެ [ވަޤުތުގެ] ޢިލްމު އެނގުމުގެ މައްޗަށެވެ. މިކަމުގެ ޢިލްމަކީ ﷲ ތަޢާލާއަށް އެކަނި އެނގިވޮޑިގެންވާ ޢިލްމެއްކަމުގައި ބަޔާން ކުރެވިފައި ވާނެއެވެ. އަދި އެކަމާގުޅޭ ދަލީލުތައް ބަޔާންކޮށްދީފައި ވާނޭމެއެވެ. އަދި ހަމަ އެހެންމެ ރަސޫލުﷲ صلّى الله عليه وسلّم އަށް ޤިޔާމަތް ވާނެ ވަޤުތުގެ ޢިލްމު އެނގިވަޑައިގަންނަވާ ކަމުގައި ބުނާ މީހުންނަށް ރައްދު ދީފައިވެސް ވާނެއެވެ. ހަމައެފަދައިން ދުނިޔޭގެ ޢުމުރަކީ [މިވެނި ވަރެއްކަން] ކަނޑައަޅާ މީހުންނަށް ވެސް ރައްދުދީފައި ވާނެއެވެ. އަދި މިފަދަ ބަސްތަކަކީ ޤުރުއާނާއި ސުންނަތާ މުޅީން ފުށުއަރާ ބަސްތަކެއް ކަމުގައި ބަޔާންކޮށްދީފައިވާނެއެވެ. މިފަދަ ބަސްތަކަށް ޢިލުމުވެރިން ދެއްވާފައިވާ ރައްދު ޛިކުރުކުރެވިފައި ވާނެއެވެ.\nހަވަނަ ބަޙުޘް: ޤިޔާމަތުގެ ވަޤުތު ކުޑަތަންވުމާ ބެހޭ ގޮތުން މީގައި ވާހަކަދެކެވިފައި ވާނެއެވެ. އެހެނީ ދުނިޔެ ވޭތުކޮށްފައިވާ ޢުމުރާ އަޅާބަލާއިރު އެހިނދުގައި ވާނީ ވަރަށްވެސް ކުޑަ މުއްދަތެއްކަން ކަށަވަރެވެ.\nދެންފަހެ ފުރަތަމަ ބާބުއާ މެދު ދަންނައެވެ؛ މިބާބުގައި3ފަޞްލެއް އެކުލެވިގެން ވެއެވެ.\nފުރަތަމަ ފަޞްލު؛ ޢަރަބި ބަހުގެ ބަހަވީ މާނައާއި އިސްލާމީ ޝަރީޢަތުގެ އިޞްޠިލާޙުގައި أَشْرَاط ގެ މާނައާމެދު ވާހަކަ ދެކެވިފައިވާ ބައެވެ. އަދި ހަމަ އެފަދައިން السَّاعَة ގެ ބަހަވީ މާނައާއި އިޞްޠިލާޙީ މާނަ އާމެދު ވާހަކަ ދެކެވިފައި ވާނެއެވެ. އަދި “السَّاعَة” [މިބަސް] ތިން މާނައެއްގައި އަންނަ ކަމުގައި ބަޔާންކޮށްދިނީމެވެ:\n1. ކުޑަ ޤިޔާމަތް.\n2. މެދު ޤިޔާމަތް.\n3. ބޮޑު ޤިޔާމަތް.\nދެވަނަ ފަޞްލު؛ މީގައި ވާހަކަދެކެވިފައިވަނީ ޤިޔާމަތުގެ ޢަލާމާތްތަކުގެ ގިންތިތަކާ މެދުގައެވެ. އެކަން ދެބަޔަކަށް ބެހިގެން ވެއެވެ:\n1. ކުދި ޢަލާމާތްތައް.\n2. ބޮޑެތި ޢަލާމާތްތައް.\nއަދި މިހުރިހާ ގިންތިއެއް ވަކިވަކިން ބުނެދީފައިވާނެއެވެ. އަދި އެޢަލާމާތްތައް ފާޅުވުމުގައި3ބަޔަކަށް ބެހިގެންވާ ކަމުގައި ޢިލްމުވެރިން ބަޔާން ކުރައްވާ ކަމުގައި ޛިކުރު ކޮށްފައިވާނެއެވެ. [އެބައިތަކަކީ]:\n1. ފާޅުވެ ނިމިފައިވާ ޢަލާމާތްތައް ހިމެނޭބައި.\n2. ފާޅު ވުމަށްފަހު އެއްކަން އަނެއްކަމަށް ތަބާވެ އިތުރުވެ ގިނަވަމުން އަންނަ ޢަލާމާތައް ހިމެނޭބައި.\n3. އަދިއަދަށް ދާންދެން ފާޅުނުވެހުރި ޢަލާމާތްތައް ހިމެނޭބައި.\nތިންވަނަ ފަޞްލު؛ ޤިޔާމަތުގެ ކުދި ޢަލާމާތްތަކާ ބެހޭގޮތުން މިބައިގައި ވާހަކަ ދެކެވިފައި ވާނެއެވެ. އެއީ:\n1. ނަބިއްޔާ صلّى الله عليه وسلّم ރަސޫލު ކަމާގެން ފޮނުއްވުން.\n2. ރަސޫލުﷲ صلّى الله عليه وسلّم އަވަހާރަވެ ވަޑައިގަތުން.\n3. ބައިތުލްމަޤްދިސް ފަތަޙަވުން.\n4. ޢަމްވާސްގެ ޠާޢޫންވަބާ.\n5. މުދަލާއި ފައިސާ ގިނަވެ، ޞަދަޤާތުގައި ހިފާނެ މީހަކުނުވުން.\n6. ފިތުނަ ފާޅުވުން.\n7. ނަބީކަމަށް ދަޢުވާކުރާ މީހުން ފާޅުވުން.\n8. އަމާންކަން ފެތުރިގެންދިޔުން.\n9. ޙިޖާޒް ކަރައިން އަލިފާންގަނޑެއް ފާޅުވުން.\n10. ތުރުކީންނާ ހަނގުރާމަ ކުރެވުން.\n11. ޢަޖަމީންނާ ހަނގުރާމަ ކުރެވުން.\n12. އަމާނާތެރިކަން ގެއްލިގެންދިއުން.\n13. ޢިލްމު އުފުއްލެވުމާއި ޖާހިލުކަން ފާޅުވުން.\n14. އަނިޔާވެރިންނަށް ވާޤިވެރިވާ މީހުން ގިނަވުމާއި ސިފައިން ގިނަވުން.\n17. މިޔުޒިކުގެ ސާމާނު ފާޅުވެ އެކަން (އެބަހީ: މިޔުޒިކު ކުޅުން) ޙަލާލުކޮށްގަތުން.\n18. ރާބުއިން ގިނަވެ އެކަން ޙަލާލުކޮށްގަތުން.\n19. މިސްކިތްތައް ޒީނަތްތެރި ކުރުމާއި އެކަމުގައި ފަޚުރުވެރިވުން.\n20. ޢިމާރާތްތައް އުސްކުރުމުގައި ވާދަވެރިވުން.\n21. އަޅުއަންހެނާ އޭނާގެ ޞާޙިބުމީހާ ވިހެއުން.\n22. މީހުންމެރުން ގިނަވުން.\n23. ޒަމާން ކައިރިވުން.\n24. ބާޒާރުތައް ކައިރިވުން.\n25. މިއުއްމަތުގައި ޝިރުކު ފާޅުވުން.\n26. ފާޙިޝް ޢަމަލުތައް ގިނަވެ ރަޙިމްގެގުޅުން ކަނޑައި އަވަށްޓެރިކަންނަށް އިހާނެތިކޮށް ހިތުން.\n27. މުސްކުޅިން ޒުވާންވާން އުޅުން.\n28. ދަހިވެތިކަން އިތުރުވުން.\n29. ވިޔަފާރި ޢާންމުވެ ގިނަވުން.\n31. ބިންގަނޑު ގަންބަވައިގަތުމާއި، ބައެއްގެ ޞޫރަ ޖަނަވާރުގެ ޞޫރައަށް ބަދަލުވުން އަދި އުޑުން ހިލައިގެ ވާރޭ ވެއްސެވުން.\n32. ޞާލިޙުން ނެތިގެންދިޔުން.\n33. ޖާހިލުންނާއި ކަމުގެ އަހުލުވެރިން ނޫން މީހުންނާ މަސްއޫލިއްޔަތު ޙަވާލުކުރުން.\n34. ސަލާމް ކުރުން ހަމަ އެކަނި ދެކެފަރިތަ މީހުންނަށް ކުރާ އެއްޗެއް ކަމުގައިވުން.\n35. ކުޑކުދިން ގާތުން ޢިލްމު ޙާޞިލްކުރުން.\n36. ހެދުންލައިގެން އޮރިޔާމުންތިބޭ އަންހެނުން ފާޅުވުން.\n37. މުއުމިނުއަޅާގެ ހުވަފެން ތެދުވުން.\n38. ފޮތްތައް ގިނަވެ ފެތުރިގެން ދިޔުން.\n39. އިސްލާމްދިނުގައި ކުރުމަށް ހިތްވަރު ދެވިފައިވާ ސުންނަތްތަކާމެދު ފަރުވާކުޑަކުރުން.\n40. ހުޅެވިހަނދު ބޮޑުވުން.\n41. ދޮގު ހެދުމާއި ޚަބަރު ފެތުރުމުގައި ދޮގުތެދު ބަލައިނުލުން.\n42. ދޮގުހެކި ދިނުން އިތުރުވުމާއި، ޙައްޤު ހެކިބަސް ފޮރުވުން.\n43. އަންހެނުންގިނަވެ ފިރިހެނުން މަދުވެގެން ދިއުން.\n45. އެކަކު އަނެކަކު ދެކެފަރިތަކަން ނެތިގެން ދިޔުން.\n46. ޢަރަބީންގެ ބިމުގައި ފެން ކޯރުތައް އުފެދި ބިންތަކަށް ފެހިކަން އައިސް ދިރިގެން ދިއުން.\n47. ވާރޭވެހުން ގިނަވުމާއި ދަނޑުގޮވާން މަދުވުން.\n48. ފުރާތުކޯރު ހިނދުމުގެ ސަބަބުން ރަނުގެ ފަރުބަދައެއް ފާޅުވުން.\n49. ވަލުޖަނަވާރާއި ދިރުން ނުހުންނަ ތަކެތި އިންސާނުންނާ ވާހަކަދެއްކުން.\n50. މުޞީބާތްތަކާއި ބަލާވެރިކަން އިތުރުވެ މަރުވުމަށް އެދުން.\n51. ރޫމީންގިނަވެ [އެބައިމީހުން] މުސްލިމުން ޤަތުލުކުރުން.\n52. ޤިސްޠަންޠީނިއްޔާ ފަތަޙަވުން.\n53. ޤަޙްޠާނީ ފާޅުވުން.\n54. ޔަހޫދީންނާ ހަނގުރާމަ ކުރެވުން.\n55. މަދީނާއިން ނުބައިނުލަފާ ފާސިޤުން ބޭރުކުރެއްވުމާއި، މަދީނާ ފަޅުވުން.\n56. ވައިރޯޅިއެއް އައިސް މުއުމިނުންގެ ފުރާނަތައް ގެންދިއުން.\n57. ގެފުޅުގެ ޙުރުމަތްކަނޑާ، ގެފުޅު މުގުރައިލުން.


Luthufee ah maafeh nudheynan, ei enme bodu haainu: Raees\nއަބްދުﷲ ލުތުފީ ހައްޔަރުކޮށްގެން ގެންދަނީ-- ފޮޓޯ: ޓްވިޓާ\nލުތުފީ އަށް މައާފެއް ނުދޭނަން، އެއީ އެންމެ ބޮޑު ހާއިނު: ރައީސް\nނޮވެމްބަރު ތިނެއްގެ އުފުވާނީ ހަމަލާގައި އިސްކޮށް އުޅުނު ހ. ހާޖަރާގެ އަބްދުﷲ ލުތުފީ އަށް މައާފް ނުދޭނެ ކަމަށާއި، އޭނާ އަކީ ރާއްޖޭގެ އެންމެ ބޮޑު ހާއިނު ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nރައީސް އޮފީހުގައި ނޫސްވެރިންނާ ބައްދަލުކޮށް ރައީސް ވިދާޅުވީ، ވަރަށް އަވަހަށް ލުތުފީ އަނބުރާ ގެންނާނެ ކަމަށެވެ. އަދި އެކަން ލަސްވެގެން ގޮސްފައިވަނީ ލަންކާގެ އެޓާނީ ޖެނަރަލް އޮފީހުން ލިބެންޖެހޭ ހުއްދަތައް ނުލިބިގެން ކަމަށް ރައީސް ވިދާޅުވި އެވެ.\nއޭގެ އިތުރުން އެޓާނީ ޖެނަރަލް އޮފީހުން އެ ދުއްދަ ދެވޭނީ ލަންކާގެ ސީއައިޑީން ގޮތެއް ނިންމުމުން ކަމަށް އަންގާފައިވާ ކަމަށާއި، އެގޮތުން ސީއައިޑީން އެ މައްސަލަ ބަލާ، ލުތުފީ ރާއްޖެ ގެނައުމަށް މައްސަލައެއް ނެތް ކަމަށް އަންގާފައިވާ ކަމަށް ރައީސް ވިދާޅުވި އެވެ.\nއެހެންކަމުން މިހާރު އޭނާ ރާއްޖެ އަށް ގެނައުމަށް ބޭނުންވަނީ އެޓާނީ ޖެނަރަލް އޮފީހުގެ ހުއްދަ އެކަނި ކަމަށާއި، އެ ހުއްދަ ކޮންމެ ވަގުތެއްގައި ވެސް ލިބިދާނެ ކަމަށް ރައީސް ވިދާޅުވި އެވެ. އަދި އެ ހުއްދަ ލިބުމާ އެކު ލުތުފީ ގެނެސް ޖަލަށް ލާނެ ކަމަށް ވެސް ރައީސް ވިދާޅުވި އެވެ.\nލުތުފީ ގެނައުމަށް ދެ މިލިޔަނަށް ވުރެ ގިނަ ރުފިޔާ ހަރަދު ކުރަން ޖެހޭ ކަމަށް އިދިކޮޅުން ކުރާ ތުހުމަތުތައް ވެސް ރައީސް ވަނީ ދޮގުކުރައްވައިފަ އެވެ. އެގޮތުން އޭނާ ގެންނަން ވިސާ އޯވާސްޓޭ ކުރުމުން 3،000 ޑޮލަރު ދައްކަން ޖެހޭ ކަމަށާއި އަދި އޭނާ ގެނައުމަށް ޓިކެޓް ދައުލަތުން ދޭނެ ކަމަށް ރައީސް ވިދާޅުވި އެވެ.\nއެކަމަކު އެ ފައިސާ އަކީ ލުތުފީ ދައްކަން ޖެހޭނެ ފައިސާ ކަމަށާއި ނަމަވެސް، މިވަގުތު އޭނާ އަތުގައި އެއްވެސް ފައިސާ އެއް ހުރިކަމަށް ބުނެފައި ނުވާތީ ސަރުކާރުން ވީހާވެސް އަވަހަކަށް އޭނާ ގެނައުމަށް ބޭނުންވާތީ އެ ހަރަދު ދައްކަން ނިންމީ ކަމަށް ރައީސް ވިދާޅުވި އެވެ.\nލުތުފީ ހުރީ އެމްބަސީގައި ނޫން ކަމަށާއި އޭނާ ހުރީ ފުލުހުންގެ ބެލުމުގެ ދަށުގައި ކަމަށް ރައީސް ވިދާޅުވި އެވެ. ނަމަވެސް އޭނާ މިވަގުތު ހުރީ ކޮން ތާކު ކަމެއް ރައީސް ހާމައެއް ނުކުރައްވަ އެވެ.\nއަބްދުﷲ ލުތުފީ ރައީސް އޮފީސް ރައީސް ޞާލިޙް


ކޮވިޑް މެނޭޖްކުރުމުގައި ސަރުކާރާއި މަނިކުފާނު ވެސް ފޭލިވެއްޖެ، އިސްތިއުފާ ދެއްވާ! |\nލިބެންވީ: މިނިސްޓަރ އޮފް ހެލްތު ކެރަފާ އަހުމަދު ނަސީމަށް،\nފޮނުވީ: މުހައްމަދު އަލީ/ ސ. ހިތަދޫ\nގުޅޭ: ކޮވިޑް މެނޭޖްކުރުމުގައި ސަރުކާރާއި މަނިކުފާނު ވެސް ފޭލިވެއްޖެ\n2020 ވަނަ އަހަރު ޑިސެންބަރު މަހުގެ 23 ވަނަ ދުވަހު ރާއްޖެއިން ކޮވިޑް 19 ޖެހުނު ކަމަށް ރެކޯޑު ކޮށްފައިވަނީ 13 މީހުންނެވެ. ޑިސެމްބަރު މަހުގެ 25 ވަނަ ދުވަހަކީ ކްރިސްމަސް ދުވަހެވެ. އެހެން ކަމުން ކްރިސްމަސް ދުވަހާއި، ޖަނަވަރީ 1 (ނިއުޔިއަރ) އަށް ފަތުރުވެރިކަމަށް ހުޅުވާލައި ކޮންމެ ގޮތެއް ހަދައިފައިވެސް ފައިސާ ހޯދަން ދިވެހި ސަރުކާރުން ބޭނުންވިއެވެ. ޑިސެމްބަރު 26 ވަނަ ދުވަހުން ފެށިގެން ކޮވިޑް ކޭސްތައް މަޑުމަޑުން މައްޗަށް އަރަންފެށިއެވެ. 2021 ޖަނަވަރީ މަހުގެ 29 ވީއިރު، ޑިސެންބަރު 23 ގައި 13 ގައި އޮތް އަދަދު 118 އަށް ބަދަލުވިއެވެ. އެ ބަދަލުވާން ފެށިގޮތަށް މައްޗަށް ދިޔަކަން ފާހަގަވެއެވެ. ވަކި މިންގަނޑެއްގައި ފެބުރުއަރީގައި ހިފެހެއްޓިފައި ހުރިކަން ފާހަގަވެއެވެ.\nބަލިވާ މީހުންގެ އަދަދު 2021 ފެބުރުއަރީ ފަހުކޮޅު މައްޗަށް އަރަން ފެށިއެވެ. އެގޮތަށް ދިމާވީ ދެވަނަ ބޮޅެއް އިތުރުވުމުންނެވެ. އެ ބޮޅަކީ އިންޑިއާގެ ގިނަ ބަޔަކު މެދުއިރުމައްޗާއި ޔޫރަޕަށް ދަތުރު ކުރުމަށްޓަކާ ހުޅުމާލެ އާއި، ރާއްޖޭގެ ރަށްތަކުގައި ވަކިން ޚާއްސަކޮށް އަރިއަތޮޅުގެ ރަށްތަކުގައި ކަރަންޓީނުވާން ފެށުމުންނެވެ. މިކަރަންޓީނު ވުމުގައި، އެކަށީގެންވާ މިންވަރެއްގައި، މޮނިޓަރިންގ ކުރެވި ސަލާމަތީ ފިޔަވަޅު އެޅިފައި ނުވާކަން ފާހަގަ ކުރެވެއެވެ. އިންޑިޔާގެ ގިނަ ކަރަންޓީނު ފަތުރުވެރިން ރާއްޖެ އައީ ފޭކް ޕީސީއާރު ޓެސްޓްގެ ނަތީޖާ ހިފައިގެންނެވެ. އެކަންކަން ބަލާނެ ސަރުކާރެއް، ވުޒާރާއެއް އަދި އިދާރާއެއް މި ގައުމުގައި ނެތެވެ. އެގޮތުން މަޑުމަޑުން މަތިވަމުން ގޮސް އެޕްރީލް 1 ވަނަ ދުވަހު 300 މީހުން ބަލި ޖެހުނު ކަމަށް ރިޕޯޓު ކުރެވުނެވެ.\nއޭގެ ފަހުން އޭޕްރިލް މަހުގެ 10 ވަނަ ދުވަހު ބާއްވަން ހަމަޖެހިފައި އޮތް ލޯކަލް ކައުންސިލް އިންތިޚާބުގައި ކެމްޕެއިން ކުރުމަށް ހުޅުވާލުމާއި، ރައްޔިތުންގެ މަޖިލީހުގެ ބައެއް މެންބަރުން މި ބައްޔަށް ޖޯކު ޖަހަމުން ބައިބަޔަށް ކޯޅިކޯޅިއަށް، އެޗްޕީއޭގެ ގަވާޢިދުތައް ހިތުހުރި ގޮތަކަށް ބަދަލުކުރަމުން މުޅި ރާއްޖޭގެ ދިގަށާއި ހުރަހަށް ދަތުރުތައް ކުރަން ފެށިއެވެ.\nއެޕްރީލް 10 އަކުން އެޕްރީލް 27 އާ ހަމައަށް ދިޔައިރު ބަލިޖެހުނު ކަމަށް އެޕްރީލް 27 ގައި ރިޕޯޓް ކުރެވުނީ 386 މީހުންނެވެ. އެޕްރިލް 10ގެ ފަހުން ބަލި ފެތުރުން މަޑުޖެހުމެއް ނެތި، ކޮންޓްރޯލުން ނެއްޓި ސިއްޙީ ނިޒާމަށް ނުކަތާވަރުވެ މިބަލީގައި، ދުނިއެ ދޫކުރާ މީހުންގެ ޢަދަދު އިތުރުވެ، އިންސާނީ ވަސީލަތް ތަކަށް އޮބިނޯވެ އެކަށީގެންވާ ވަރަށް ޓެސްޓް ނުކުރެވި ބަލިޖެހި ޓެސްޓް ނުކުރެވި ތިބި މީހުންނާއި، ގޭގައި، ކަރަންޓީނު ކުރުމުގެ ނިޒާމް ފެއިލްވެފައި ވުމުން ގޭގައި ކަރަންޓީނުވެ ތިބެންޖެހޭ ގިނަބަޔަކު ބޭރަށް ނިކުތުމުގެ އިތުރަށް އިންޑިއާއިން އާދަޔާއި ޚިލާފަށް ކަރަންޓީނު ވުމަށް ރާއްޖެއަށް މީހުން އައުމާއި، އެމީހުންގެ ކަރަންޓީނު މޮނިޓަރ ނުކުރެވި އިންޑިއާގެ ގިނަބަޔަކު ރާއްޖޭގެ އެތައް މިތަނުގައި، ވަކިން ޚާއްސަކޮށް މާލެ ސަރަޙައްދުގެ ކެފޭ ރެސްޓޯރަންޓުތަކާއި މަގުތައް މައްޗަށް ނުކުތުން ހިމެނެއެވެ. މިޙާލަތުގައިވެސް ސަރުކާރުން ބުނަމުންއައީ އިންޑިއާއިން ރާއްޖެ އަންނަނީ ޓޫރިސްޓުން ކަމަށެވެ. ނަމަވެސް މީގެ ތެރެއިން 95 އިންސައްތަ މީހުންނަކީ މެދުއިރުމަތީގެ ގައުމުތަކަށާއި، އަދި ޔޫރަޕުގެ ގައުމުތަކަށް މަސައްކަތު ދާން ކަރަންޓީނުވާ މީހުންނެވެ. އަދިވެސް އިންޑިޔާ މީހުން އިންޑިޔާގެ އާ ވޭރިއަންޓާއެކު ރާއްޖެއައުމެއް ނުހުއްޓުވެއެވެ. މިއަދު އެކަނިވެސް ދެ ފްލައިޓުގެ މީހުން އިންޑިޔާއިން ރާއްޖެ އައިސްފައި ވެއެވެ. މިއަދު އިންޑިޔާ މީހުން ރާއްޖެ އެތެރެކުރި ކަމުގެ މަޢުލޫމާތު ދިނީ އެޗްޕީއޭއިން ހުޅުލެއަށް ދިޔަ، އެތަނުގައި މަސައްކަތްކުރާ މުވައްޒަފެކެވެ. އިންޑިޔާއިން، ރާއްޖެ ބޭނުންކުރަމުން މިދަނީ ޓޫލެއްގެ ގޮތުގައިކަން ދިވެހި ސަރުކާރަށް ނޭނގުމަކީ ދިވެހި ސަރުކާރުގެ ޖާހިލުކަން ނޫން ދެން ކޮންކަމެއްތޯއެވެ؟\nމީގެ އިތުރުން ކަންބޮޑުވާންޖެހޭ އަނެއް މައްސަލައަކީ، ބަލިޖެހިފައިވާ 5000 ބިދޭސީން ކަރަންޓީނުގައި ތިބިކަމަށް ބުނެ، އެމީހުން ކަރަންޓީނުވީ ކޮންތާކުކަން ނޭނގުމާއި، އެމީހުން މަގުތައް މައްޗަށް ނިކުތުމެވެ.\nވީމާ، ކޮވިޑް މެނޭޖްކުރުމުގައި ސަރުކާރާއި މަނިކުފާނު ވެސް ފޭލިވެއްޖެ ކަމަށް ގަބޫލްފުޅު ކުރައްވައި ވީހާ އަވަހަކަށް އިސްތިއުފާ ދެއްވުން އެދި ދެންނެވީމެވެ.


vnews - Theatre Mirage aai Okeyz inc ge Ill noise dhahkaalifi\nތިއޭޓާ މިރާޖް އާއި އޯކޭޗް އިންކްގެ "އިލް ނޮއިސް" ދައްކާލައިފި\nމުހައްމަދު މުންތަސިރު (މުންކޮ) ގެ ތިއޭޓާ މިރާޖު އާއި އޯކޭސް އިންކް އިން އުފެއްދި ފިލްމް "އިލް ނޮއިސް" ރޭ ޝްވެކް ސިނަމާގައި އަޅުވައިފި އެވެ.\n"އިލް ނޮއިސް" އަކީ މުންކޮގެ ތިއޭޓާ މިރާޖުން 2012 ގައި ތަމްސީލެއްގެ ސިފައިގައި ގެނެސްދީފައިވާ ސްޓޭޖް ޑްރާމާއެކެވެ. މި ޑްރާމާ ފީޗާ ފިލްމެއްގެ ގޮތުގައި ތައްޔާރުކޮށް ރޭ ޕްރިމިއަރ ކޮށްފައިވާއިރު، މުންކޮގެ ވާހަކައަކަށް އަހުމަދު މައުރޫފް ޖަމީލް ސްކްރީންޕްލޭ ހަދާފައިވާ މި ފިލްމު ޑައިރެކްޓް ކޮށްފައިވަނީ އިސްމާއީލް ނިހާދު އެވެ.\nކުޑަކުޑަ ހަފްލާއަކަށްފަހު މި ފިލްމު ރޭ ޝްވެކް ސިނަމާއިން ބެލުންތެރިންނާއި ހަމައަށް ފެނިގެންގޮސްފައިވާއިރު، އެޑްވަޑް ބެނެވިކްގެ ރޯލުން މި ފިލްމުން ފެނިގެންދާ މުންކޮ ފިލްމާއި ގުޅޭގޮތުން ވީނިއުސްއަށް މައުލޫމާތުދެމުން ބުނީ، އޭނާ ހުރީ ވަރަށްވެސް ފިނިވެފައި ކަމަށެވެ. ނަމަވެސް މި ފިލްމަކީ ވަރަށް އާ ތަޖުރިބާއެއް ކަމަށާއި، ބެލުންތެރިންނަށް ކަމުދާނެ ކަމަށް ވަރަށްބޮޑަށް އުއްމީދުކުރާ ކަމަށެވެ.\n"އިލް ނޮއިސް" މި ފިލްމުގައި ދައްކުވައިދެނީ މުޖުތައުން ބާކީވެ މުޖުތަމައު ބަލައިނުގެންފައިވާ މޮޅު މައިކްރޮބައިލޮޖިސްޓް އެކެވެ. އަދި އެ އެކަހެރިކަމާއި އެކުވެސް، ގޮތް ނޭނގޭ ބައްޔަކަށް ފަރުވާހޯދުމަށް އޭނާ ކުރަމުންދިއަ ބުރަ މަސައްކަތެވެ.\nއިނގެރޭސިބަހުން ގެނެސްދީފައިވާ "އިލް ނޮއިސް" ގެ މައިގަނޑު ވާހަކަ ކިޔައިދެނީ ލީޑް ރޯލުން ފެނިގެންދާ މުންކޮ އެވެ. މި ފިލްމުން ކާސްޓުންގެ ގޮތުގައި ފެނިގެންގޮސްފައި ވަނީ، މުންކޮގެ އިތުރަށް، އަހުމަދު އަލަމް އާއި ޝައްމަތު އިބްރާހިމް އަދި މަޝްހޫރު އެކްޓަރ އަދި ޑައިރެކްޓަރ އަހުމަދު ނިމާލް އެވެ.\nމި ފިލްމުގެ ޝޯތައް ރާއްޖޭގައި އެޅުވުމަށްފަހު، ސާކް ސަރަހައްދުގެ ބައެއް ޤައުމުތައް ކަމުގައިވާ ލަންކާ، ބަނގްލަދޭޝް، ނޭޕާލް، އަދި ބޫޓާން ގައި މި ފިލްމު އަޅުވަން ނިންމާފައިވާ ކަމަށް، ތިއޭޓާ މިރާޖުން ވަނީ ބުނެފަ އެވެ.


» ޙައްޖު މަހުގެ ފުރަތަމަ ދިހަ ދުވަހުގެ މާތްކަން\nޙަދީޘުން ދޭހަވަނީ ޛުލްޙިއްޖާ މަހުގެ ފުރަތަމަ ދިހަ ދުވަހަކީ އަހަރުގެ އެހެންދުވަސްތަކަށްވުރެ މާތްކަމުގެ ގޮތުން ވަރަށްވެސް މަތިވެރި ދުވަސްތަކެއް ކަމެވެ. ރަމަޟާން މަހުގެ ފަހުދިހަ އަށްވުރެވެސް މެއެވެ. އެހެންނަމަވެސް ރަމަޟާންމަހުގެ ފަހުދިހައިގެ ރޭތަކަކީ ޛުލްޙިއްޖާމަހުގެ ފަހު ދިހަ ރެއަށްވުރެ މާތްކަން ބޮޑު ރޭ ތަކެކެވެ. ސަބަބަކީ އެރޭތަކުގެ ތެރޭގައި އެއްހާސް މައްސަރަށްވުރެ ހެޔޮކަންބޮޑު ރެއެއްކަމުގައިވާ ލައިލަތުލްގަދްރި ވިލޭރޭ ހިމެނިފައިވުމެވެ.\nއިސްލާމްދީނުގެ އެންމެ މުހިއްމު އެންމެ މަތިވެރި އުޞޫލުތަކުގެ ތެރޭގައި ހިމެނޭ އެއްކަމަކީ ﷲ ތަޢާލާއަށް އިޚްލާޞްތެރިވުމުގައި ތެދުވެރިވުމެވެ. ބަހުގެ ގޮތުން އިޚްލާޞްއަކީ ތެދުކުރުމެވެ. އަދި ދެއްކުންތެރިކަމުގެ އިދިކޮޅެވެ. ޝަރުޢުގައި ޢިޚްލާޞްތެރިކަމަކީ އަޅާ ޢަމަލުކުޅައުމުގައި އެއްވެސް އެދުމެއްނެތި ﷲ ތަޢާލާގެ ޙަޟްރަތުން ޘަވާބާއި ދަރުމައަށް އެދި ޢަމަލުކުރުމެވެ. ނުވަތަ ހަމައެކަނި ﷲ ތަޢާލާގެ ވަޖުހަފުޅަށް އެދި ޢަމަލުކުރުމެވެ. އިޚްލާޞްތެރިކަމަކީ ދީނުގެ ޙަޤީޤަތެވެ. އަދި ރަސޫލުބޭކަލުންގެ ދަޢުވަތުގެ ތަޅުދަނޑިއެވެ.\n» އޭނާ ތެދު ބުނެފިއެވެ. އެކަމަކު އޭނާއަކީ ބޮޑު ދޮގުވެރިއެކެވެ.\nމާތްﷲ އެކަލޭގެފާނަށް ރުއްސުންލެއްވި އަބޫހުރައިރާގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. (އެއްފަހަރަކު) ރަމަޟާންމަހުގެ ޒަކާތުގެ (އެބަހީ: ފިޠުރު ޒަކާތުގެ) ތަކެތި ބެލެހެއްޓުމަށް ރަސޫލުﷲ ޞައްލަﷲ ޢަލައިހި ވަސައްލަމް ތިމަން ކަލޭގެފާނާއި ޙަވާލުކުރެއްވިއެވެ. (އަބޫހުރައިރާ رضي الله عنه ވިދާޅުވިއެވެ.) އެއްރެއަކު ކޮންމެވެސް މީހަކު އައިސް ޒަކާތަށް ޖަމާކުރެވިފައިހުރި ގޮވާމުގެ ބާވަތްތަކުގެ ތެރެއިން ބައެއް ނަގަން ފެށިއެވެ. ފަހެ، ތިމަންކަލޭގެފާނު އެމީހާ އަތުލައިގެންނެވީމެވެ.\n» ޢާޝޫރާ ދުވަހުގެ ރޯދަ ހަނދުމަ ނައްތާ ނުލައްވާށެވެ. - 2013\nޢާޝޫރާ ދުވަހަކީ ހިޖުރީ ގޮތުން ފުރަތަމަ މައްސަރު - މުޙައްރަމް މަހުގެ (10) ދިހަވަނަ ދުވަހެވެ. އެއީ މޫސާ ޢަލައިހިއްސަލާމް އާއި އެކަލޭގެފާނުގެ ޤައުމު ފިރުޢައުނުގެ ކިބައިން ސަލާމަތްކުރައްވައި ފިރުޢައުނާއި އޭނާގެ ލަޝްކަރު ކަނޑަށް ޣަރަޤު ކުރެއްވި ދުވަހެވެ. މިއަހަރުގެ ކަލަންޑަރު ބުނާގޮތުން ޢާޝޫރާ ދުވަސް (މުޙައްރަމު މަހުގެ 10 ވަނަ ދުވަހާއި ) ދިމާ ވަނީ 2013 ނޮވެމްބަރު މަހުގެ 14ވާ ބުރާސްފަތި ދުވަހާއެވެ. އެހެން ކަމުން މި މަތިވެރި ސުއްނަތް އަދާކުރުމަށް އަޅުގަނޑުމެން އަވަސްވެގަންނަން ވީއެވެ.\n» ޢާދުބާގައިގެ މީހުންގެ ނިމުން\nޢާދުބާގައިގެ މީހުން ﷲ އަށް އުރެދި އެކަލާންގެ ނޫން އެހެންފަރާތްތަކަށް އަޅުކަން ކުރުމުގައި ޣާފިލުވުމުން މާތް ﷲ އެބައިމީހުންގެ ގާތަށް އެމީހުންގެ ޤައުމުގެ ބޭކަލެއްކަމުގައިވާ ސަލާމް ލެއްވި ހޫދުގެފާނު ރަސޫކަމާއިގެން ފޮނުއްވިއެވެ. ނަމަވެސް އެބައިމީހުން އެކަލޭގެފާނުގެ ބަސް ޤަބޫލުނުކޮށް އެކަލޭގެފާނަށް ތަޙައްދީކުރިއެވެ. ދެންއެބައިމީހުނާމެދު ކަންތައްވެގެންދިޔަ ގޮތުގެ ވާހަކަ ކީރިތި ޤުރްއާނުގެ ނައްޞުން ވިދާޅުވާށެވެ. މާތް ﷲ ސޫރަތު ހޫދުގެ 58 -60 މިވާހަކަ ބަޔާން ކުރަށްވާފައިވެއެވެ .\n» ޝަޢްބާން މަހުގައި ރޯދަ ހިފުމުގެ މާތްކަން\nޝަޢްބާން މަހު ރޯދަ ހިފުން ގިނަ ކުރުމަކީ އެދެވިގެންވާ ކަމެކެވެ. ބައެއް ރިވާޔަތްތަކުގައި އައިސްފައިވާ ގޮތުގައި ރަސޫލުﷲ ޞައްލަﷲ ޢަލައިހި ވަސައްލަމަ ޝަޢްބާން މަހު އެއްކޮށް ރޯދަ ހިއްޕަވައެވެ. މާތް ﷲ ރުއްސުންލެއްވި އުއްމު ސަލަމާގެ ކިބައިން ރިވާވެގެންވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. “ޝަޢްބާން މަހާރި ރަމަޟާން މަސް ފިޔަވާ ވިދިވިދިގެން ދެމަސްދުވަހު ކީރިތި ރަސޫލާ ޞައްލަﷲ ޢަލައިހި ވަސައްލަމަ ރޯދަ ހިއްޕެވި ތަނެއް ތިމަން ކަމަނާ ދެކިވަޑައި ނުގަންނަވަމުއެވެ”.\n» އިސްލާމީ ނަޒަރަކުން ކުއްތާ\n» ވަރިކުރެވިފައިވާ އަންހެނާގެ ފިރިއަކަށް ސުވަރުގޭގައި ވާނީ,,\n» ޛިކުރުކުރުމާއި އޭގެ މާތްކަން\nކަލޭގެފާނުންގެ ހިތްޕުޅުން، ކަލޭގެފާނުގެ ސާހިބުވަންތަ ރަސްކަލާނގެ ހަނދުމަކުރައްވާށެވެ. ކިޔަމަންތެރިވެ ބިރުވެތި ވުމުގެ ގޮތުގައެވެ. ބަސްބުނުމުގެ ތެރެއިން އަޑުހަރުކުރުމަށްވުރެ މަޑުންނެވެ. ހެނދުނުގެ ވަގުތުތަކާއި، ހަވީރުގެ ވަގުތު ތަކުގައެވެ. އަދި ޣާފިލުވެގެންވާ މީހުންގެ ތެރެއިން ކަލޭގެފާނު ނުވާށެވެ!" އެހެން ކަމުން އަޅުގަނޑުގެ އަމިއްލަ ނަފްސަށާއި ތިޔަހުރިހާ ބޭފުޅުންނަށް މިނަސޭހަތްތެރި ވަނީ ދާއިމީ ގޮތެއްގައި މާތް ﷲއަށް އިޙުލާސްތެރި ކަމާއެކު ގިނަގިނައިން ޒިކުރުކުރާ ބައެއްކަމުގައި ވުމަށެވެ.\n» ﷲ މެނުވީ ޚާލިޤަކު ނުވެއެވެ.\nހަމަ ހުރެލާފައި އަންނަ ވައި ރޯޅިއެއްގެ ސަބަބުން ނުވަތަ އެހެންވެސް ކަމެއްގެ ސަބަބުން ދަގަޑާއި ބޯލްޓާއި އެކަމަށް ބޭނުންވާނެ މަޢްދަން އެއްވެގެން އެނބުރެމުން އެނބުރެމުންގޮސް ފްލައިޓެއްވެސް އަމިއްލަ ޒާތުގައި ނެހެދެއެވެ. އަދި ކީއްކުރަންތޯ؟ މެއްސެއްހައި މިންވަރުވެސް އަމިއްލަ ޒާތުގައި ނުވަތަ ބަޔަކަށްވެސް ނުމެ ހެދޭނޭމެއެވެ.


25 faharu gein filiyas anbimeehaa beynun\n10 އަހަރު ތެރޭ 25 ފަހަރު ގެއިން ފިލިޔަސް އަނބިމީހާ ބޭނުން\nއިންޑިޔާ މީހަކު 10 އަހަރު ތެރޭ ފިރިމީހާ ގެއިން 25 ފަހަރު ވަނީ ފިލާފަ\nއިންޑިޔާގެ އާސާމްގެ މެދު އުމުރުގެ އަންހެނަކު 10 ވަރަކަށް އަހަރު ތެރޭ 25 ފަހަރު ފިރިމީހާގެ ގެއިން ފިލައިފި އެވެ. މި މީހާ ކޮންމެ ފަހަރަކުވެސް ފިލަނީ އެހެން ފިރިހެނަކާ އެކުގަ އެވެ. އެންމެ މަޖާ ކަމަކީ މި މީހާ ގެއިން ފިލައިގެން ގޮސް އުޅެއުޅެފައި އެނބުރި އައުމުން އޭނާގެ ފިރިމީހާ އާއި މައިދައިތަ އަދި ބަފައިކަލޭގެ ވެސް އޭނާ ގަބޫލުކުރާތީ އެވެ. އަދި އޭނާ އާ ދެކޮޅަށް މާބޮޑު މައްސަލައެއް ނުޖައްސާތީ އެވެ.\nސާޅީސް އަހަރުގެ މި އަންހެންމީހާ މަފީޒުއްދީން ކިޔާ މީހަކާ ކައިވެނިކުރީ މީގެ 10 އަހަރު ކުރިންނެވެ. މަފީޒުއްދީނަކީ ޑްރައިވަރެއްގެ ގޮތުގައި މަސައްކަތް ކުރާ މީހެކެވެ. އާސާމްގެ މެދުތެރޭގައި އޮންނަ ނަގާއޯން ޑިސްޓްރިކްޓްގެ ދިންގް ލަހްކަރް އަވަށުގައި ދިރިއުޅޭ މި ދެމަފިރިންނަށް މިހާރު ތިން ދަރިން ވެސް ވަނީ ލިބިފަ އެވެ.\nމަފީޒުއްދީން ބުނި ގޮތުގައި އެމީހުން ކައިވެނިކުރީ 2011ގައެވެ. އޭގެ ފަހުން ފާއިތުވީ 10 ވަރަކަށް އަހަރު ތެރޭގައި އޭނާގެ އަންހެނުން 25 ވަރަކަށް ގެއިން ފިލާފައިވާ ކަމަށާއި ކޮންމެ ފަހަރަކުވެސް ފިލަނީ އާ ފިރިހެނަކާ އެކު ކަމަށް މަފީޒުއްދިން ބުންޏެވެ. އަދި ކޮންމެ ފަހަރަކުވެސް އެނބުރި އައިސް ދެން ދުވަހަކުވެސް އެހެން ނަހަދާނެކަމަށް އޭނާގެ އަންހެނުން އާއިލާގެ މީހުން ކައިރީ ވައުދުވާކަމަށް ވެސް ފިރިހެންމީހާ ބުންޏެވެ.\n"ބައެއް ފަހަރު އަންހެނުން ބުނާނެ މައިންބަފައިން ކައިރިއަށޭ ދިޔައީ. އަނެއް ބައި ފަހަރު ބުނާނެ އާއިލާގެ މީހަކު ބަލިވެ އުޅޭތީ އޭނާ ކައިރިއަށޭ ދިޔައީ. އަހަރެމެންގެ ތިން ދަރިން އެބަތިބި. ކޮންމެ ފަހަރަކު އޭނަ އައިމަ ގަބޫލުކުރަނީ ދަރިން ރަނގަޅަށް ބެލެހެއްޓޭނެކަމުގެ އުންމީދުގައި،" މީޑިއާތަކަށް ދިން އިންޓަވިއު އެއްގައި މަފީޒުއްދީން ބުންޏެވެ.\nމަފީޒުއްދީން ބުނި ގޮތުގައި އޭނާގެ އަންހެނުން 25 ވަނަ ފަހަރަށް ފިލީ މި މަހުގެ4ވަނަ ދުވަހު އެވެ.\n"އަހަރެން މަސައްކަތުގޮސްފައި އެނބުރި އައުމުން ބައްޕަ ބުނި އަހަރެމެންގެ ތިން މަހުގެ ދަރިފުޅު އަވަށްޓެރިއަކާ ހަވާލުކޮށްފައި އަންހެނުން އަނެއްކާ ފިލައިފިޔޭ. މިފަހަރު އޭނާ އަވަށްޓެރިޔާ ކައިރީ ބުނިކަމަށް ވަނީ ބަކައްޓަށް ކާންދޭނެ އެއްޗެތި ހިފައިގެން އަންނާނަމޭ. ގެއިން ފިލައިގެން އަންހެނުން މިފަހަރު ދިޔައީ ގޭގައި ހުރި 22،000 ރުޕީސް އާއި އެނޫންވެސް ތަކެތި ހިފައިގެން. މިފަހަރު ނޭނގެ ކާކާ އެއްކޮށް ކަމެއް ވެސް ދިޔައީ،" މަފީޒުއްދީން ބުންޏެވެ.\nއޭނާ ބުނި ގޮތުގައި އަންހެނުން ދެކެ ހަމަ ހަގީގަތުގައިވެސް އޭނާ ވަރަށް ލޯބިވެ އެވެ. އެހެންވެ ދެން އެނބުރި އަޔަސް މައްސަލައެއް ނުޖައްސާ ގަބޫލުކުރާނެ އެވެ.\n"އަހަރެން އަންހެނުން ގަބޫލު ނުކޮށްފިއްޔާ އަހަރެމެންގެ ތިން ދަރިންނާ އަޅާލާނީ ކާކު؟ އަހަރެން ފުލުހުންނަށް ވެސް މައްސަލަ ހުށައެއް ނާޅަން. އޭނާ ގޮވައިގެން ޝަރީއަތަށް ގޮސްގެން އިތުރު މައްސަލަތައް ކުރިމަތިވާނެތީ،" މަފީޒުއްދީން ބުންޏެވެ.\nމަފީޒުއްދީނާއި އޭނާގެ އާއިލާ ދިރިއުޅޭ އަވަށަކީ މުޅިން ވެސް މުސްލިމުން ދިރިއުޅޭ އަވަށެކެވެ. އެހެންކަމުން މަފީޒުއްދީނުގެ އަންހެނުން އުޅޭ ގޮތުން އަވަށުގެ މީހުން ވަނީ ވަރަށް ރުޅިއައިސްފަ އެވެ. އަދި އޭނާ އެނބުރި އަންނަ ކޮންމެ ފަހަރަކު މަފީޒުއްދީނާއި އާއިލާގެ މީހުން އޭނާ ގަބޫލުކުރާތީ ވެސް އަވަށުގެ މީހުން ތިބީ ވަރަށް ހިތްހަމަނުޖެހިފަ އެވެ.


Ninmun thah goas, haalathu dhiyaee dhashah\nނިންމުންތައް ގޯސް، ހާލަތު ދިޔައީ ދަށަށް\nގައުމީ ޓީމުގެ ކޯޗް ޕީޓާ ޝެގަޓް، މުބާރާތަށް އޭނާ އާއި އެފްއޭއެމްގެ ސަމާލުކަން ކުޑަ --- ފޮޓޯ: އިސްމާއީލް ތޯރިގް | އެމްއޯސީ\nމިހާރު ކުރިއަށްދާ އިންޑިއަން އޯޝަން އައިލެންޑް ގޭމްސްގައި، ފުޓްބޯޅަ އާއި ބާސްކެޓް ފިޔަވައި މައިގަނޑު ގޮތެއްގައި، ހުރިހާ ކުޅިވަރަކުން މެޑަލް ހޯދައިފި އެވެ. އެންމެ ބޮޑު ނާކިމިޔާބެއް ކުރިމަތި ވެފައި ވަނީ، ބާސްކެޓާއި ފުޓްބޯޅައަށެވެ. އެންމެ ބޮޑު ފާޑުކިޔުންތަކެއް އަމާޒު ވަނީ ވެސް އެ ދެ ކުޅިވަރަށެވެ.\nއޭގެތެރެއިން ހާއްސަކޮށް، ފުޓްބޯޅަ އަށް އޮތް ފާޑު ކިޔުން ބޮޑެވެ. ކޯޗް، ޕީޓާ ޝެގަޓަށް އޮތް ފާޑު ކިޔުންތަކާއި އެފްއޭއެމްއަށް އަމާޒުވާ ރައްދުތަކެވެ. ރާއްޖޭގައި އެންމެ ބޮޑު ހޭދައެއް ކުރެވޭ އެއް ކުޅިވަރަކީ ފުޓްބޯޅަ އެވެ. އެންމެ ބޮޑު ބަޖެޓާއި އުމްރާނީ ލެވަލްގައިވެސް އެންމެ ބޮޑު މަސައްކަތްތަކެއްވެސް ހިންގިފައިވަނީ ފުޓްބޯޅަ އަށެވެ. އެހެންވެ ފުޓްބޯޅަ ޓީމަށާއި، އެފްއޭއެމް އަދި ގައުމީ ކޯޗަކަށް ހުންނަ މީހަކަށް، އެހެން ކުޅިވަރުތަކަށް ވުރެ ބޮޑަށް ފާޑު ކިޔުން އޮންނަން ޖެހޭނެ އެވެ.\nޓީމު ތައްޔާރު ކުރުމުގައި ޝެގަޓްގެ މައްސަލަ ވެސް އެބަހުއްޓެވެ. ޓީމަށް ތައްޔާރުވާން ލިބުނީ ހަތަރު ދުވަސް ކަމާއި، ރާއްޖޭގެ ފުޓްބޯޅަ ސީޒަން ނުފެށި ދިގުލައިގެން ދިއުމުން ކުރިމަތިވި ގެއްލުމުގެ ވާހަކަ ތަކުރާރުކޮށް އޭނާ ދަައްކައިފި އެވެ. ކުލަބުތަކުގެ ދިވެހި ކޯޗުންނަށް ވުރެ ބޮޑަށް އޭނާގެ އަޑު އެކަމުގައި ގަދަ އެވެ.\nފުޓްބޯޅައިގެ މުހިންމު އަހަރެއްގައި، ފުޓްބޯޅަ ސީޒަން ޖޫން މަހު ފެށުމަކީ އެފްއޭއެމުން އެޅި ގޯސް ފިޔަވަޅެކެވެ. އެފްއޭއެމުން ބުނަނީ އެގޮތަށް ނިންމީ ކުލަބުތަކުން ކަމަށެވެ. ރާއްޖޭގައި ހަރުދަނާ ކޮށް ހިނގާ އެއްވެސް ކުލަބެއް ނެތެވެ. ރާއްޖޭގެ ފުޓްބޯޅަ ސީޒަނަށް އެކަށީގެންވާ ބަދަލެއް ގެންނައިރު އެކަން ދިރާސާކުރުމަށް އެކަށީގެންވާ ފުރުސަތު ދޭން ޖެހެ އެވެ. އެފަދަ އެއްވެސް ފުރުސަތެއް ނުދީ، އެފްއޭއެމުން ކުލަބުތަކަށް ވިސްނައިދިނީ ޖޫން އަށް ސީޒަން ބަދަލު ކުރުމުން ގައުމީ ޓީމަށާއި، އޭއެފްސީ ކަޕަށް ތައްޔާރުވާ ކުލަބުތަކަށްވެސް ފަސޭހަ ވެގެންދާނެ ކަމަށެވެ. އެހެންނަމަވެސް ގައުމީ ޓީމަށް މުހިންމު އަހަރެއްގައި އެގޮތަށް ނިންމުމުން ރާއްޖޭގެ ފުޓްބޯޅައަށް އެކަމުން ލިބޭނެ ގެއްލުމެއް ކުލަބުތަކުން ވިސްނާފައެއް ނެތެވެ. ލޯ މަރާލާފައި ކުލަބުތަކުން އެކަމަށް އާނ ބަސް ބުނީ އެވެ. ދުނިޔޭގެ އެހެން ގައުމުތަކުގައި ފުޓްބޯޅައަށް އެބަދަލެއް ގެންނައިރު ދެ އަހަރުގެ މުއްދަތެއް ކުރިއަށް ލާފައި ބަދަލު ގެނެ އެވެ.\nއެބަދަލު ގެންނަން ނިންމުމުން، އެކަމާ ބެހޭގޮތުން ވާހަކަ ދެއްކުން ކުލަބުތަކުގެ ތިބި ދިވެހި ކޯޗުން ހުއްޓާލި އެވެ. ކޮށްފައި އޮތް ކަމެއް ބަދަލު ނުކުރެވޭނެތީ އެ ހާލަތާ ކުރިމަތިލުން ނޫން ގޮތެއް ނެތް ކަމަށް ބުނެ އެވެ. ގިނަ ކުލަބުތަކުން އެކަމާ ކުރިމަތިލީ ރަނގަޅަށެވެ. ވިކްޓަރީ އާއި ފ. ނިލަންދޫ ފިޔަވައި އެހެން ކުލަބުތަކުން އެ ހާލަތު އެނގިގެން ވީ އެންމެ ރަނގަޅަކަށް އެކަމަށް ދުރާލައި ތައްޔާރުވި އެވެ.\nގައުމީ ކޯޗް ޝެގަޓަށް އެކަމަށް ތައްޔާރު ނުވެވެންވީ ކީއްވެ ހެއްޔެވެ. ދިވެހި ޕްރިމިއާ ލީގް ޝެޑިއުލް އޮތް ގޮތުން، އިންޑިއަން އޯޝަން އައިލެންޑް ގޭމްސްއަށް ތައްޔާރުވާން ލިބޭނީ ހަތަރު ފަސް ދުވަސްކަން މާ ކުރިންވެސް އެނގެ އެވެ.\nއެކަން އެނގި ހުރެ، ގިނަ އަދަދެއްގެ ޒުވާން ކުޅުންތެރިން ގޮވައިގެން އޭނާ ދިއުމަކީ ރަނގަޅު ގޮތެއް ކަމަކަށް ނުދެކެމެވެ. ޒުވާން ކުޅުންތެރިންނަށް ފުރުސަތު ދޭން އެންމެވެސް ބޭނުންވެ އެވެ. އެ ވާހަކަ ހުރިހާ ކޯޗުންވެސް ދައްކަ އެވެ. އެހެންނަމަވެސް ޒުވާން ކުޅުންތެރިން އެ ސްކޮޑެއްގައި ގިނައިން ހިމަނަން ޖެހޭނީ، އެކަށީގެންވާ މިންވަރަށް ޓްރެއިނިން ކުރަން ވަގުތު ލިބުމުންނެވެ. ޒުވާން ކުޅުންތެރިންގެ ހަގީގީ ޑިވްލަޕްމެންޓް ގެނެވޭނީވެސް އޭރުންނެވެ.\nއިއްޔަ މަޔޯޓޭއާ ދެކޮޅަށް ކުޅުނު މެޗަށް ފަހު ގައުމީ ސްކޮޑް --- ފޮޓޯ: އިސްމާއީލް ތޯރިގް | އެމްއޯސީ\nއިންޑިއަން އޯޝަން އައިލެންޑް ގޭމްސްއަށް އޭނާ ނެގި ސްކޮޑުން ކެޕްޓަން އަކުރަމް އަބްދުލް ގަނީ އާއި މާޒިޔާގެ ފޯވަޑް އަސަދުﷲ އަބްދު އަށް ފުރުސަތެއް ނުދެ އެވެ. މުބާރާތަށް ތައްޔާރުވާން ގައުމީ ޓީމު ފުރަތަމަ ޕްރެކްޓިހަށް ނުކުތް ދުވަހު އަލީ ފާސިރު (ސެންޓޭ) ވެސް ހިމަނާފައި ނުވެ އެވެ. ސެންޓޭއަށް ފުރުސަތު ދިނީ މާ ފަހުންނެވެ.\nމިކަހަލަ ގޮތަކަށް މުބާރާތަށް ތައްޔާރުވާއިރު، ސީނިއާ ގިނަ ކުޅުންތެރިން ހިމެނިނަމަ، އެކުޅުންތެރިންގެ މެޗުއަރިޓީ އާއި ތަޖުރިބާ ބޭނުންކޮށްގެން ރާއްޖެއަށް ކޮންމެވެސް ކަހަލަ ކުރިއެރުންތަކެއް ހޯދުނީހެވެ. ރަނގަޅަށް ތައްޔާރު ވާން ފުރުސަތު ނުލިބި ގިނަ ޒުވާން ކުޅުންތެރިން ސްކޮޑުގައި ހިމަނާނަމަ އެންމެ އެދެވޭ ގޮތުގައި އެ ކުޅުންތެރިންނަށް ކުރިއެރުން ހޯދަން ޖާގަ ނުލިބޭނެ އެވެ.\nއެހެން ކުޅިވަރުތަކުން ޒުވާން ކުޅުންތެރިން ގޮވައިގެން މެޑަލް ހޯދީ، ވަރަށް ބުރަކޮށް މަސައްކަތް ކޮށްގެންނެވެ.\nފޮޓޯ: އިސްމާއީލް ތޯރިގް | އެމްއޯސީ\nފުޓްބޯޅަ މައްޗަށް ހިއްލާލަން ރަނގަޅު ވަގުތެއް\nއިންޑިއަން އޯޝަން އައިލެންޑް ގޭމްސްއަށް އެފްއޭއެމްގެ އަހަމިއްޔަތުކަން ފެނުނީ ކުޑަ ކޮށެވެ. މި ގޭމްސްއަކީ ފުޓްބޯޅައަށް އެހާ މުހިންމު ގޭމެއް ނޫން ކަމަށް ބުނެ އެފްއޭއެމްގައި މަސައްކަތް ކުރާ ބައެއް ޓެކްނިކަލް ސްޓާފުން ވަނީ ނޫސްވެރިން ގާތު ވާހަކަ ދައްކާފަ އެވެ.\nއެއީ ފުޓްބޯޅައިގެ ކުރިއެރުމަށް މަސައްކަތް ކުރަން ތިބި މީހުންގެ ވިސްނުން ހުރި ގޮތެވެ. އޭގެ ބަދަލުގައި، ގޭމްސް އަށް ރަނގަޅަށް ތައްޔާރުވެ، މުބާރާތުގައި ކާމިޔާބު ހޯދަން ވިސްނުން ގެންގުޅުނުނަމަ، ވަޅު ޖެހިފައިވާ ފުޓްބޯޅައިގެ ފޯރި އަލުން ހިއްލާލުމަށް އިތުރު ބާރަކަށް އެކަން ވެގެންދާނެ އެވެ.\nއެ ފޯރި އާއެކު އަންނަ ސެޕްޓެމްބަރު މަހު ވޯލްޑްކަޕް ކޮލިފައިން ކުޅޭއިރު، މާލޭގައި ކުޅޭ މެޗުތަކަށް ސަޕޯޓަރުން ދަނޑަށް ވައްދަން ފަސޭހަ ވެގެންދާނެ އެވެ. އިންޑިއަން އޯޝަން އައިލެންޑް ގޭމްސްގައި މިވީ ގޮތުން ސަޕޯޓަރުން ދަނޑާ އިތުރަށް ދުރުވެގެންދާ ސަބަބަކަށް އެކަން ވީ އެވެ.


މެދު އުތުރު ޕްރޮވިންސްގެ ކ.މާފުށީގެ 304 މީހަކު އެމްޑީޕީއަށް ވަނުމަށް ސޮއިކޮށްފި – Maldivian Democratic Party\n07 ޑިސެމްބަރު 2009\nމެދު އުތުރު ޕްރޮވިންސްގެ ކ.މާފުށީގެ 304 މީހަކު އެމްޑީޕީއަށް ވަނުމަށް ސޮއިކޮށްފި\n7 ޑިސެމްބަރ 2009\nމެދު އުތުރު ޕްރޮވިންސްގެ މަރުކަޒީ ރަށުގެ ގޮތުގައި އެމްޑީޕީ އިއްތިހާދުގެ ސަރުކާރުން ކަނޑައަޅާފައިވާ ކ. މާފުށީގެ 304 މީހަކު ދިވެހި ރައްޔިތުންގެ ޑިމޮކްރެޓިކް ޕާޓީ ( އެމްޑީޕީ ) އަށް ވަނުމަށް ސޮއިކޮށްފިއެވެ.\nދާދި ފަހުން ގއ. އަތޮޅާއި ގދ. އަތޮޅު ހިމެނޭ މަތި ދެކުނު ޕްރޮވިންސް އިން 1118 ފޯމާއި މަތި އުތުރު ޕްރޮވިންސްގައި ހިމެނޭ ށ. މިލަންދޫގެ 740 ފޯމު ޕާޓީ އޮފީހާއި ހަވާލުކުރުމުގެ ގޮތުން ޚާއްސަ ރަސްމިއްޔާތެއް އެމްޑީޕީ ސެކްރެޓޭރިއަޓް ގައި ބާއްވާފައި ވެއެވެ. މިރަސްމިއްޔާތުގެ ފަހުންވެސް މި2ޕްރޮވިންސް އިން ގިނަ އަދަދެއްގެ ބަޔަކު އެމްޑީޕީއާ ގުޅިފައިވެއެވެ.\nކ. މާފުށިން އެއްފަހަރާ މިހާ ގިނަ އަދަދެއްގެ ބަޔަކު އެމްޑީޕީއަށް ވަނުމަށް ސޮއިކޮށްފައިވާތީ އެރަށުގެ ރައްޔިތުންނަށް އެމްޑީޕީގެ ރެޖިސްޓްރާ ޖެނެރަލް އަހުމަދު ޝާހިދު ވަނީ މަރުހަބާ ވިދާޅު ވެފައެވެ. މީގެ އިތުރުން ޕާޓީގެ މެންބަރޝިޕް އިތުރުކުރުމަށް ރަށްރަށުގައި ހަރަކާތްތެރިވާ އެމްޑީޕީގެ މެންބަރުންނަށާއި ޕާޓީ އޮފީހުގައި ރެޖިސްޓްރޭޝަންގެ މަސައްކަތުގައި ހަރަކާތްތެރިވާ ފަރާތްތަކަށް ރެޖިސްޓްރާ ޖެނެރަލް ޝުކުރު އަދާކުރެއްވިއެވެ.\nމިޑިސެމްބަރ މަހުގެ5 ވަނަ ދުވަހުގެ ނިޔަލަށް އިލެކްޝަންސްގައި ރަޖިސްޓްރީ ކުރެވިފައިވާ އެމްޑީޕީގެ މެންބަރުންގެ އަދަދަކީ 28996 އެވެ.


މުދަލުޒަކާތް ދައުލަތާ ހަވާލުނުކޮށް އަމިއްލައަށް ޒަކާތް ދެވިދާނެތޯ؟ – shafiu.mv\nމުދަލުޒަކާތް ދައުލަތާ ހަވާލުނުކޮށް އަމިއްލައަށް ޒަކާތް ދެވިދާނެތޯ؟\nFebruary 29, 2020 shafiu\nމުދަލު ޒަކާތް ދައުލަތާ ޙަވާލުނުކޮށް ތިބާ އަމިއްލައަށްވެސް ދެވިދާނެއެވެ. އެކަމަކު ތިބާ އަމިއްލައަށް މުދަލު ޒަކާތްދޭނަމަ ދޭންވާނީ މުދަލު ޒަކާތުގެ ބެހެނިވެރިންގެ ގޮތުގައި ކީރިތި ޤުރުއާނުގައި ކަނޑައަޅުއްވާފައިވާ ބައިތަކުގެ ތެރެއިން ބަޔަކަށެވެ. ނުވަތަ އޭގެ ތެރެއިން ބައިތަކަކަށެވެ.\n﴿ إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّـهِ وَابْنِ السَّبِيلِ فَرِيضَةً مِّنَ اللَّـهِ وَاللَّـهُ عَلِيمٌ حَكِيمٌ ﴾ -سورة التوية ٦٠-\nﷲ ގެ މަގުގައި (ޖިހާދުކުރުމަށް)\nދައުލަތަށް ނުދައްކައި އަމިއްލައަށް ޒަކާތް ދެއްކުމުން މައްސަލައަކަށްނުވާ ސަބަބަކީ ދައުލަތުންވެސް މުދަލު ޒަކާތް ހޭދަކުރަން ޖެހެނީ މަތީގައިވާ އާޔަތުގައިވާ 8 ބަޔަށް ކަމުގައިވާތީއެވެ. ދެގޮތުންވެސް ނުކުންނަނީ އެއް ނަތީޖާއެކެވެ. މުދަލު ޒަކާތުގެ މައިގަނޑު މަޤްޞަދަކީ ދެރަނިކަމެތީންނާއި މުއްސަނދީންގެ މެދުގައިވާ ފަރަޤު ކުޑަކުރުމެވެ. އެހެންކަމުން ޒަކާތުގެ ބެހެނިވެރިންނަށް (އޭގެ ޙައްޤުވެރިންނަށް) ތިބާ ޒަކާތް ދޭނަމަ، ކޮންމެހެން ދައުލަށް ޒަކާތް ނުދެއްކިޔަސް ފަރުޖެހޭނެއެވެ. އަދި ދައުލަތަށް ޒަކާތް ދެއްކި ކަމުގައިވިޔަސް މައްސަލައެއް ނެތެވެ.\nއިސްލާމިކް މިނިސްޓްރީމުދަލު ޒަކާތްޒަކާތު ފަންޑުޒަކާތުގެ ބެހެނިވެރިންޒަކާތްޒަކާތް ނެގުންޒަކާތް ބެހުންޒަކާތް ދައުލަތަށް ދެއްކުންޒަކާތް ދެއްކުން


Raajje gai thibi india sifainge adhadhu sirru kurumakee biruveri kameh: Shiyam\nރާއްޖޭގައި އިންޑިއާ ސިފައިން ތިބި އަދަދު ސިއްރުކުރުމަކީ ބިރުވެރިކަމެއް: ޝިޔާމް\nނައިފަރު ދާއިރާގެ މެންބަރު އަދި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ނާއިބް ރައީސް އަހުމަދު ޝިޔާމް: އިންޑިއާ ސިފައިންގެ އަދަދު ސިއްރު ކުރުމަކީ ނުރައްކަލެއް ކަމަށް ވިދާޅުވި -- ފޮޓޯ: މަޖިލީސް\nރާއްޖޭގައި އިންޑިއާ ސިފައިން ތިބި އަދަދު ސިއްރު ކުރުމަކީ ބިރުވެރި ކަމެއް ކަމަށް ނައިފަރު ދާއިރާގެ މެންބަރު އަދި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ނާއިބު ރައީސް އަހުމަދު ޝިޔާމް ވިދާޅުވެއްޖެ އެވެ.\nރާއްޖޭގައި އިންޑިއާ ސިފައިން ތިބި އަދަދު ހޯދުމަށް ނޫސްވެރިއަކު ވަނީ ހުށައަޅާފަ އެވެ. އެ މައުލޫމާތު ޑިފެންސް މިނިސްޓްރީން ދީފައިނުވާތީ މައުލޫމާތު ހޯދާ ލިބިގަތުމުގެ ހައްގުގެ ދަށުން އެ މައުލޫމާތު ހޯދުމަށް އިންފޮމޭޝަން ކޮމިޝަނަރުގެ އޮފީހަށް ހުށައެޅުމުން އެ އޮފީހުން ވަނީ އާންމު އަޑުއެހުމެއް މިއަދު ބާއްވާފައެވެ. އެ ބައްދަލުވުމުގައި ޑިފެންސް މިނިސްޓްރީން ވަނީ އެ މައުލޫމާތު ހާމަކުރެވިދާނެތޯ ބެލުމަށް ސިފައިންގެ ލަފާދޭ މަޖިލީހަށް ހުށައެޅި ކަމަށެވެ. ނަމަވެސް އެއީ ގައުމީ ސަލާމަތާއި ގުޅުންހުރި މައުލޫމާތުތަކަށްވާތީ އެ މައުލޫމާތު ހިއްސާ ކުރެވެން ނެތް ކަމަަށް ސިފައިންގެ ލަފާދޭ މަޖިލީހުން އަންގާފައިވާ ކަމަށެވެ.\nޑިފެންސް މިނިސްޓްރީން ބުނީ އިންޑިއާ ސިފައިންގެ އަދަދު ހާމަކުރުމުން ރާއްޖެ-އިންޑިއާ ގުޅުމަށް ވެސް ބުރޫއަރާނެ ކަމަށެވެ.\nއެކަމަށް އިޝާރާތް ކުރައްވާ ޝިޔާމް ވިދާޅުވީ އެކަމުން ދޭހަކޮށްދެނީ ރާއްޖޭގެ ވެރިކަމުގައި ތިބި ބައެއްގެ ނުކުޅެދުންތެރި ކަމެވެ. އަދި ގައުމު އަޅުވެތިވެފައިވާ މިންވަރެވެ. ޝިޔާމް ވިދާޅުވީ ރާއްޖޭގައި އިންޑިއާ ސިފައިން ތިބި އަދަދު ހާމަނުކޮށް ސިއްރު ކުރުމަކީ ބިރުވެރި ކަމެއް ކަމަށެވެ. އަދި އެ ނަންބަރު ހާމަ ކުުރަން ޖެހޭނެ ކަމަށްވެސް ވިދާޅުވިއެވެ.\nރާއްޖޭގައި ތިބި އިންޑިއާ ސިފައިންގެ އަދަދު ސިއްރު ކުރުމުން ދޭހަކޮށްދެނީ ދިވެހި ރާއްޖޭގެ ވެރިކަމުގައި ތިބި ބައެއްގެ ނުކުޅެދުންތެރިކަން. އަދި ގައުމު އަޅުވެތިވެފައިވާ މިންވަރު. މިއީ ބިރުވެރި ކަމެއް. އިންޑިއާ ސިފައިން ތިބި އަދަދު ހާމަ ކުރަން ޖެހޭ\nމި މައްސަލާގައި ކަންބޮޑުވުން ފާޅުކުރި ބައެއް ބޭފުޅުން ވިދާޅުވީ ރާއްޖޭގައި އިންޑިއާ ސިފައިން ތިބި އަދަދު ހާމަ ކުރަން ޖެހޭ ކަމަށާ އަދި ސިފައިން ތިބި ހަގީގީ ސަބަބުވެސް ރައްޔިތުންނަށް ބުނެދޭން ޖެހޭ ކަމަށެވެ. އަދި އދ ގެ ޗާޓަރާއި ހިލާފަސް އެއްބަސްވުންތައް ސިއްރު ނުކުރެވޭނެ ކަމަށެވެ.\nއިންޑިއާ ސިފައިން ރާއްޖޭގައި ގާއިމްވެ ތިބެނީ އެ ގައުމުގެ ސިފައިން އުދުއްސާގޮތަށް ރާއްޖެއަށް "ހަދިޔާ" ކޮށްފައިވާ ދެ ހެލްކޮޕްޓަރު ދުއްވުމަށާއި ރާއްޖޭގައި ގާއިމްކޮށްފައިވާ ދިހަ ރާޑާ ސިސްޓަމްގެ އެކި މަސައްކަތްތަކަށެވެ. ރާއްޖެ-އިންޑިއާ ގުޅުން އެހެން ލެވެލްއަކަށް ގޮސްފައިވާ ކަމަށް ބުނެ އާންމުން ގެންދަނީ "އިންޑިއާ އައުޓް" ގެ ނަމުގައި ކެންޕެއިނެއް ހިންގަމުންނެވެ. އެ ކެންޕެއިނަށް އިދިކޮޅު ދެ ޕާޓީން ތާއީދު ކުރެއެވެ.\nރާއްޖެ-އިންޑިއާ އެއްބަސްވުމުގައިވާ ގޮތުން ހެލިކޮޕްޓަރު ދުއްވަން ރާއްޖޭގައި ތިބެވޭނީ ސިފައިންގެ 24 މީހުނަށެވެ. ދެ ހެލްކޮޕްޓަރަށް 48 ސިފައިންނެވެ. ނަމަވެސް ކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި އޭނާ ހޯމް މިނިސްޓަރަކަށް ހުންނެވި ދުވަސްވަރު ވެސް އޭގެ ދެ ގުނަ އިތުރަށް ސިފައިން ތިބެއެވެ. އެކަމާއި ގުޅިގެން އިންޑިއާ ސަރުކާރާ ރާއްޖެއިން ސުވާލު ވެސް ކޮށްފައި ވެއެވެ. ނަމަވެސް އަބަދުވެސް އިންޑިއާގެ ޖަވާބަކީ އެއީ ޑިއުޓީ ބަދަލުކުރާ ގަޑިކަމުން ސިފައިން ގިނަވަނީ އެވެ.\n"އަޅުގަނޑުގެ އަންދާޒާގައި މިހާރުވެސް 200 ސިފައިން ތިބޭނެ. މިއީ އަޅުގަނޑު މި ދަންނަވާ ނުރައްކާ ފެށޭ ހިސާބަކީ. މީގެ އަށް އަހަރު ކުރިން އެންމެ 24 ސިފައިން. މިހާރު ހަތިޔާރާއެކު ތިބި 200 ސިފައިންނަށް މި ބަދަލުވީ. ލިޔެކިޔުމުގަައި ކޮންމެ ގޮތަކަށް އޮތަސް ކަން މި ހިނގަނީ އެ ގައުމުން ބޭނުންވާ ގޮތަށް،" އުމަރު ވިދާޅުވިއެވެ.\nޕީޕީއެމް އިންޑިއާ ޑިފެންސް މިނިސްޓްރީ + އިދިކޮޅު ފަރާތްތައް މާރިޔާ އަހުމަދު ދީދީ އަހުމަދު ޝިޔާމް


SunOnline: World Travel Awards: India kanduge emme maguboolu manzilakah Raajje\nވޯލްޑް ޓްރެވެލް އެވޯޑްސް: އިންޑިއާ ކަނޑުގެ އެންމެ މަގުބޫލު މަންޒިލަކަށް ރާއްޖެ\nރުގިއްޔާ މުހައްމަދު މޫސާ 22 Oct 2021, 17:15\nދުނިޔޭގެ ފަތުރުވެރިކަމުގެ ދާއިރާގައި ދޭ އެންމެ ޝަރަފުވެރި އެވޯޑު، ވޯލްޑް ޓްރެވަލް އެވޯޑްސްގައި އިންޑިއާ ކަނޑުގެ އެންމެ މަގުބޫލު މަންޒިލަކަށް ރާއްޖެ ހޮވިއްޖެއެވެ.\nމިއީ 1994 ވަނަ އަހަރުން ފެށިގެން ދެމުން އަންނަ ވޯލްޑް ޓްރެވެލް އެވޯޑްސްގައި ރާއްޖެއަށް އިންޑިއާ ކަނޑުގެ އެންމެ މަގުބޫލު މަންޒިލުގެ އެވޯޑު ލިބުނު 13 ވަނަ ފަހަރެވެ.\nއެ އެވޯޑުގެ އިތުރުން މިފަހަރު ރާއްޖެއަށް ވަނީ އިންޑިއާ ކަނޑުގެ ލީޑިން ބީޗް ޑެސްޓިނޭޝަނާއި ލީޑިން ޑައިވް ޑެސްޓިނޭޝަންގެ އެވޯޑުވެސް ލިބިފައެވެ. އަދި މި ސަރަހައްދުގެ ލީޑިން ޓުއަރިސްޓު ބޯޑުގެ އެވޯޑު ހޯދީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)އިންނެވެ.\nމީގެ އިތުރުން ޓްރާންސް މޯލްޑިވިއަން އެއާވޭސް (ޓީއެމްއޭ)އިން ވަނީ އިންޑިއާ ކަނޑުގެ ލީޑިން ސީޕްލޭން އޮޕަރޭޓަރުގެ އެވޯޑު ހޯދާފައެވެ.\nރާއްޖޭގެ ހޮޓެލްތަކާއި ރިސޯޓުތަކަށް މި ސަރަހައްދުން ލިބުނު އިތުރު އެވޯޑުތަކުގެ ތެރޭގައި:\nލީޑިން އެއާޕޯޓް ހޮޓެލް - ހުޅުލޭ އައިލެންޑް ހޮޓެލް\nލީޑިން ރިސޯޓް - ވައްކަރު މޯލްޑިވްސް\nލީޑިން ބުޓީކް ހޮޓެލް - ނަލަދޫ ޕްރައިވެޓް އައިލެންޑް\nލީޑިން ޑައިވް ރިސޯޓް - ކޮންސްޓެންސް މޫފުށި\nލީޑިން ފެމިލީ ރިސޯޓު - ކުރުނބާ މޯލްޑިވްސް\nވޯލްޑް ޓްރެވެލް އެވޯޑްސްގައި މިދިޔަ އަހަރު ރާއްޖެއަށް ވަނީ ދުނިޔޭގެ އެންމެ މަގުބޫލު މަންޒިލުގެ އެވޯޑު ލިބިފައެވެ. އަދި މިއަހަރުވެސް ރާއްޖެ އެ އެވޯޑަށް ނޮމިނޭޓުވެފައިވާ އިރު، އެ އެވޯޑު ލިބޭ ގައުމެއް އިއުލާން ކުރާނީ އަންނަ މަހު ރަޝިއާގައި ބާއްވާ ރަސްމިއްޔާތެއްގައެވެ.\nރާއްޖޭގެ އިތުރުން އެ އެވޯޑަށް ނޮމިނޭޓުވެފައިވާ ގައުމުތަކުގެ ތެރޭގައި އިންޑިއާ، އިންޑޮނޭޝިއާ އަދި ވިއެޓްނާމް ހިމެނެއެވެ.\nމިދިޔަ އަހަރު ކޮވިޑް-19 ބަލިމަޑިކަމުގެ ސަބަބުން ރާއްޖެ ފުރަބަންދު ކުރުމަށް ފަހު ގައުމުގެ ބޯޑަރުތައް އަލުން ހުޅުވާލީ މިދިޔަ އަހަރުގެ ޖުލައި 15ގައެވެ. އަދި މިދިޔަ އަހަރު ރާއްޖެއަށް ފަސް ލައްކައަށް ވުރެ ގިނަ ފަތުރުވެރިން ޒިޔާރަތްކުރި އިރު މިއަހަރުގެ މިހާތަނަށް ރާއްޖެއަށް ނުވަ ލައްކައަށް ވުރެ ގިނަ ފަތުރުވެރިން އައިސްފައިވެއެވެ.


Anhen Division Ge Final Ah Sifain Ge Club Aai Friends Dhathuru Kohfi - Vaguthu\nރާއްޖޭގެ ކުޅިވަރު , ކުޅިވަރު , ފުޓްސެލް\nއަންހެން ޑިވިޝަންގެ ފައިނަލަށް ސިފައިންގެ ކްލަބާއި ފްރެންޑްސް\n8 މަސް ކުރިން ( މެއި 13, 2018 )\nޔޫތް ސިޓީ ފުޓްސަލް މުބާރާތުގެ ސެމީ ފައިނަލް މެޗުތަކުގެ ތެރެއިން\nޔޫތު ސިޓީ ފުޓްސަލް މުބާރާތުގެ އަންހެން ޑިވިޝަންގެ ފައިނަލަށް ޓީމް ފްރެންޑްސް އާއި ދިވެހި ސިފައިންގެ ކްލަބް ދަތުރުކޮށްފި އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ ފަރާތުން އިންތިޒާމް ކޮށްގެން ހުޅުމާލޭގައި ކުރިއަށްގެންދާ ޔޫތް ސިޓީ ފުޓްސަލް މުބާރާތުގެ އަންހެން ޑިވިޝަންގެ ފައިނަލަށް މި ދެ ޓީމް ދަތުރުކުރީ ސެމީގެ މެޗުތައް ކާމިޔާބުކޮށްގެންނެވެ.\nޖުމްލަ7ޓީމު ވާދަކުރި އަންހެން ޑިވިޝަނުގެ ސެމީ ފައިނަލްގެ ފުރަތަމަ މެޗުގައި ވާދަކުރި އުރީދޫ ޓީމުގެ މައްޗަށް ޓީމު ފްރެންޑްސް ކުރި ހޯދީ 19-0 ގެ ތަފާތު ބޮޑު ނަތީޖާއިންނެވެ.\nއެ މެޗުގައި ޓީމް ފްރެންޑްސް ކާމިޔާބުކުރި 19 ގޯލުގެ ތެރެއިން ހަ ގޯލް މެޗުގެ މޮޅު ކުޅުންތެރިއަކަށް ހޮވުނު ސަފިއްޔާ ރަފާ ކާމިޔާބުކޮށްދިން އިރު، ފިރުޝާނާ ނަސީރު ވަނީ ހަތް ގޯލް ޖަހައިދީފައެވެ. އަދި އިއްފަތު ޔޫނުސާއި ފާތިމަތު އަރޫޝާވަނީ ކޮންމެ ކުޅުންތެރިއަކު ދެ ގޯލް ޖަހައިފައެވެ، މީގެ އިތުރުން އަނެއް ދެ ގޯލް ކާމިޔާބުކޮށް ދިނީ ހައްވާ ސަމާ އަދި އައިޝަތު ފިރުޝާނާ އެވެ.\nސެމީ ފައިނަލްގެ ދެވަނަ މެޗުގައި ކަނބަލުން ކޮޅަށް ދިވެހި ސިފައިންގެ ކްލަބް ވަނީ 31 ގޯލް ޖަހާފައެވެ. އެ މެޗުގައި ދިވެހި ސިފައިންގެ ކްލަބަށް މެޗުގެ މޮޅު ކުޅުންތެރިޔާގެ މަގާމު ހޯދި މަރިޔަމް ރިފާ 14 ގޯލް ޖަހަދިން އިރު، އެޓީމުގެ ފާތިމަތު ޒާހިޔާ (ޒެޑޭ) ވަނީ ފަސް ލަނޑު ޖަހައިދީފައެވެ.\nދިވެހި ސިފައިންގެ ކްލަބުން ޖެހި އިތުރު ލަނޑުތަކުގެ ތެރެއިން ޝަހްފާ ޝިއުތާއި ފާތިމަތު އަލްމާ އަލީއާއި އައިމިނަތު އަޒީމާ އަދި ފާތިމަތު ޒާހިރާއާއި ފާތިމަތު ޝަހުމާ މިއިން ކޮންމެ ކުޅުންތެރިއަކު ދެ ގޯލް ޖަހަދިން އިރު، އައިމިނަތު ނުޒުހަތު ވަނީ އެއް ގޯލް ކާމިޔާބުކޮށްދީ ފައެވެ.\nޔޫތު ސިޓީ ފުޓްސަލް ކަޕްގެ ފިރިހެން ޑިވިޝަނާއި އަންހެން ޑިވިޝަންގެ ފައިނަލް މެޗު ކުޅެން ހަމަޖެހިފައިވަނީ މާދަމާ ރެއެވެ. މުބާރާތުގެ އަންހެން ޑިވިޝަންގެ ފައިނަލް މާދަމާ ރޭ 8:00ގައި ފަށަން ހަމަޖެހިފައިވާ އިރު، ފިރިހެން ޑިވިޝަންގެ ފައިނަލް މެޗު ފަށާނީ 9:00 ގައެވެ.\nޖުމްލަ 136 ޓީމާއެކު ފެށިގެން ކުރިއަށްދާ މުބާރާތުގެ ފިރިހެން ޑިވިޝަނުގައި 120 ޓީމު، އަދި އަންހެން ޑިވިޝަނުގައި 16 ޓީމު ވާދަކުރެއެވެ. މުބާރާތުގެ ފިރިހެން ޑިވިޝަން މެޗުތައް ކުރިއަށް ގެންގޮސްފައި ވަނީ ނޮކްއައުޓް އުސޫލުންނެވެ. އަދި އަންހެން ޑިވިޝަން ކުރިއަށް ގެންދިޔައީ ހަތަރު ގްރޫޕަކަށް ބަހާލުމަށްފަހު، ގްރޫޕް ސްޓޭޖް މެޗުތައް ނިމުމުން އެންމެ ކުރީގައި އޮންނަ ދެ ޓީމު ކުއާޓާ ފައިނަލަށް ދަތުރުކުރާ ގޮތަށެވެ.


Gasfinolhakee dhuniyeage furathama 100 percent resort tha?\nގަސް ފިނޮޅަކީ ދުނިޔޭގެ ފުރަތަމަ 001 ޕަސެންޓް ސޯލާ ރިސޯޓު ތަ؟\nއިރުގެ ހަކަތަ ބޭނުންކޮށްގެން އޮޕަރޭޓް ކުރަމުން ގެންދާ ރާއްޖޭގެ ގަސްފިނޮޅު ރިސޯޓް ދުނިޔޭގެ ފުރަތަމަ 100 ޕަސެންޓް ސޯލާ ހަކަތައިން ހިންގާ ރިސޯޓުގެ ގޮތުގައި ދުނިޔޭގެ ފަލަ ސުރުހީތަކަށް އަރަން ފަށައިފި އެވެ.\nރާއްޖޭގެ ޓޫރިޒަމްގެ އެއް ބާނީ ކަމަށްވާ ޗަމްޕާ ހުސެއިން އަފީފު ތަރައްގީކޮށްފައިވާ މި ރިސޯޓުގައި ގާތްގަނޑަކަށް 6000 ކިލޯ މީޓަނުގެ ދިގު ސޯލާ ޕެނަލް ތަނެއް އަޅާފައިވެ އެވެ. ޓޫރިޒަމްގެ ހަބަރުތައް ގެނެސްދޭ ޓީޓީޖީ ނިއުސް އޭ×ޝިއާގައި ބުނެފައިވާ ގޮތުގައި މި ރިސޯޓް ދަނީ ދުނިޔޭގެ ފުރަތަމަ 100 ޕަސެންޓް ސޯލާ ރިސޯޓުގެ ގޮތުގައި ވިދާލާފަ އެވެ.\nއަންނަ މަހުގެ މެދުތެރޭގައި ކްލަބްމެޑް ކުންފުނިން ހިންގުމާ ހަވާލުވުމަށް ތައްޔާރުވަމުން ގެންދާ ގަސްފިނޮޅު ރިސޯޓަކީ 52 ކޮޓަރީގެ ރިސޯޓެވެ. މި ރިސޯޓުގައި 22 ބީޗް ކޮޓަރި އާއި 30 މޫނު ކޮޓަރި ހުރެ އެވެ. މި ހުރިހާ ތަނަކަށް ބޭނުންވާ ހަކަތަ އުފައްދަނީވެސް މިރަށުގައި ބަހައްޓާފައިވާ ސޯލާ ޕެނަލް ތަކުންނެވެ. މާލެއިން ފުރައިގެން 40 މިނެޓުން ސްޕީޑް ލޯޗެއްގައި ދެވޭ މި ރިސޯޓަށް ދުވާލެއްގެ މައްޗަށް ބޭނުންވާ 600 މެގަ ވޮޓްގެ ކަރަންޓު މި ޕެނަލްތަކުން އުފައްދަ އެވެ.\nޗަމްޕާ ބްރަދާސްގެ އެއް ހިއްސާދާރު ކަމަށްވާ އަފީފު ވިދާޅުވި ގޮތުގައި ރިސޯޓް ހަދަން ފެށުމާއެކު ބޭރުގެ މީޑިއާތަކުގެ ސަމާލު ކަމަށް އައިސްފައިވާ ކަމަށެވެ. މިފަދަ 100 ޕަސެންޓް ސޯލާ ހަކަތައިން ހިންގާ ރިސޯޓެއް ހެދުމަކީ ލިބުނު ބޮޑު ކާމިޔާބީއެއް ކަމަށް އޭނަ ވިދާޅުވި އެވެ. އަފީފު ވިދާޅުވި ގޮތުގައި ދުނިޔޭގެ އެހެން ގައުމެއްގައި 100 ޕަސެންޓް އިރުގެ ހަކަތައިން ހިންގާ ރިސޯޓެއް ހުރިކަން އެނގި ވަޑައިގެންފައި ނުވާ ކަމަށެވެ. މި ރިސޯޓަށް ކަރަންޓު ދިނުމަށް ބޭނުންކުރާ ސޯލާ ޕެނަލްތައް ހަރުކޮށްފައިވަނީ އިޓަލީގެ ކުންފުންޏަކުންނެވެ. މި ސޯލާ ޕެނަލްތަކުން އުފައްދާ ހަކަތަ ބޭނުންކޮށްގެން މި ރަށުގެ އެއާ ކޯންތައް ފިނިކުރަން ބޭނުންކުރާ ހޫނުފެންވެސް އުފައްދަ އެވެ.